
E Si area 
Pati, „ema ta iza 


NOTĂ EDITORIALĂ 


u binecuvântarea Preafericitului Părinte Daniel, 
a României, adăugăm acum la colecția 
MEDIA CHRISTIANA - seria LUMINA un nou volum de texte ce 
reunesc articolele din cadrul rubricii „Răspunsuri liturgice”, 
publicate în „Ziarul Lumina” în cursul Anului omagial euha- 
ristic 2014. Acestea sunt semnate de liturgiști români renu- 
miţi, cu o bogată activitate academică și pastorală: pr. prof. 
univ. dr. Nicolae D. Necula, pr. prof. univ. dr. Viorel Sava, pr. 
lect. univ. dr. Marian Mihai, pr. lect. univ. dr. Vasile Gavrilă și 
pr. asist. univ. dr. Silviu Tudose. 

Cele 38 de titluri care alcătuiesc noul volum sunt con- 
tribuții teologice la tematica amplă liturgică și pastorală, 
a Sfintei Spovedanii și a Sfintei Împărtășanii. Publicate 
sub formă de întrebare-răspuns, acestea păstrează duhul 
comunicării interpersonale în lumina lui Hristos dintre 
duhovnic și penitent. Studiile și articolele înmănunchiate 
în acest buchet editorial au cuprins aproximativ toată 
gama de teme care puteau fi tratate, în legătură cu cele 
două Taine. 


ŞI 


"să NOTĂEDITORALĂ 

Ele s-au născut din dorinţa de a oferi răspunsuri sluji- 
torilor Sfintelor Altare și credincioșilor care doresc să înțe- 
leagă rânduielile bisericești și aspectele practice, legate de 
Taina Spovedaniei și Taina Împărtășaniei. S-a avut în vedere 
și faptul că, de-a lungul timpului, din ignoranță sau din alte 
pricini neștiute au apărut și greșeli, inovaţii nejustificate, 
care nu-și au locul și nici rostul. Toate acestea trebuie cori- 
jate, iar rânduiala împlinită conform cărților liturgice publi- 
cate cu aprobarea Sfântului Sinod, urmând practica de vea- 
curi a Sfinţilor Părinţi ai Bisericii Ortodoxe. 

Din studiile și articolele publicate, ca și din practica 
Bisericii reiese că toate Sfintele Taine își au rolul lor bine defi- 
nit în procesul mântuirii noastre, dar Taina Împărtăşaniei, 
precedată în mod obligatoriu de Taina Pocăinţei ne defi- 
nește și ne păstrează calitatea de creștini ortodocși, de 
comunitate care viețuiește în jurul Potirului euharistic. 

Suntem încredințați că acest nou volum din seria 
LUMINA a colecției MEDIA CHRISTIANA va aduce mult 
folos preoților, studenţilor teologi și elevilor seminariști, 
precum și tuturor credincioșilor, fiind o bogată sursă de 
răspunsuri și lămuriri liturgice și pastorale. 


Editura TRINITAS 


CÂND ȘI CUM A FOST ÎNTEMEIATĂ 
TAINA SPOVEDANIEI? 


Pr. prof. dr. Nicolae D. Necula 


ă nu lăsăm niciodată ca sarcina păcatelor să devină 
S tot mai grea, și mai ales să nu ne obișnuim cu păca- 
tul, care devine a doua noastră natură. Însă curățirea de 
păcate aduce după sine și dorinţa de a primi Sfânta 
Împărtășanie. Este într-un fel o desăvârșire a dorinței 
noastre de curăţire și înnoire. De aceea, aproape întot- 
deauna Spovedania este urmată de împărtășire. 


Conform hotărârii din 29 octombrie 2012 a Sfântului 
Sinod al Bisericii Ortodoxe Române, la propunerea 
președintelui său, Preafericitul Părinte Patriarh Daniel 
al României, anul 2014, în care ne aflăm, a fost decla- 
rat „Anul omagial euharistic al Sfintei Spovedanii și al 

Sfintei Împărtășanii” și „Anul comemorativ al Sfinţilor 
Martiri Brâncoveni”. 

Prima parte a acestei hotărâri are în vedere strânsa 
legătură dintre Sfânta Spovedanie și Sfânta Împărtășanie, 
dacă ne gândim că în Biserica Ortodoxă Română Sfânta 
Împărtășanie nu se poate concepe fără Sfânta Spovedanie. 

Nu numai canoanele și hotărârile bisericești se referă la 
această practică a Bisericii, ci credincioșii înșiși, din respect 
deosebit față de Sfânta Împărtășanie, nu îndrăznesc să se 
apropie de aceasta fără Spovedanie. Spun lucrul acesta 
având în vedere practica din unele Biserici Ortodoxe de a 
nu considera necesară și obligatorie administrarea Sfintei 
Spovedanii înainte de Taina Împărtășaniei, așa cum se 
întâmplă în Biserica Ortodoxă Greacă. 

În această privință, este suficient să menţionăm mul- 
tele restricţii și opriri de la primirea Sfintei Împărtășanii, 
prevăzute de canoane, pe perioade mai mari sau mai 
mici de timp, pentru diferitele păcate pe care le putem 
săvârși și care ne fac nevrednici de a ne apropia de Sfânta 
Împărtășanie. Pentru cunoașterea lor și pentru aplicarea 
epitimiilor corespunzătoare este nevoie ca, mai întâi, pre- 
otul duhovnic să le cunoască, și acesta nu are altă cale de ; 
a le afla decât Spovedania. În funcţie de ele și de gravi- 
tatea lor, ca și de gradul de pocăință, duhovnicul dă dez- 
legare de păcatele săvârșite și îngăduie împărtășirea cu 


Sfântul Trup și Sfântul Sânge al Mântuitorului Hristos, sau 


oprește de la primirea Sfintei Împărtășanii, până la împli- 
nirea canonului sau epitimiei date cu acest prilej. Dacă ne 
împărtășim fără Spovedanie, primim Sfânta Împărtășanie 
cu nevrednicie și luăm, așa cum spune Sfântul Apostol 
Pavel, osândă. „Căci cel ce mănâncă și bea cu nevrednicie, 
osândă își mănâncă și bea, nesocotind trupul Domnului” 
(1 Corinteni 11, 29). 

Fără îndoială că putem vorbi despre Sfânta Spo- 
vedanie și ca Taină de sine stătătoare, administrată de 
Biserică fără legătură cu Sfânta Împărtășanie. Din acest 
punct de vedere, ea este socotită Taina regăsirii noas- 
tre sufletești, adică acea lucrare de curăţire de păcate. 
Prin această Sfântă Taină, una din cele șapte ale Bisericii, 
săvârșită de episcop sau preot, în urma mărturisirii păca- 
telor, a părerii de rău pentru ele sau a căinţei și a promi- 
siunii de a nu le mai face, primim iertare de la Dumnezeu. 
De aceea, ori de câte ori simțim sufletul încărcat de 
păcate, care ne apasă pe conștiință și ne mustră, trebuie 
să apelăm la acest mijloc minunat de ușurare a cugetu- 
lui. Să nu lăsăm niciodată ca sarcina păcatelor să devină 
tot mai grea, și mai ales să nu ne obișnuim cu păcatul, 
care devine a doua noastră natură. Însă curățirea de 
păcate aduce după sine și dorința de a primi Sfânta 
Împărtășanie. Este într-un fel o desăvârșire a dorinței 
noastre de curăţire și înnoire. De aceea, aproape întot- 


deauna Spovedania este urmată de împărtășire. 


Pocăinţa sau Spovedania este socotită, pe drept 
cuvânt, ca una din cele mai importante lucrări sfin- 
țitoare din viața credincioșilor, pentru că prin ea se 
reface comuniunea cu Dumnezeu, întreruptă de păcat, 
se restaurează omul cel vechi și se înnoiește haina lumi- 
noasă a Botezului întunecată sau murdărită prin viața 
cea păcătoasă. De aceea legătura dintre Spovedanie și 
Împărtășanie este firească și logică, pentru că ele împre- 
ună contribuie la progresul nostru duhovnicesc, și de 
aceea sunt tratate împreună. 

Prima dintre aceste două taine, cea a Spovedaniei, 
a Pocăinței sau a Mărturisirii, a fost întemeiată de 
Mântuitorul lisus Hristos, în mod expres, prin cuvintele 
rostite asupra sfinților Săi ucenici și apostoli. Aceasta 
s-a întâmplat atât înainte de Sfânta Înviere, cât și după 
aceea. Astfel, vorbindu-le despre iertarea aproapelui și 
căile de urmat în această acţiune, Mântuitorul le spune 
clar acestora: „Adevărat grăiesc vouă: Oricâte veți lega 
pe pământ, vor fi legate și în cer, și oricâte veţi dezlega pe 
pământ, vor fi dezlegate și în cer” (Matei 18, 18). Același 
lucru îl spusese și lui Petru în Betsaida Galileii: „Și îţi voi , 
da cheile Împărăției cerurilor și orice vei lega pe pământ,: 
va fi legat și în ceruri, și orice vei dezlega pe pământ, va 
fi dezlegat și în ceruri” (Matei 16, 19). După slăvita Sa j 
Înviere, Mântuitorul întărește porunca și puterea iertă- 


rii păcatelor. În ziua cea dintâi a săptămânii, seara, când 

Mântuitorul a venit în mijlocul ucenicilor, fiind ușile încu- 
iate, le-a zis: „„Pace vouă! Precum M-a trimis pe Mine Tatăl, 
vă trimit și Eu pe voi. Și zicând acestea, a suflat asupra lor 
și le-a zis: Luaţi Duh Sfânt; Cărora veţi ierta păcatele, le vor 
fi iertate și cărora le veţi ţine, vor fi ţinute” (loan 20, 21-23). 

Ucenicii au primit de data aceasta și Duhul Sfânt, să 
opereze lucrarea de iertare a păcatelor, dar, cu toate 
acestea, ei au început a săvârși Taina Spovedaniei sau a 
Mărturisirii (a Pocăinţei) abia după pogorârea Sfântului 
Duh, la Cincizecime. Atunci, Sfântul Petru, în urma 
cuvântării sale și a întrebărilor puse de mulțime, le-a zis: 
„Pocăiţi-vă și să se boteze fiecare dintre voi în numele lui 
lisus Hristos, spre iertarea păcatelor voastre, și veți primi 
darul Duhului Sfânt” (Faptele 2, 38). Începând cu Sfinţii 
Apostoli, care au săvârșit Taina Pocăinţei, și continuând 
cu urmașii acestora, episcopii și preoții, Taina Spovedaniei 
a ocupat un rol tot mai important în viața credincio- 
șilor. Și predica Sfântului loan Botezătorul începe tot 
cu îndemnul la pocăință (Matei 3, 2): „Pocăiți-vă, că s-a 
apropiat Împărăţia cerurilor”, ca și predica Mântuitorului 
(Matei 4, 17), dar acestea nu se referă la Taina Pocăinţei 
așa cum este ea înțeleasă din punct de vedere creștin. 
Cu totul alt sens au cuvintele Sfântului Apostol lacov: 
„Mărturisiţi-vă deci unul altuia păcatele și vă rugaţi unul 
pentru altul, ca să vă vindecați, că mult poate rugăciunea 
stăruitoare a dreptului” (Iacov 5, 16), în care accentul 

cade pe practica mărturisirii folosită în viața credincio- 
șilor. Având în vedere că Taina Pocăinţei spală păcatele 
săvârșite după Botez, ea a mai fost numită și al doilea 
Botez, prin care se curăță păcatele personale și se reface 
legătura cu Biserica, întreruptă prin păcat. Acest botez 
se face prin lacrimile pocăinţei. 

Pocăința presupune mai multe faze: căința sau părerea 
de rău pentru păcatele săvârșite; mărturisirea păcatelor; 
îndeplinirea canonului sau epitimiei; dezlegarea sau iertarea. 

Mărturisirea a fost și este un act personal și secret 
desfășurat între duhovnic și penitent. Au existat în isto- 
ria Bisericii și cazuri de mărturisire publică izolate, dar au 
fost înlăturate, căci nu asigurau secretul Mărturisiri, În 
Biserica Ortodoxă se practică numai mărturisirea particu- 
lară, în fața duhovnicului. 

Întemeiată de Mântuitorul lisus Hristos, practicată de 
Sfinţii Apostoli și de urmașii acestora, episcopii și preoții, 
săvârșită numai particular și asigurându-se secretul ei, 
Mărturisirea rămâne cea mai bună și eficientă cale de reîn- 


noire sufletească și progres duhovnicesc. 


CARE ESTE LEGĂTURA DINTRE TAINA 
SPOVEDANIEI ŞI TAINA ÎMPĂRTĂȘANIEI 


Pr. prof. dr. Viorel Sava 


 Pobaic a dintre Taina Spovedaniei și Taina Împărtă- 
șaniei este foarte profundă, așa după cum există 
legături foarte profunde între toate Tainele Bisericii. Nu 
putem vorbi despre Împărtășanie fără a vorbi despre 
Botez, pentru că Taina Botezului ne integrează în 
Biserică, unde se săvârșește și unde primim Sfânta 
Împărtășanie. 


Sfânta Împărtășanie, ca lucrare integrată în Sfânta 
Liturghie, reprezintă modul de manifestare propriu al 
primei comunități creștine, după modelul căreia s-a for- 
mat, a vieţuit și a lucrat Biserica de-a lungul timpului, din 


vremea apostolică și până astăzi. Comunitatea primilor 


un 

creștini se manifesta plenar și își afirma identitatea în 
Sfânta Liturghie, în ascultarea și trăirea după învățătura 
apostolilor. Manifestarea publică a primei comunități 
creștine era legată de Liturghie și de Sfânta Împărtășanie. 
„Și stăruiau în învățătura apostolilor și în împărtășire, în 
frângerea pâinii și în rugăciuni” (Fapte, 2, 42). 

Toate Tainele au fost administrate credincioșilor încă 
din primele veacuri. Prima comunitate de creștini era alcă- 
tuită, ca și comunitățile de astăzi, din credincioși supuși 
păcatului. De aceea, încă din primele comunităţi creștine 
s-a săvârșit Taina Spovedaniei spre iertarea păcatelor. 
Din scrierile Noului Testament aflăm că toate Sfintele 
Taine au fost săvârșite încă din veacul apostolic. Desigur, 
nu putem vorbi de un ritual elaborat al tainelor în acea 
vreme, precum cel de astăzi, dar oficierea în sine, în forma 
aceea primară, puțin dezvoltată, apare încă de la începu- 
tul creștinismului. 

Primirea Împărtășaniei, ca mod propriu de manifes- 
tare a creștinilor integrați în comunităţile liturgice, încă 
de la început, a avut scopuri foarte precise, fiind consi- 
derată hrană a vieţii veșnice cu care credinciosul trebuia, 
să se obișnuiască de timpuriu. În tradiția răsăriteană, cel 
care s-a botezat este împărtășit imediat după Botez, fie el, 
matur sau prunc. Botezul este Taina care ne oferă o nouă! 
viață, viața în Hristos, care are nevoie de o nouă hrană, 
care este Trupul și Sângele Mântuitorului nostru lisus 

Hristos. La împărtășirea credinciosului, preotul rostește 
formula specială: „Se împărtășește robul lui Dumnezeu 
(N.) cu Cinstitul și Sfântul Trup și Sânge al Domnului și 
Dumnezeului și Mântuitorului nostru lisus Hristos, spre 
iertarea păcatelor și spre viaţa de veci, Amin”, arătându-se 
că aceasta este hrana vieţii ce va să vină, cu care credin- 
ciosul se deprinde încă de acum. Gustarea din hrana vie- 
ţii veșnice este una anticipată, dar nu una deplină, lucru 
arătat și în rugăciunea rostită de preot în taină când pune 
miridele pe Sfântul Disc în Sfântul Potir. ,,... Dă-ne nouă să 
ne împărtășim cu Tine, pe deplin, în ziua cea neînserată 
a Împărăției Tale.” Primirea Sfintei împărtășanii ne intro- 
duce mai adânc în taina prezenţei lui Hristos, ne conferă 
viața în Hristos și ne întărește în aceasta. Primirea Tainelor 
este, de fapt, primirea vieţii în Hristos, centrarea existen- 
ței noastre în Hristos. La Botez, când pruncul este scos din 
cristelniță, se cântă: „Câţi în Hristos v-aţi botezat în Hristos 
v-aţi îmbrăcat”, cântare însoțită de ritualul înconjurării 
mesei pe care se află Sfânta Evanghelie și Sfânta Cruce. 
În interpretarea Sfântului Simeon al Tesalonicului, această 
mișcare rituală arată că Mântuitorul Hristos devine cen- 
trul existenței noastre, întreaga noastră viață gravitând în 
jurul lui. Același ritual, cu aceeași semnificație, este întâl- 
nit la Cununie și la Hirotonie. 

Dacă avem în vedere aspectele subliniate aici, vedem 


că Sfânta Împărtășanie este esenţială în viața Bisericii și 

a credincioșilor, în general. Același rol esenţial îl are și 
Pocăinţa. Este chemarea specială făcută de Hristos încă 
de la începutul activității Sale în lume. „Pocăiți-vă, că s-a 
apropiat Împărăția cerurilor.” Chemarea aceasta este asu- 
mată personal de fiecare credincios în parte, dar și la nivel 
comunitar, în interiorul vieții liturgice obștești. Pocăința 
asumată ca lucrare personală este răspuns la chemarea lui 
Hristos și îmbracă în viața noastră forme diferite: rugăciuni 
penitenţiale, gesturi de smerenie și părerea de rău pentru 
faptele săvârșite. Într-o formă mai înaltă și mai profundă 
întâlnim pocăința asumată personal în viața celor care se 
retrag în singurătate, în viața monahală. 

invitația la pocăință este asumată și colectiv, în sen- 
sul că rugăciunile și slujbele Bisericii au adesea și pronun- 
ţată componenta penitențială. De exemplu, rugăciunea 


» 


„Doamne și Stăpânul vieții mele...” sau închinăciunile și 
metaniile pe care le săvârșim în cadrul sfintelor slujbe sau 
fiecare în parte au conținut și semnificații penitenţiale. 

De asemenea, unele perioade liturgice au o compo- 
nentă penitenţială importantă, așa cum este perioada Tri- 
odului. Perioadele acestea penitențiale, gesturile și, 
expresiile din cadrul cultului divin nu sunt așezate întâmi 


plător, ci ele ţintesc permanentizarea stării de pocăință! 


în viaţa noastră. În acest sens, Sfântul loan Gură de A 


ne învață că, dacă în timpul postului ne-am deprins cu 


mai multă rugăciune și, după încheierea postului, nu 

continuăm rugăciunea, perioada aceasta de post și de 
pregătire s-a făcut nepostire. 

Pocăinţa este asumată personal în Biserică și ca Taină 
care ne vindecă și ne restaurează. Ne vindecă de boala 
păcatului și de urmările acestei boli și ne restaurează, ne 
reașază în haina de lumină. Spovedania a fost numită „al 
doilea botez”, baia acestei taine fiind lacrimile pocăinţei și 
ale părerii de rău pentru păcatele săvârșite. 

Sfântul Apostol Pavel spune în Epistola | către Corin- 
teni, la capitolul 15, că drepții vor străluci în Împărăţia lui 
Dumnezeu precum stelele, dar nu toți la fel, pentru că așa 
cum stea de stea se deosebește în strălucire, aici în pla- 
nul fizic, asemenea și drepţii vor străluci în chip deosebit, 
în funcție de intensitatea pocăinţei pe care au avut-o pe 
pământ și în funcţie de mulțimea faptelor bune pe care 
le-au săvârșit. În același timp, dacă am avea puterea duhov- 
nicească să vedem haina luminoasă pe care o îmbracă cel 
care s-a pocăit, cel care se ridică de sub epitrahilul preo- 
tului unde s-a spovedit cu părere de rău pentru păcatele 
săvârșite și cu hotărârea de a nu le mai săvârși, ne-am da 
seama că el seamănă cu cel care iese din apa cristelniței 
botezului, cu cel care deja se află în Împărăţia lui Dumnezeu. 

Toate acestea ne arată că Taina Spovedaniei și cea a 
Sfintei Împărtășanii ne introduc în viața în Hristos și ne 
adâncesc în această viață nouă în Hristos. Cele două Taine 


sunt strâns unite și indispensabile vieții credinciosului în 

Biserică. Păcatul a fost definit adesea ca risipire, ca grija 
de cele multe. În acest sens ne stă pilda celor chemați la 
cină. Justificările acelora, motivările absenței de la cina 
pregătită de Împăratul ceresc arată multa risipire a per- 
soanei umane pe care o preferă răspunsului la chemarea 
lui Dumnezeu. 

În Sfânta Liturghie, în timpul Heruvicului, ne rugăm 
ca să ne adunăm din risipire, zicând: „,...Toată grija cea 
lumească să o lepădăm... Ca pe Împăratul tuturor să-L 
primim...” Mai mult decât atât, în timpul cântării, pre- 
otul, în tăcere, se roagă, zicând: „Curăţește-ne sufletul 
și inima de cugete viclene”, ceea ce înseamnă că-n risi- 
pire, în păcate, mintea se viclenește, iar inima se com- 
portă după mintea vicleană, și viața se manifestă după 
mintea și inima care s-au viclenit. Când se curăță mintea 
de cugete viclene și cugetă la Dumnezeu, inima se mode- 
lează după Dumnezeu și viața se manifestă în acord cu 
simţirea inimii. Pocăința este adunare din risipire, împă- 
care și unire cu Hristos și cu Biserica. Este foarte inte- 
resantă și importantă rugăciunea din cadrul ritualului 
Spovedaniei, care zice în felul următor: „Unește-l (pe 
cel care s-a spovedit) și-l împacă pe el cu Biserica Ta în 
Hristos lisus, Domnul nostru”. Aceasta înseamnă că el 
prin păcat s-a înstrăinat de Biserică și de Hristos, dar s-a 
înstrăinat și de sine, iar prin Spovedanie își redobândește 


împăcarea și unitatea cu sine, cu Hristos și cu Biserica. 


Răspunsuri liturgice 


Împărtășania fără redobândirea acestei împăcări și aces- 
tei unități cu sine și cu Biserica nu este posibilă. 
Legătura dintre Spovedanie și Împărtășanie este ară- 
tată foarte clar în Scripturi. Ea nu este o invenție a Bisericii, 
nu este o regulă impusă din exterior, fabricată artificial la 
un moment dat și impusă credincioșilor, ci este reflectată 
clar și profund în Sfintele Scripturi. În Pilda fiului risipitor, 
care se citește în a doua duminică a perioadei Triodului, 
ni se arată că numai după mărturisirea păcatelor noastre 
și făgăduinţa de a nu mai păcătui suntem primiţi la ospă- 
țul euharistic. Ospăţul rânduit de părintele care și-a primit 
fiul întors prin pocăința smerită este icoana primirii noas- 
tre la ospăţul euharistic. Nu ne putem apropia de Trupul 
și Sângele Mântuitorului nostru lisus Hristos fără cerce- 
tarea amănunţită a conștiinței și fără îndreptarea vieții 
(I Corinteni 11, 28-30). Spovedania și Împărtășania sunt 
legate îndeosebi de post pentru că trăirile duhovnicești, 
rugăciunea înmulțită, comportamentul  înduhovnicit, 
într-un cuvânt o viață îmbunătățită, ne așază în starea 


potrivită pentru primirea Sfintelor Taine. 


DE CE ESTE NECESARĂ TAINA POCĂINȚEI? 


Pr. lect. dr. Marian Mihai 


redinciosul își mărturisește păcatele și primește prin 
Gia duhovnic iertarea acestora. Mărturisirea 
păcatului este așadar un act de pocăință, o faptă prin 
care ne raportăm la Dumnezeu. Prin Spovedanie recu- 
noaștem greșelile noastre și prin zdrobirea inimii cău- 
tăm împăcarea noastră cu Dumnezeu. Prin Spovedanie 
ni se iartă păcatele. 


Potrivit învățăturii Bisericii, toți oamenii sunt egali în fața 
lui Dumnezeu și ei nu se deosebesc între ei după virtuțile sau 
după răutăţile pe care aceștia le săvârșesc, ci după dispozi- 
ţia lor de a se pocăi pentru cele care supără pe Dumnezeu. 

Dumnezeu ne-a dat cel mai mare dar atunci când l-a 


făcut pe om „după chipul Său” (Facerea, 1, 27), i-a dăruit 

nemurirea și, prin sufletul pe care îl poartă, omul este făcut 
să dobândească fericirea și comuniunea cu Dumnezeu și 
cu sfinţii Săi în viața cea veșnică. Pentru a ajunge însă la 
această comuniune și la „desfătarea vieţii celei de veci” 
este necesară o introducere la starea cea dintâi, o pocăință 
pe care să o așezăm la picioarele Mântuitorului Hristos; iar 
dobândirea harului mântuitor nu putem s-o avem decât în 
Biserică, prin Sfintele Taine lăsate nouă de Domnul nostru 
lisus Hristos. 

Înainte de a vorbi de Taina Pocăinței sau a Mărturisirii 
păcatelor, de ce trebuie să ne spovedim? ce se întâmplă 
cu noi după Spovedanie, ne punem întrebarea ce este de 
fapt pocăința; pocăinţa pentru ce? 

„Adu-ţi aminte de unde ai căzut și te pocăiește!...” 
Așa îi spune Domnul îngerului Bisericii din Efes în 
Apocalipsa Sfântului loan Teologul (Apocalipsa 2, 5). 
Adu-ţi aminte de unde ai căzut și pocăiește-te și fă 
faptele de mai înainte. Această poruncă este bine să o 
primească fiecare om în parte și toată omenirea care a 
cunoscut căderea din starea în care se afla în comuni- 
une cu Dumnezeu în grădina Raiului. 

Pierderea frumuseții celei dintâi, a fericirii celei mari și 
cu anevoie de povestit, prin cădere, îl face pe om neliniștit! 
și preocupat pentru a se întoarce către Dumnezeu, după! 
cum spune Fericitul Augustin: ,,...neliniștit este sufletul 


meu până se va întoarce întru Tine.” 


Răspunsuri liturgice 


De aceea există în om râvna și grija de a se ridica și a 
redobândi ceea ce a pierdut, ca în Pilda fiului risipitor, care 
s-a întors prin pocăință la tatăl său și a fost reașezat în sta- 
rea de la început. Odată cu venirea Mântuitorului Hristos, 
statutul omului se schimbă, Evanghelia este legată de pro- 
povăduirea pocăinței. 

Sfântul Nicodim Aghioritul spune: „Tatăl care a trimis 
pe Înaintemergătorul loan, ca să boteze, a propovăduit 
prin gura lui păcătoșilor: «Pocăiți-vă» (Matei 3, 2), Fiul, când 
s-a arătat în lume, a grăit acest cuvânt, începătură și teme- 
lie a propovăduirii Sale: «Pocăiți-vă!» (Matei 4, 17), Duhul 
Sfânt, când s-a coborât în chip de limbi de foc, cuvântul 
acesta l-a rostit, prin Apostolul Petru: «Pocăiți-vă!» (Faptele 
Apostolilor 2, 38). Trei sunt cei care mărturisesc, și mărturia 
celor Trei este adevărată, mai mult, este însuși Adevărul.” 

Atâta timp cât, prin firea sa, omul este supus tot- 
deauna căderii, înseamnă că în tot timpul trebuie să ne 
pocăim, și ne pocăim pentru că vrem să fim bine, să fim 
liniștiți, să fim fericiţi. 

Creștinul nu este chemat să se pocăiască o dată, să se 
spovedească la Paști și la Crăciun, sau numai în posturi, 
ci se cere o stare permanentă de curăție, căci mântuirea 
este ca o „baie a sufletului”. 

Sfântul Grigorie Palama spune că „un creștin nu este 
chemat să se pocăiască o dată, ci neîncetat, căci pocăinţa 


este începutul, mijlocul și sfârșitul vieţuirii creștine”. 

Alergarea după o stare de bine, după starea pe care 
a pierdut-o „prin slăbiciunea minții și sfatul vrăjmașului” 
reprezintă de fapt o conștientizare a stării de neputinţă în 
care păcătuim „cu lucrul, cu cuvântul, cu gândul, cu știința 
sau cu neștiința...” (Molitfelnic). 

De aceea este necesară o vindecare a noastră din sta- 
rea în care ne aflăm; aducerea aminte de starea din care 
am căzut și dorința de a ne face părtași moștenirii vieţii de 
veci ne fac să ne curățim în mod permanent de păcate și 
fărădelegi, să ne vindecăm de rănile pricinuite de alegerea 
unui drum care duce în țara îndepărtată a păcatului. 

Pentru că omul păcătuiește în fiecare zi, în fiecare zi 
este dator să se pocăiască și oricât de înaintat duhovni- 
cește ar fi, tot mai are nevoie de pocăință. 

De aceea sfinţii pe care noi îi cinstim acum, în tim- 
pul petrecerii lor pe pământ, făceau pocăință zilnic și se 
numeau: păcătoși, nevrednici, desfrânați etc. Pentru că se 
raportau la nemăsurata bunătate a lui Dumnezeu și la sfin- 
țenia Lui. „„Pocăinţa se cuvine întotdeauna tuturor celor ce 
voiesc să se mântuiască, păcătoși și drepți. Și nu e nici un 
hotar al desăvârșirii, pentru că și desăvârșirea celor desă- , 
vârşiți este cu adevărat nedesăvârșită. De aceea, până la; 
moarte, pocăinței nu-i pun hotar nici timpurile, nici faptele”/ 
(Sfântul Isaac Sirul). Când omul se pocăiește, ajunge să se. 
cunoască pe sine; conștientizează nimicnicia lui, „noianul 


păcatelor” lui și de aceea aleargă la mila lui Dumnezeu. 


În Biserică primim harul lui Dumnezeu și iertarea păcate- 
lor printr-o pocăință sinceră în fața duhovnicului. De aceea 
Taina Pocăinţei este numită „taina celui de-al doilea botez”. 

Pocăinţa ca o lucrare lăuntrică și mărturisirea (Spo- 
vedania) ca practică bisericească, încă din perioada de 
pruncie a Bisericii, reprezenta condiţia pentru a primi 
Sfântul Trup și Sfântul Sânge al Mântuitorului Hristos, 
spre „iertarea păcatelor și spre viața de veci”. 

„În Biserică să-ți mărturisești greșalele tale și să nu pur- 
cezi la rugăciunea ta întru cunoștință vicleană” (Didahia 
celor doisprezece Apostoli). Credinciosul își mărturisește 
păcatele și primeşte prin preotul duhovnic iertarea păca- 
telor. Mărturisirea păcatului este așadar un act de pocă- 
ință, o faptă prin care ne raportăm la Dumnezeu. 

Prin Spovedanie recunoaștem greșelile noastre și prin 
zdrobirea inimii căutăm împăcarea noastră cu Dumnezeu. 
Prin Spovedanie ni se iartă păcatele. În cuvântul său de 
învăţătură către fraţii cei întru Hristos, Sfântul Nicodim 
Aghioritul ne spune că Dumnezeu, după cum în ordinea firii 
nu a purtat de grijă numai să ajungem sănătoși, ci s-a îngrijit 
încă să ne recăpătăm și sănătatea, când ne vom îmbolnăvi 
trupește, cu băi și cu felurite leacuri - tot astfel - în ordinea 
harului nu s-a îngrijit numai să ne naștem duhovnicește prin 
Sfântul Botez, ci a avut grijă și să ne recăpătăm sănătatea 
duhovnicească, când ne vom îmbolnăvi sufletește, cu o 


baie curățitoare și cu un leac minunat, Taina Mărturisirii. 


= 


îi! 


Prlect. dr. MARIAN MIHAI 


Taina Mărturisirii reprezintă atât baia în care se scaldă 
sufletele și ies din ea curățate de povara păcatului, după 
cum spune Sfântul loan Gură de Aur: „Mărturisirea celor 
ce au greșit se face ștergere a greșelilor”; cât și leac vinde- 
cător care vindecă orice boală sufletească; redând sufle- 
tului sănătatea de mai înainte și harul cel mântuitor. 

În Biserică, Taina aceasta lucrează într-un mod minu- 
nat, căci Stăpânul nostru, Doctorul și Tămăduitorul sufle- 
telor și trupurilor noastre „slăbește, lasă, iartă păcatele, 
fărădelegile, greșelile cele de voie și cele fără de voie, cele 
cu știință și cele cu neștiință, cele prin călcare de poruncă 
și neascultare, care s-au făcut de către cei ce se spove- 
desc” (Molitfelnic). 

Este un leac care, prin urmările mai presus de fire pe care 
le aduce, întrece toate lucrurile firii, fiindcă îndreptăţirea pe 
care o hărăzește sufletului celui păcătos este, ori de câte ori 
o dă, un lucru neasemuit mai mare decât dacă Dumnezeu 
ar zidi o altă lume nouă (Sfântul Nicodim Aghioritul). 

În ziua de astăzi, de multe ori taina aceasta este neîn- 
țeleasă sau ignorată cu întrebări de genul: De ce este 
necesar să mă spovedesc la preot, care este și el un păcă-, 
tos? sau de ce în biserică? sau cu afirmaţii precum: „Eu mă 
spovedesc în gând, în fața icoanei” sau „Las asta pentru 
mai târziu!”. Rolul acestei Taine nu se arată lucrător pen-! 
tru un suflet care nu se vrea îndreptat pentru că se soco- 
tește drept. 


Baia curăţitoare de care vorbesc aproape toți Sfinţii 
Părinți și leacul acesta minunat - Spovedania - au devenit 
pentru această categorie de oameni nelucrătoare. Nu 
este de folos pentru suflet, pentru că ori nu se mărturi- 
sesc niciodată, ori se mărturisesc foarte rar, ori de cele 
mai multe ori nu împlinesc lucrul acesta după o cerce- 
tare mai atentă a cugetului și a păcatelor lor, nici printr-o 
încercare de a nu mai păcătui. Participă la această taină 
dintr-o obișnuință, neîmplinind canonul duhovnicu- 
lui, pentru că se întâmplă să vină Paștile sau Crăciunul 
și împlinesc un ritual exterior prin care-și îndeplinesc la 
ceas de sărbătoare „datoria” de creștin. 

Noi, toţi creștinii, ne mărturisim ca să răspundem che- 
mării lui Dumnezeu care „voiește ca tot omul să se mân- 
tuiască”. De altminteri, „unicul mijloc pe care îl deține 
omul pentru a răspunde chemării lui Dumnezeu și pentru 
a primi harul Său nu este calitatea morală, ci pocăinţa lui” 
(Georgios Mantzaridis). 

De aceea învățătura cea mântuitoare nu a fost primită 
de cei care împlineau legea într-un chip formal (fariseii, 
cărturarii și saducheii), ci de cei care în ochii societății nu 
aveau nici o șansă (vameșii, desfrânatele, tâlharii...). Taina 
Pocăinţei este taina păstrării harului divin și prin împlini- 
rea ei ne luăm un canon al pocăinței fără de sfârșit. De 
aceea se spune că „Mântuirea este un examen pe care-l 


dai toată viaţa și nu știi dacă îl treci”. 

Ne spovedim pentru că prin această taină aleasă a 
Bisericii noi ne pregătim pentru împărtășirea fără de 
osândă, pentru primirea Sfintelor lui Hristos Taine. Ca un 
bun și iubitor de oameni, Hristos Domnul caută „El însuși 
împărtășirea cu noi; și dacă nu are împărtășire cu noi, pri- 
cina e necurățirea noastră. Așadar, în ceea ce ne privește, 
lucrul de căpetenie este curățirea conștiinței și dobân- 
direa iertării desăvârșite prin Taina Pocăinţei” (Sfântul 
Teofan Zăvorâtul). 

Și dacă împlinim rânduiala pregătirii prin Taina Mărtu- 
risirii, primind și dezlegarea de la duhovnic, atunci ne 
vom bucura de petrecerea cu Mântuitorul Hristos în Îm- 
părtășanie. 

Avându-L pe El, avem totul, căci El reprezintă „Muntele 
cel mai înalt, Piscul cel mai de Sus, dincolo de care nu mai 
există nimic” (Sfântul Nicolae Cabasila). 


CINE POATE SPOVEDI ŞI CUM NE ALEGEM 
DUHOVNICUL? 


Pr. lect. dr. Vasile Gavrilă 


postolii și apoi urmașii lor - arhiereii și preoții - sunt 

cei care pot împlini lucrarea lui Dumnezeu în lume, cei 
care pot spovedi, pentru că, prin Harul Duhului Sfânt, își 
unesc judecata lor cu a lui Hristos, într-o totală libertate de 
patimi și necăutând la fața omenească, lăsând judecata lui 
Hristos să se exprime prin ei. În scaunul Spovedaniei, cre- 
dinciosul își mărturisește păcatele ca în fața lui Hristos, 
știind că Eleste tainic prezent, iar preotul (duhovnicul) i se 


înfățișează ca vorbindu-i în numele Domnului. 


Sensul venirii Fiului lui Dumnezeu, ca om, în lume, al 
Întrupării Sale, poate fi înțeles și trăit de fiecare creștin în 


Taina Spovedaniei; în întâlnirea sufletului împovărat de 

păcate cu iubirea nețărmurită a lui Dumnezeu, în Spove- 
danie, înțelegem afirmaţia Mântuitorului: „Căci n-a trimis 
Dumnezeu pe Fiul Său în lume ca să judece lumea, ci ca 
să se mântuiască, prin El, lumea” (loan 3, 17). De aceea, 
după mărturia dată de Sfântul Evanghelist Matei, primul 
cuvânt rostit de Mântuitorul Hristos către omenire este o 
invitaţie la înnoire, la renaștere, la pocăință: „Pocăiți-vă, că 
s-a apropiat Împărăţia cerurilor” (Matei 4, 17). Deci, dacă 
scopul și sensul venirii lui Dumnezeu în lume este înnoirea 
firii umane, sau altfel spus, înnoirea ontologică a omului, 
înseamnă că lucrarea de renaștere și de înnoire a oame- 
nilor este lucrare dumnezeiască de maximă importanţă. 
lar această lucrare a fost exprimată foarte concis de marii 
Părinţi ai Bisericii, începând cu Sfântul lrineu de Lugdunum 
(Lyon), în cuvintele: „Dumnezeu S-a făcut om, ca pe om să-l 
facă dumnezeu”, adică să-l îndumnezeiască. Deci, pute- 
rea aceasta de unire a omului cu Dumnezeu este putere 
dumnezeiască, pe care Dumnezeu o dă Bisericii, pentru că 
„Biserica, în calitate de trup al lui Hristos, e mediul vizibil 
în care și prin care Hristos alege unele persoane pe care 
le învestește cu puterea Sa, ca să exercite El însuși prin 
ele această putere” (pr. prof. Dumitru Stăniloae, Teologia 
Dogmatică Ortodoxă vol. III, EIBMBOR, București, 2003, 
p. 130). Așadar, alegerea unei astfel de persoane este uni 
act al Duhului Sfânt, dar și al Bisericii, în același timp; act 


care face posibilă împreună-lucrarea lui Dumnezeu și a 


aleșilor Săi, fapt care îl determină pe Sfântul loan Gură de 
Aur, în „Tratatul despre preoție”, să facă afirmaţia: „Câte le 
fac preoții jos, le întărește Hristos sus și judecata robilor o 


pP 


confirmă Stăpânul”. Puterea aceasta dată Apostolilor și, prin 
ei, arhiereilor și preoților, prin împărtășirea Duhului Sfânt - 
„Luaţi Duh Sfânt! Cărora veți ierta păcatele, li se vor ierta; 
cărora le veți ţine, ţinute vor fi” (loan 19, 22-23) - este puterea 
Lui Însuși, care lucrează în cei care au primit harul Preoției. 

Așadar, Apostolii și apoi urmașii lor - arhiereii și preoții - 
sunt cei care pot împlini lucrarea lui Dumnezeu în lume, 
cei care pot spovedi, pentru că, prin Harul Duhului Sfânt, 
își unesc judecata lor cu a lui Hristos, într-o totală libertate 
de patimi și necăutând la fața omenească, lăsând jude- 
cata lui Hristos să se exprime prin ei (pr. prof. Dumitru 
Stăniloae, Teologia Dogmatică Ortodoxă vol. III, EIBMBOR, 
București, 2003, p. 128). De aceea, în scaunul Spovedaniei, 
credinciosul își mărturisește păcatele ca în fața lui Hristos, 
știind că El este tainic prezent, iar preotul (duhovnicul) i se 
înfățișează ca vorbindu-i în numele Domnului, având, pe 
de o parte, iubirea iertătoare a lui Dumnezeu, dar, pe de 
altă parte, și seriozitatea cu care Însuși Dumnezeu a tratat 
boala păcatului. 

Importanţa actului în sine, de călăuzire a sufletului 
către mântuire (pentru că aceasta este, în definitiv, fina- 
litatea Spovedaniei), și unirea sufletului cu Dumnezeu 


îl determină pe Sfântul Grigorie Teologul să identifice 

această lucrare cu arta artelor și ştiinţa științelor: „Mie mi 
se pare, într-adevăr, că preoţia, arta de a conduce pe om - 
fiinţa cea mai complexă și cea mai felurită în gând și în faptă 
- este arta artelor și știința științelor” (Sfântul Grigorie din 
Nazianz, „Despre Preoție”, EIBMBOR, București, p. 166). 

Această artă și această știință le dobândește preotul 
în Taina Hirotoniei și în rânduiala hirotesiei întru duhovnic; 
de aceea, cel care spovedește este duhovnic. Însă, pen- 
tru că Harul Duhului Sfânt trebuie lucrat și exersat, preo- 
tul dobândește această calitate și prin strădania proprie, 
pentru a se putea înfățișa, așa cum descrie Sfântul loan 
Scărarul, în „Cuvânt către Păstor”, ca păstor, cârmaci, 
doctor, dar și învățător. 

Ca păstor, caută și îndreaptă prin nerăutate, sârgu- 
ință și rugăciune oile cele pierdute; în calitate de cârmaci, 
este chemat să scoată corabia nu doar din valuri, ci din 
adâncul însuși al mării, ca doctor, după ce s-a vindecat 
pe sine însuși, este chemat să vindece sufletele bolnave 
ale fraților săi; iar ca învăţător, după ce el „s-a făcut carte 
înțelegătoare a cunoștinței, prin degetul lui Dumnezeu 


p 


sau prin lucrarea luminării de la EI”, poate să-i înveţe și 
pe ceilalţi, împărtășindu-le lucrarea dumnezeiască, sau pe 
Dumnezeu Însuși, cu iubirea Lui (Filocalia, vol. IX). 
Duhovnicul, după ce credinciosul face primul act de 
ridicare deasupra păcatului, prin mărturisire, coboară 


împreună cu Hristos, Cel ce Se coboară la neputința 

omului, până în adâncul iadului din sufletul fiecăruia, 
pentru a se ridica împreună cu el, prin puterea pe care 
Hristos o dă. În această coborâre și ridicare, rolul duhov- 
nicului este copleșitor, de aceea alegerea duhovnicului 
este foarte importantă. 

Forța păcatului, în slăbiciunile omului, devine ca o 
a doua fire; de aceea, trebuie multă strădanie și multă 
artă în a restaura firea; în această lucrare, călăuzită de 
Harul lui Dumnezeu, se întâlnesc cei doi - credinciosul 
cu duhovnicul -, într-o comuniune intimă și sinceră, încât 
întâlnirea lor devine Taină a comuniunii. Credinciosul 
devine fiu duhovnicesc, iar preotul, părinte duhovnicesc; 
fiul simte dragostea părintească și compasiunea duhov- 
nicului și are încredere în el, pentru că simte în el răs- 
punderea față de Hristos pentru sufletul său, pentru că 
simte că este ascultat în numele lui Hristos, cu putere 
reală de a-l ridica și de a-l vindeca. La rândul lui, duhov- 
nicul simte rana și durerea fiului, și atunci responsabilita- 
tea lui se ascute, vibrând la orice freamăt al sufletului ce-i 
stă sub epitrahil. 

De aceea, având în vedere, pe de o parte, importanța 
actului spovedaniei și, pe de altă parte, sensibilitatea și 
delicateţea sufletului omului, alegerea duhovnicului e 
un demers la fel de important și delicat. Pentru ca Taina 
Spovedaniei să lucreze eficient, trebuie ca cei doi să se 


asume reciproc; să creadă în puterea vindecătoare a Tainei 


(95) 


un 

și în capacitatea sufletului de a se renaște și să simtă pre- 
zența lui Hristos în întâlnirea lor. 

Criteriile care ar trebui să călăuzească alegerea duhov- 
nicului ţin de dragostea părintească a duhovnicului, 
manifestată în disponibilitatea acestuia în orice moment 
de criză a fiului; de măiestria dobândită de experiența 
duhovnicească și exprimată în echilibrul dintre exigență 
și înțelegere; de deschidere a duhovnicului în fața oricărei 
situaţii în care s-ar putea afla fiul duhovnicesc, însoţită de 
asumarea totală, încât să simtă că duhovnicul poate sta în 
fața lui Hristos, pentru fiul său, cu rugăciunea: „Doamne, 
sau scrie-l și pe el în Cartea Vieţii, sau șterge-mă pe mine”, 
ca Moise pentru poporul său. 


ESTE NECESARĂ O PREGĂTIRE A PREOTULUI 
ÎN VEDEREA SĂVÂRŞIRII TAINEI SPOVEDANIEI? 


Pr. prof. dr. Viorel Sava 


xperienţa liturgică ne arată că pregătirea preotului 
E și, odată cu aceasta, pregătirea credincioșilor pen- 
tru primirea tuturor Tainelor făceau parte din pravila de 
altădată a Bisericii. 


Când vorbim despre pregătirea preotului, ne referim, 
de obicei, la pregătirea teologică, la cultura generală și la 
formarea duhovnicească, pe care le considerăm necesare 
oricărui slujitor al Altarului. 

Când ne referim la pregătirea specială a preotului, 
pregătire necesară slujirii sacramentale în biserică și în 
afara ei, avem în vedere, aproape în exclusivitate, pre- 


gătirea lui pentru săvârșirea Sfintei Liturghii. Studiile pe 

această temă sunt foarte multe în teologia românească, 
iar mulţimea lor arată că în centrul tuturor manifestări- 
ior liturgice ortodoxe, dar și în centrul slujirii preoțești se 
află Sfânta Liturghie. 

Experienţa liturgică ne arată însă că pregătirea preo- 
tului și, odată cu aceasta, pregătirea credincioșilor pentru 
primirea tuturor Tainelor făceau parte din pravila de altă- 
dată a Bisericii. Perioada prepascală, de exemplu, cu toată 
asceza ei, avea ca scop principal pregătirea catehumeni- 
lor pentru primirea Tainei Botezului, iar această pregătire 
era asumată, în egală măsură, și de comunitatea în care 
catehumenii aveau să fie integrați. Postul, Spovedania și 
Împărtășania pe care Molitfelnicul le recomandă celui care 
are nevoie de Taina Sfântului Maslu îl pregătesc pe cre- 
dinciosul bolnav pentru a primi această Taină, iar legarea 
Tainei Sfântului Maslu de Sfânta Liturghie, potrivit practi- 
cii vechi, arată angajarea întregii comunități în rugăciunea 
pentru vindecarea unui membru al ei. Aceste exemple ne 
arată că și preotul are nevoie de o pregătire specială, care 
ţine de latura sacramentală a slujirii preoțești, și aceasta, 
mai ales cu ocazia săvârșirii anumitor acte sfinte. Dacă 
se cere ca preotul să fie un bun rugător, înțelegând prin 
aceasta că trebuie să aibă o dispoziție permanentă pen: 
tru rugăciune, dacă se cere ca el să fie un conștiincios 
săvârșitor al slujbelor sfinte după rânduială, dacă se cere 


ca să fie un bun predicator, un bun sfătuitor, să degaje 


bună-cuviinţă și sfințenie, în cazul săvârșirii Tainelor, și în 
mod deosebit al Mărturisiri și Euharistiei, se cere ceva mai 
mult. Și aceasta pentru faptul că la săvârșirea Euharistiei 
preotul se află în fața Trupului și Sângelui real al lui Hristos 
și lucrează cu aceste elemente. Pregătirea pentru săvârși- 
rea acestui act se impune de la sine și nu necesită comen- 
tarii sau adaosuri. De altfel, asupra acestui capitol s-a 
insistat în studii de specialitate. 

În cazul Mărturisirii, preotul operează asupra sufle- 
telor credincioșilor încredințaţi spre păstorire, și aceasta 
nu este un lucru ușor și la îndemâna oricui. Dacă ținem 
cont și de faptul că Sfântul loan Gură de Aur acordă ace- 
eași importanţă slujirii Mărturisirii, ca și slujirii Sfintei 
Jertfe, e de la sine înțeles că aceeași atenţie se cuvine să 
se dea și pregătirii pentru săvârșirea Tainei Mărturisirii, 
ca și pentru săvârșirea Euharistiei. Referitor la aceasta 
putem vorbi de o pregătire îndepărtată și alta apropiată 
săvârșirii Spovedaniei. 

Pregătirea îndepărtată presupune o multitudine de 
aspecte, din care încercăm să prezentăm câteva. Mai întâi, 
lucrarea care se săvârșește în scaunul de Spovedanie este 
o lucrare ce poartă o adâncă pecete a prezenței harului. 
Dar acest har nu se dobândește oricum, ci prin neîncetate 
osteneli duhovnicești, care dovedesc deschiderea spre 
har și dorinţa de a-l primi. Fără acest har, roadele lucră- 


rii în scaunul de Spovedanie întârzie să apară. „Iscusința 

duhovniciei este mai întâi o problemă de har, Fără încre- 
derea în acest har și fără nevoinţele trebuitoare pentru 
dobândirea lui nu putem sluji divanului cel nemitarnic al 
Judecătorului Hristos”, 

Harului i se adaugă experiența și cunoașterea. Preotul 
trebuie să fie un bun pedagog cu putere de pătrundere și 
cunoaștere a oamenilor care vin către dânsul, iar acestea 
trebuie „îngemănate cu o experiență bogată, câștigată 
în anii grei și lungi, căci Spovedania te învaţă ea despre 
ea însăși. Fiecare penitent constituie oarecum un fel de 
material didactic, și astfel ai în față atâtea obiecte de învă- 
țământ câţi penitențţi ai”. Aceasta nu înseamnă că are îngă- 
duinţa ca, lipsit de experienţă și putere de pătrundere, 
să înceapă mai rău și apoi să se perfecționeze sau că are 
dreptul să greșească și din greșeli să tragă învăţăminte. 

Cunoașterea și experiența se adâncesc, capătă pro- 
funzime și consistență, dar ele nu pot lipsi la începutul 
drumului. Corăbierul nu duce corabia în largul mării dacă 
nu cunoaște meșteșugul conducerii ei, în speranţa că va 
învăţa sau că marea însăși îl va învăţa cum să o traverseze. 
EI își poate doar adapta meșteșugul conducerii la calea pe 
care o are de parcurs. 

Acestea toate își găsesc împlinirea lor când sunt 
dublate de o serie de alese calităţi necesare preotului 
duhovnic. Cu ele preotul se naște sau le dobândește. Și 


într-un caz, și-n celălalt, ele trebuie cultivate. Între acestea 

pot fi enumerate: sfințenia vieţii, moralitatea exemplară, 
știința și cultura. 

Preotul trebuie să posede un orizont larg de cunoaș- 
tere. Spovedania își întinde razele sale peste toate dome- 
niile de activitate. Biserica nu are o viață și forme de 
manifestare închise în sine. Ea nu lucrează doar spre mân- 
tuirea celor care-i pășesc pragul, ci a tuturor categoriilor 
sociale, chiar și asupra mădularelor plasate, prin mediul 
în care lucrează, prin gradul de cultură, de pregătire, prin 
posibilitățile materiale, la extremităţile corpului. Pentru a 
pătrunde în mediul lor și pentru a-i putea înțelege, pentru 
a putea să-i ridice în lumina mântuitoare, el trebuie să le 
cunoască modul de viață și de gândire, să le cunoască pre- 
ocupările intelectuale, pregătirea profesională și conţinu- 
tul acestei pregătiri etc. Or, toate acestea presupun multă 
știință și o vastă cultură. Scriptura spune că „orb pe orb 
nu poate să călăuzească”. În scaunul Spovedaniei se pune 
în aplicare, în mod deosebit, latura învățătorească a slujirii 
preoțești. „Lucrarea aceasta grea și complicată nu poate 
fi îndeplinită în condiții pe deplin satisfăcătoare decât de 
duhovnicul acela care stăpânește, care posedă cunoș- 
tințele veacului său, de duhovnicul acela care se cultivă 
neîntrerupt prin studiu și lectură, de duhovnicul luminat și 
împodobit cu toată cultura veacului său. 

O problemă importantă este aceea a necesității cunoaș- 


terii mijloacelor de lucru psihanalitice și psihoterapeutice și 

a efectelor acestora prin compensație cu cele ale Tainei 
Spovedaniei. Aceasta este o temă de actualitate, întru- 
cât există mulți oameni care preferă, uneori, un psihiatru 
și nu un duhovnic. 

Un element deosebit de important, care ţine atât 
de pregătirea îndepărtată a preotului pentru săvârșirea 
Spovedaniei, cât și de cea apropiată, este credinţa tare 
în lucrarea Tainei. În rugăciunea de dezlegare din cadrul 
Tainei Spovedaniei se spune: ,...iar eu, nevrednicul preot 
și duhovnic, cu puterea ce-mi este, te iert și te dezleg...” 
Dacă penitentul trebuie să creadă că în momentul rosti- 
rii acestei formule el este iertat și împăcat cu Dumnezeu, 
cu atât mai mult trebuie să creadă preotul că, în momen- 
tul rostirii ei, iertarea de la Dumnezeu se revarsă, prin el, 
peste penitent. Credincioșii simt această putere în preot și 
cred în ea. Ei vin la mărturisire nu numai dintr-o necesitate 
psihologică, nu numai pentru a scăpa de coșmarul conști- 
inţei și a se împăca cu Dumnezeu, ci și din convingerea că 
acestea se realizează prin preotul duhovnic, prin puterea 
dată lui. Și dacă credincioșii cred în această putere, cred în 
ea și o simt, înseamnă că, mai mult decât alții, trebuie să o 
simtă și să creadă în ea cel care o posedă, preotul duhov- 
nic. Puterea dată preotului este o putere nepământească 
și în fața ei se cutremură și preotul, și penitentul. 

Pregătirea apropiată are în vedere o „pravilă”, o rân- 


duială pe care preotul duhovnic trebuie să o respecte 

de fiecare dată când are de oficiat Taina Spovedaniei. 
Referindu-se la slujirea de duhovnic, Sfântul Vasile cel 
Mare spune: „Se numește duhovnic acela care nu mai 
trăiește după trup, ci este purtat de Duhul lui Dumnezeu, 
fiind fiu al lui Dumnezeu și făcându-se asemenea chipului 
Fiului lui Dumnezeu”. Trăirea după duh este condiționată 
de purificarea de patimi, de înnoirea permanentă a omu- 
lui lăuntric. Dar această înnoire, purificare și înduhovnicire 
preotul nu o începe de la credincioși spre sine, ci invers. 
Mai întâi, preotul trebuie să fie conștient că judecata pe 
care o face în scaunul Spovedaniei, în numele lui Hristos, 
asupra penitentului urmărește în ultimă instanţă ferirea 
acestuia de osânda judecății din urmă, dar tot așa preo- 
tul trebuie să fie conștient că judecata nu-l va ocoli nici pe 
el, „Domnul va face... și judecata judecătorilor rânduiţi de 
EI”. Cu acest gând el se îndreaptă spre scaunul Spoveda- 
niei, unde-l așteaptă credincioșii. 

În al doilea rând, dar în strânsă legătură cu cele de 
mai sus, înainte de a oficia Taina Spovedaniei, se impune 
ca și preotul să se spovedească. El este un permanent 
luptător împotriva păcatului, nu doar prin cuvânt, ci și 
prin faptă, nu doar împotriva păcatului prezent în eno- 
riașii săi, ci și împotriva păcatului prezent în viaţa lui. Un 
cuvânt despre pocăință care se adresează doar credin- 
cioșilor, care nu angajează și persoana preotului, rămâne 


fără ecou. Preotul duhovnic este fereastra prin care 

credincioșii, în scaunul Spovedaniei, privesc spre Hristos. 
El este fereastra prin care lumina harică de la Hristos, 
care este de față, „stă nevăzut”, se revarsă peste peni- 
tent. Dacă preotul nu este curat sufletește, și curăţit de 
păcate prin Spovedanie, dacă este robit de patimi, nu 
mai poate fi fereastra ce se deschide ca penitentul pocăit 
și îndreptat să aibă acces la comuniunea cu Hristos, ci 
este zidul despărțitor între penitent și Hristos. În vechile 
cărți de învăţătură pentru preoți, aceștia erau povăţuiți 
astfel: „Drept aceasta, fiul meu, mai întâi te apucă însuși 
de sine: pocăiește-te singur și să se apropie, mai întâi, de 
tine Împărăţia cerurilor... Grăbește către părintele sufle- 
tesc, cazi înaintea lui, mărturisește-i toate ascunsurile 
sufletului tău, curățește-l, gustă, mai întâi, singur toată 
dulceața milostivirii și a împăcării cu Răscumpărătorul; 
smerește în post sufletul tău și atunci, numai, vei putea, 
fără primejdie și cu folos, a vindeca neputinţele altora. 
Deci, temelia păstoreștei tale îndatoriri întru fapta măr- 
turisirei, să fie pocăinţa ta însuţi”. 

În al treilea rând, merită să fie reținut efectul psiho- 
logic pe care îl are spovedania preotului asupra peniten- 
tului și spovedania penitentului asupra preotului. Când 
preotul se mărturisește, el nu poate banaliza spovedania 
celor care vin să se mărturisească la el. Din cercetareă 
credincioșilor în scaunul Spovedaniei constatăm că păca- 


tele „la modă”, precum avorturile, căsătoriile moderne, 

de probă, fără cununie, sau alte păcate mari îl lasă pe 
duhovnic, impropriu spus duhovnic în acest caz, indife- 
rent. Dacă analizăm această stare de lucruri, concluzia 
are putere să ne îngrozească. O astfel de situație duce la 
concluzia că viața morală a preotului are nevoie de multă 
vindecare. Nu înseamnă că el săvârșește aceleași păcate, 
ci înseamnă că mulţimea păcatelor lui, chiar mai mici, dar 
nemărturisite, îl face să piardă orice sensibilitate față de 
cele spirituale, îl face să piardă sensul și conţinutul noţiu- 
nii de păcat, sensul și conţinutul noţiunii de Spovedanie, 
și mai ales necesitatea acesteia din urmă. 

Când preotul este mărturisit, iar credincioșii care vin la 
el știu acest lucru, cuvântul de învățătură pe care îl trans- 
mite penitentului în timpul Spovedaniei are pentru acesta 
din urmă putere de lege. 

Cât privește efectul psihologic pe care îl are spove- 
dania penitentului asupra preotului, și acesta este foarte 
important. Preotul deprins să se spovedească va înțelege 
stările prin care trece penitentul, înainte și în timpul Spo- 
vedaniei, pentru că aceste stări le-a trăit el mai întâi. În 
aceleași îndrumări vechi, dar actuale prin conţinutul lor, 
pentru preoți, se spune: „Despre cunoașterea inimei tale 
învaţă-te de a ghici și a cunoaște inimile poporanilor tăi”. 

Așadar, pregătirea preotului pentru a-i spovedi pe fiii 
săi duhovnicești se impune cu necesitate ca și pregătirea 


pentru săvârșirea Sfintei Liturghii sau a altei Sfinte Taine. 

Această pregătire aduce spor duhovnicesc și preotului, 
și credincioșilor, și cultivă în viața tuturor evlavia față de 
cele sfinte, aducându-i pe toţi în jurul lui Hristos, Același 
prezent în Sfânta Liturghie, în Sfintele Taine și în toate 
slujbele sfinte pe care le săvârșește Biserica și la care 
suntem chemaţi să participăm. 


CÂND ȘI DE CÂTE ORI PE AN TREBUIE 
SĂ NE SPOVEDIM? 


Pr. asist. dr. Silviu Tudose 


creștin care se mărturisește des dobândește o 


maturizare a conștiinței duhovnicești și are, așa- 
dar, o mai mare putere de a lupta cu păcatele, chiar 
dacă recade în acestea după Spovedanie. „E ca și când 
plivim ogorul: smulgem buruienile, însă ele cresc din 
nou, dar este mai bine să le smulgem mereu decât să le 
lăsăm să năpădească țarina” (arhim. Zaharia Zaharou). 
De asemenea, atunci când ne mărturisim rar, riscăm să 


uităm unele păcate, acestea rămânând neiertate. 


Păcatul, ca rupere a legăturii de iubire cu Dumnezeu 
și cu semenii, reprezintă o realitate contrară firii ornului. 


Obișnuinţa cu starea păcătoasă ne face să credem că o 

astfel de stare este una „naturală”, chiar dacă ne împie- 
dică permanent să participăm la viața și fericirea veșnică a 
lui Dumnezeu. În fiecare om există, mai mult sau mai puţin 
conștientizat, dorul după Dumnezeu, ceea ce face ca sta- 
rea de pocăință să devină o necesitate, mai ales că, așa 
cum spune Sfântul loan Gură de Aur, „cât suntem aici, pe 
pământ, avem nădejde de mântuire; dar după ce am ple- 
cat dincolo, nu ne mai putem pocăi, nici șterge păcatele. 
De aceea, trebuie să ne pregătim neîncetat pentru ieșirea 
din lumea aceasta. Dacă Stăpânul a hotărât să ne cheme 
diseară? Dacă a hotărât să ne cheme mâine?” (Omilii la 
săracul Lazăr, Cuvântul 11). 

În Molitfelnic, cartea în care sunt cuprinse rânduielile 
majorităţii Tainelor Bisericii, înainte de rânduiala Tainei 
Pocăinţei, întâlnim îndemnul: „Se cuvine ca noi toți, mireni și 
monahi, clerici, preoţi și arhierei, să ne mărturisim păcatele 
și nici unul din noi să nu ne depărtăm de la aceasta, pentru 
că toți am greșit și păcătuim,; să nu uităm că Mântuitorul și 
Judecătorul vine; drept care și Apostolul zice: «Să lepădăm, 
dar, faptele întunericului și să ne îmbrăcăm în armele lumi- 
nib»” (Romani 13, 12). Și cum că tuturor le este de trebuință 
mărturisirea și pocăința, însuși Apostolul lacov întărește 
zicând: „Mărturisiţi-vă unul altuia păcatele și vă rugați unul 
pentru altul ca să vă vindecaţi” (Iacov 5, 16). 

Din punct de vedere practic, se pot naște câteva 
întrebări. 


Răspunsuri liturgice 


Ne mărturisim des sau rar? 


Având în vedere îndemnul Molitfelnicului de a nu 
ne îndepărta de Taina Pocăinţei, prezent în toate căr- 
ţile despre duhovnicie, poate fi formulat un răspuns 
scurt: e bine să ne mărturisim cât mai des, mai ales 
atunci când simţim nevoia vindecării sufletești, a ier- căi 


tării păcatelor care ne împovărează și a înnoirii vieții. 
Care este folosul desei mărturisiri? 


Nu lasă păcatele să prindă rădăcini în viaţa noas- 
tră. „Berzele, spune Sfântul Nicodim Aghioritul, au 
obicei că nu se mai duc acolo unde li se strică cui- 
burile. Și dracii fug de la acela care se mărturisește 
des, fiindcă prin deasă mărturisire se strică mrejele 
și cuiburile lor” (Carte foarte folositoare de suflet). 
Tot Sfântul Nicodim aseamănă păcatele celui care se 
mărturisește des cu copacii care nu pot prinde rădă- 
cini dacă sunt răsădiți mereu. În același timp, după 
cum o rădăcină puternică nu poate fi scoasă dintr- 
odată, ci cu multe lovituri, așa și deprinderile păcă- 
toase dispar prin dese mărturisiri. 

Un creștin care se mărturisește des dobândește 
o maturizare a conștiinței duhovnicești și are, așadar, 


o mai mare putere de a lupta cu păcatele, chiar dacă 

recade în acestea după Spovedanie. „E ca și când plivim 
ogorul: smulgem buruienile, însă ele cresc din nou, dar 
este mai bine să le smulgem mereu decât să le lăsăm să 
năpădească țarina” (arhim. Zaharia Zaharou). De ase- 
menea, atunci când ne mărturisim rar, riscăm să uităm 


unele păcate, acestea rămânând neiertate. 


Există riscul să ne spovedim des și nefolositor? 


Din păcate, la o astfel de întrebare răspunsul 
poate fi și afirmativ, atunci când desele mărturisiri nu 
creează o înaintare în viața duhovnicească. Se întâm- 
plă așa îndeosebi atunci când mare parte din timpul 
petrecut la Spovedanie nu reprezintă o mărturisire a 
păcatelor, cu părere de rău, ci o înșirare a multor lucruri 
care ar putea fi discutate cu duhovnicul și în afara 
Tainei. Duhovnicul constată de multe ori că cele spuse 
de fiul duhovnicesc nu sunt de fapt păcate, ci descri- 
eri ale suferințelor fizice sau ale neputinţelor celor- 
lalți. Sunt oameni care la Spovedanie vorbesc numai 
despre soţii sau soțiile lor și foarte puţin sau deloc 
despre sine. O astfel de spovedanie riscă să devină 
formală și neroditoare, credinciosul pierzându-se 
în amănunte neimportante, „ajutat” deseori și de 
interminabile „liste cu păcate”, extrase din ghidurile 


de spovedanie prolixe și nerealiste. 


Dincolo de timpul pierdut cu astfel de spovedanii, e 
de menţionat și situația neplăcută în care ajunge duhov- 
nicul, nevoit să stea ore în șir în scaunul Spovedaniei, 
irosindu-și timpul și sănătatea într-un mod nefolositor. 
Se înțelege că el are datoria de a „tempera” astfel de 
persoane, ajutându-le să înțeleagă care sunt modul și 
rostul unei adevărate Spovedanii, neîncurajând discu- 


ţii paralele cu subiectul Tainei. 


Este suficient să ne spovedim doar de patru ori pe an 
sau măcar o dată? 


Cine adresează o astfel de întrebare se gândește 
cu siguranţă la una din cele nouă porunci bisericești, 
potrivit căreia creștinul este dator să se spovedească 
și să se împărtășească în fiecare din cele patru pos- 
turi mari de peste an ori, dacă nu poate (9), cel puţin o 
dată pe an, în Postul Sfintelor Paști. Având în vedere și 
apariţia târzie a acestei porunci bisericești, după seco- 
lul al XVil-lea, credem că ea reprezintă mai degrabă 
un punct de plecare și nu o regulă liniștitoare pentru 
conștiința creștină. E drept că cele patru posturi mari 
din timpul anului sunt perioade în care intensificăm 
Spovedania și primirea Sfintei Împărtășanii, însă a ne 
rezuma doar la această practică este prea puţin. Mai 


mult, e de neînțeles motivul pentru care cineva vine la 

Spovedanie doar o dată pe an, înainte de Sfintele Paști. 
Cine procedează așa riscă să facă din Spovedanie și 
chiar din primirea Sfintei Împărtășanii un simplu obicei 
sau ritual anual sau o obligaţie asemănătoare cu aceea 


de a-și plăti impozitele. 


Dacă știm că nu o să ne împărtășim, are rost 


să ne mai spovedim? 


Este adevărat că, de multe ori, frecvența mărturi- 
sirii păcatelor este scăzută în cazul celor care persistă 
în anumite păcate care îi opresc de la primirea Sfintei 
Împărtășanii. Aceștia greșesc procedând așa, asemă- 
nându-se cu cei care suferă de boli foarte grave și refuză 
ajutorul medical pentru vindecare. Nu te poţi vindeca 
de o boală fără să o tratezi corespunzător. De păcat, 
care este o boală a vieţii, nu poate fi vindecat cineva 
fără Taina Pocăinţei. 

Așadar, Taina Pocăinţei nu trebuie legată de ter- 
mene și reguli minimale, ci ar trebui să devină pentru 
fiecare dintre noi, clerici sau mireni, o dorință perma- 
nentă de a ne primeni viața, prin mărturisirea păcatelor 


și schimbarea viețuirii. 


CARE ESTE LOCUL ÎN CARE SE CUVINE 


SĂ 


E SĂVÂRȘEASCĂ SPOVEDANIA ȘI CARE 


ESTE RÂNDUIALA El? 


Pr. prof. dr. Nicolae D. Necula 


p“ Spovedanie trebuie fixate zile anume sau 
părţi din zi în care să se oficieze sau să se desfă- 
șoare această Sfântă Taină, anunţate din timp pentru 
ca lucrarea aceasta să-și atingă scopul dorit. Ea se face 
pe îndelete și cu răbdare, fără grabă și stres, fiind una 
dintre cele mai delicate și mai grele misiuni ale preotu- 
lui. Ea nu se face în timpul slujbelor, nu se face între 
două ectenii, chiar dacă sunt mai mulţi preoți la o bise- 
rică, nu se face în naos, în prezenţa și în auzul altor 
credincioși, la una din ușile laterale ale Altarului, pen- 
tru că prin aceasta arătăm lipsă de atenție față de 
această Sfântă Taină, superficialitate și improvizație, 
pentru a nu spune dispreț față de ea. 


un 

Spovedania sau Mărturisirea păcatelor este un act 
de mare intimitate, care se petrece numai între preot 
și penitent, și de aceea ea trebuie făcută într-un cadru 
potrivit. Acest lucru trebuie avut mereu în vedere, pe 
de o parte, pentru a asigura secretul mărturisirii, iar pe 
de altă parte, pentru a se crea disponibilitate celui care 
se mărturisește de a-și descărca sufletul și de a spune 
toate păcatele sale, fără jenă sau reţinere și fără omisi- 
uni. De aceea, locul acesta și cadrul potrivit nu ni-l oferă 
decât locașul de cult sau biserica, iar compartimentul 
sau partea cea mai indicată din sfântul locaș nu-i decât 
pridvorul sau mai ales pronaosul, bine știind că și odini- 
oară acestea erau părțile rezervate sau destinate peni- 
tenţilor sau păcătoșilor. 

Conform indicaţiilor tipiconale din Molitfelnic, preotul 
trebuie să stea îmbrăcat în toate veșmintele preoțești, sau 
măcar cu epitrahil și felon, în faţa icoanei Mântuitorului, 
Căruia de fapt se spovedește penitentul, preotul fiind 
doar un martor al acestui act și care va mărturisi înaintea 
lui lisus Hristos toate cele pe care le va spune credincio- 
sul. De aceea, trebuie să avem convingerea și siguranţa 
că noi ne mărturisim lui Hristos, prin mijlocirea preotului 
duhovnic. Pentru aceasta, preotul îl asigură pe penitent 
că Hristos este de faţă și-l îndeamnă să nu se rușineze sau 
să se teamă ori să ascundă vreun păcat (Molitfelnic, Ed. 
IBMBOR, București, 2006, p.65). 


Pentru Spovedanie, trebuie fixate zile anume sau 
părți din zi în care să se oficieze sau să se desfășoare 
această Sfântă Taină, anunţate din timp pentru ca 
lucrarea aceasta să-și atingă scopul dorit. Ea se face pe 
îndelete și cu răbdare, fără grabă și stres, fiind una din- 
tre cele mai delicate și mai grele misiuni ale preotului. 
Ea nu se face în timpul slujbelor de Vecernie, Utrenie, 
Liturghie sau altele, nu se face între două ectenii, chiar 
dacă sunt mai mulţi preoți la o biserică, nu se face în 
naos, în prezenţa și în auzul altor credincioși, la una din 
ușile laterale ale Altarului, pentru că prin aceasta ară- 
tăm lipsă de atenţie față de această Sfântă Taină, super- 
ficialitate și improvizație, pentru a nu spune dispreţ față 
de ea. De altfel, trebuie să mărturisim că nu prea i se 
dă importanța care i se cuvine, dacă avem în vedere 
rolul ei fundamental în păstrarea calității de creștin 
autentic, în regenerarea sufletească și în progresul sau 
sporul duhovnicesc. 

În afară de locul de săvârșire a Spovedaniei, stabilit 
de rânduielile bisericești tradiționale, mai sunt și situa- 
ţii speciale privitoare la această temă. Așa, de exemplu, 
pe bolnavii care nu se pot deplasa la biserică îi spove- 
dim și eventual îi împărtășim acasă, la patul de suferinţă, 
după aceeași rânduială, sau le administrăm Rânduiala 
Împărtășaniei grabnice a celui bolnav, care are în cuprin- 


sul ei și spovedirea celui în cauză. 

Pe bolnavi îi mai putem spovedi și în spitale. Dacă spi- 
talul are un locaș de cult (biserică, paraclis, capelă) și bol- 
navul se poate deplasa, Taina Spovedaniei este de dorit 
să se săvârșească acolo. Dacă nu, ea poate fi săvârșită la 
patul bolnavului. 

Același lucru se poate întâmpla și în celelalte instituții 
de asistenţă socială sau alte instituţii ale statului în care 
a pătruns lucrarea pastorală a Bisericii: armată, peniten- 
ciare, aziluri de bătrâni, orfelinate etc. Acolo unde există 
locașuri de cult, Spovedania se va desfășura în ele, dacă 
nu, ea se oficiază într-un loc special ales, care să asigure 
secretul Mărturisirii. 

În ceea ce privește rânduiala Mărturisirii, regulile bise- 
ricești prevăd ca preotul să fie înveșmântat în toate veș- 
mintele treptei sale. În practică însă, majoritatea preoţilor 
săvârșesc această taină numai cu epitrahilul și felonul. 
Manualul de Liturgică vorbește de situaţia săvârșirii Tainei 
Spovedaniei numai cu epitrahilul în special când taina este 
săvârșită în afara bisericii (pr. prof. Ene Braniște, Liturgica 
specială, Ed. IBMBOR, București, 1980, p. 387). În locașul 
de cult, este indicat să se îmbrace și felonul, care dă mai 
multă autoritate preotului duhovnic. De asemenea, pre- 
otul care săvârșește Taina Spovedaniei trebuie să aibă 
hirotesia de duhovnic. Ea se dă în chip special de către 
episcop, după un timp de la hirotonie, și fără ea nu avem 


îndreptăţirea canonică a săvârșirii acestei Sfinte Taine. 


Taina Spovedaniei are trei momente importante: par- 
tea de dinainte de Spovedanie; Spovedania sau Mărtu- 
risirea propriu-zisă și partea de după Spovedanie. 

Partea de la început, cu caracter pregătitor sau intro- 
ductiv, cuprinde: binecuvântarea mică, rugăciunile înce- 
pătoare, psalmul 50, troparele de umilință, două rugăciuni 
de iertare și îndemnul penitentului de a face o mărturisire 
sinceră și completă. 

Partea a doua constă în Mărturisirea păcatelor. Este 
partea cea mai importantă și în același timp și cea mai 
dificilă. În privinţa aplicării în practică a acestei părţi sunt 
mai multe atitudini; dar nu toate sunt eficiente. Cea din- 
tâi este spovedania numită „după pravilă”, practicată 
de ieromonahi și de unii preoţi de mir care înțeleg să 
întrebe pe penitent tot chestionarul din Molitfelnic, care 
cuprinde întrebări care nu mai sunt în întregime actuale 
și necesare. Alți preoţi au un număr de întrebări stereo- 
tipe și invariabile, ceea ce nu este suficient. Unii credin- 
cioși așteaptă să fie întrebaţi, ceea ce nu este corect, căci 
numai ei își cunosc păcatele. Alţii folosesc ghidurile de 
spovedanie pentru a-și aminti păcatele, pe care le scriu 
și le citesc automat, fără prea multă concentrare și cu lux 
de amănunte. 

Ce urmărim prin Spovedanie? Ca aceasta să fie bene- 
volă, făcută din inimă, nu de silă sau de teamă. Să fie com- 


pletă, adică să cuprindă toate păcatele făcute de la ultima 


mărturisire, fără să tăinuim ceva. Să fie sinceră și obiectivă, 
neîncercând să diminuăm gravitatea păcatelor săvârșite 
(vezi pr. prof. Ene Braniște, Liturgica specială... p.188). 

Pentru a atinge aceste obiective, practica cea mai 
logică și mai indicată este ca mai întâi penitentul să 
spună ce păcate îl apasă, după ce și-a făcut examenul 
de conștiință. După aceea intervenim noi, slujitorii, cu 
întrebările, pentru a ne lămuri și clarifica unele greșeli 
sau dacă dorim să aflăm și alte aspecte ale vieţii duhovni- 
cești ale penitentului. Dialogul trebuie să fie sincer, des- 
chis și la obiect, cu amabilitate și căldură, ca de la părinte 
la fiu, fără reproșuri sau acuzaţii grave și dure, pentru a 
nu inhiba persoana respectivă. 

Partea a treia este tot rituală, ca și prima. Preotul 
pune epitrahilul pe capul penitentului îngenuncheat, îi 
citește rugăciunea de iertare, rostește o ectenie între- 
ită și face otpustul, apoi îi dă dezlegarea de păcate prin 
punerea mâinii, cu formula „Domnul și Dumnezeul nos- 
tru...” și cu semnul crucii pe cap. Rostește „Cuvine-se cu 
adevărat...” și prescrie canonul sau epitimia de urmat. 
Păcătoșilor cu păcate mari, care nu sunt vrednici de a se 
împărtăși, nu li se dă dezlegarea decât după îndeplinirea 
canonului sau a epitimiei. 

După săvârșirea Tainei Spovedaniei, preotul este 
obligat să păstreze secretul Mărturisirii. Legiuirile civile 


bizantine prevăd ca pedeapsă pentru preotul care ar fi 


divulgat acest secret tăierea limbii și închisoare pe viață. 
În Pravila cea Mare a lui Matei Basarab, glava 319, se pre- 
vede ca pedeapsă suspendarea preotului pe trei ani și cu 
obligația de a bate 100 de metanii pe zi. Legiuirile biseri- 
cești actuale pedepsesc pe preotul care ar săvârși acest 
păcat, considerat delict, cu depunerea din treaptă (vezi 
Regulamentul de procedură al instanțelor disciplinare și 
de judecată ale Bisericii Ortodoxe Române, art. 28, și pr. 
prof. Ene Braniște, Liturgica Specială... ). 

CE SUNT EPITIMIILE SAU CANOANELE 
DE SPOVEDANIE ȘI CUM SE APLICĂ ELE ASTĂZI? 


Pr. prof. dr. Viorel Sava 


ânduirea unui canon de pocăință pentru fiecare cre- 
R dincios care se spovedește este deosebit de impor- 
tantă. Canonul este o normă de viaţă, un dreptar sau o 
rânduială care îl ajută pe credincios să se menţină în 
sfera de preocupări pe care o dobândește de îndată ce 
și-a mărturisit păcatele. Nepăzirea sau neîmplinirea 
canonului de pocăință atrage după sine responsabilita- 


tea morală asupra credinciosului în cauză. 


Taina Sfintei Spovedanii este una dintre cele mai pre- 
zente taine în viața credincioșilor ortodocși. După Sfânta 
Împărtășanie, care, prin însuși actul instituirii, este legată 


de Sfânta Liturghie și care se administrează ori de câte ori 

credincioșii sunt pregătiți sufletește și trupește ca să o 
primească, primirea Tainei Spovedaniei se repetă cel mai 
des în viața noastră. Deasa repetare a Spovedaniei arată 
că omul este supus păcatului, dar și că este nefiresc să 
rămână în starea de păcat. Psalmistul avea conștiința că 
este copleșit de păcate: „Că fărădelegile mele au covâr- 
șit capul meu, ca o sarcină grea apăsat-au peste mine” 
(Psalmi 37, 4), iar Sfântul Apostol Pavel arată înaintea 
tuturor, ca mărturie peste timp, în care ne regăsim fiecare 
dintre noi, că în lupta între a face bine și a face răul, biru- 
ința aparţine celui din urmă: „Căci nu fac binele pe care îl 
voiesc, ci răul pe care nu-l voiesc, pe acela îl săvârșesc. lar 
dacă fac ceea ce nu voiesc eu, nu eu fac aceasta, ci păcatul 
care locuiește în mine” (Romani 7, 19-20) și adaugă zicând 
că este cel dintâi dintre păcătoși. 

Conștiinţa penitenţială paulină a fost asumată de 
Biserică și este exprimată liturgic, de fiecare dată când ne 
împărtășim, prin rugăciunea: „Cred, Doamne, și mărturi- 
sesc că Tu ești cu adevărat Hristos, Fiul lui Dumnezeu Cel 
viu, Care ai venit în lume să mântuiești pe cei păcătoși, din- 
tre care cel dintâi sunt eu...” 

Din starea de păcat credinciosul se ridică prin pocă- 
ința sinceră și prin mărturisirea în fața duhovnicului. 
Nefirescul căderii în păcat, căreia îi este supusă persoană 
umană, și firescul ridicării din păcat, la care este chemată 


persoana umană, sunt exprimate prin gestul liturgic 


Răspunsuri liturgice 


penitenţial numit metanie (plecarea genunchilor și frunții 
până la pământ, mișcare însoțită de însemnarea cu Sfânta 
Cruce). Plecarea până la pământ este semnul căderii, ridi- 
carea de la pământ este semnul înnoirii, al regăsirii și al 
învierii: „Trebuia, însă, să ne veselim și să ne bucurăm, căci 
fratele tău acesta mort era și a înviat, pierdut era și s-a 
aflat” (Luca 15, 32), a zis tatăl către fiul cel mare referin- 
du-se la fiul risipitor întors în casa părintească din îndepăr- 
tatul ţinut al păcatului. Când Mântuitorul zice: „Adevărat 
zic vouă: de nu vă veţi întoarce și nu veţi fi precum copiii, nu 
veți intra în Împărăţia cerurilor” (Matei 18, 3; Luca 18, 17), 
fără îndoială se referă la puritatea copilăriei pe care omul 
trebuie să o păstreze, să o caute permanent atunci când 
a pierdut-o prin păcat și să o dobândească prin pocăință. 
Acest fapt este reflectat de toată interpretarea biblică 
referitoare la textul citat. Dar înțelegerea noastră nu tre- 
buie să se oprească aici. A fi ca pruncii înseamnă a fi perma- 
nent însetat de cunoaștere, de dobândirea „cunoștinței 
adevărului” (1 Timotei 2, 4). Pruncul permanent întreabă, 
cercetează, caută răspunsuri, într-un cuvânt este însetat 
de cunoaștere. De asemenea, a fi ca pruncii înseamnă să 
faci efort să te ridici atunci când ai căzut. Experienţa ne 
arată că prima reacţie pe care o are un copil care a căzut 
este de a se ridica, gestul fiind dublat de strigătul după 
ajutor și plânsul de durere. Aceste gesturi seamănă foarte 


bine cu cele ale credinciosului care a căzut în păcat și 

simte durerile căderii, de aceea strigă după ajutor și face, 
el însuși, eforturi să se ridice. Copilul nu se complace în 
căderea lui. Pocăinţa creștinului, părerea de rău sunt stri- 
găte (suspinuri) care însoțesc efortul de a se ridica din 
păcat. Această stare de lucruri este reflectată și în rugă- 
ciunea a doua de la Sfântul Maslu, care zice: ,„...de câte ori 
vei cădea, ridică-te și te vei mântui”. 

Calea întoarcerii din țara îndepărtată a păcatului, despre 
care ne vorbește Pilda fiului risipitor (Luca 15, 11-32), la casa 
părintească, este lungă și, uneori, anevoioasă. Învățătura 
Bisericii noastre ne arată că Taina Mărturisirii și a iertării 
păcatelor, urmată de împăcarea cu Hristos și reintegrarea 
în Biserică, adică în comunitatea celor care pot să aducă 
daruri de pâine și vin la Sfânta Liturghie și să se împărtă- 
șească din ele, după ce au fost sfinţite, cu alte cuvinte, să fie 
părtaș ospățului euharistic, așa cum fiul risipitor a fost păr- 
taș ospățului bucuriei din casa părintelui său, este o lucrare 
complexă. Ea cuprinde patru etape esenţiale: părerea de 
rău (căința) pentru păcatele săvârșite; mărturisirea sinceră 
și completă în fața duhovnicului, a tuturor păcatelor săvâr- 
șite; împlinirea canonului de pocăință rânduit de duhovnic; 
primirea iertării de la Dumnezeu prin rugăciunea de dezle- 
gare rostită de duhovnic. 

Atenţia noastră se va opri, în mod deosebit, asiipra 
canoanelor de pocăință, numite și epitimii, care constituie 


a treia etapă în cadrul Tainei Spovedaniei. 


Rânduirea unui canon de pocăință pentru fiecare cre- 
dincios care se spovedește este deosebit de importantă. 
Canonul este o normă de viață, un dreptar sau o rându- 
ială care îl ajută pe credincios să se menţină în sfera de 
preocupări pe care o dobândește de îndată ce și-a măr- 
turisit păcatele. Nepăzirea sau neîmplinirea canonului de 
pocăință atrage după sine responsabilitatea morală asu- 
pra credinciosului în cauză. Acest fapt îl arată Rugăciunea 
pe care o citește arhiereul sau preotul pentru iertarea 
tuturor păcatelor de voie și a celor fără de voie, pe care 
o găsim în Molitfelnic la capitolul „Dezlegări” care, în lista 
lungă de păcate pe care o conține, îl menţionează și pe cel 
al nepăzirii poruncilor preotului duhovnic („sau poruncile 
duhovnicilor nu le-a păzit”) - zice rugăciunea. Menţionarea 
acestui păcat între multele păcate care ne stăpânesc arată 
și gravitatea lui. Dacă păzirea poruncilor duhovnicului, a 
dreptarului rânduit de preot, are rolul de a-l menţine pe 
credincios în sfera preocupărilor duhovnicești, nepăzirea 
acestor porunci atrage după sine întoarcerea în sfera de 
preocupări anterioare Spovedaniei, adică întoarcerea la 
păcatele de rnai înainte. 

Uneori, mai ales printre credincioșii mai puţin întăriţi 
în credinţă, ale căror gesturi religioase sunt făcute din 
obișnuință sau din îndemnul altora, gesturi formale și 
superficiale, canonul este perceput ca o pedeapsă pen- 


tru păcatele săvârșite. „M-a pedepsit părintele să fac mai 

multă rugăciune”, zice câte unul dintre cei care se spo- 
vedesc. Dacă rugăciunea este convorbirea noastră cu 
Dumnezeu, cum poate fi ea o pedeapsă? Și dacă atunci 
când citim din Sfintele Scripturi ne vorbește Dumnezeu 
nouă, cum poate fi pedeapsă ascultarea cuvântului Celui 
ce ne-a iubit încă în păcate fiind? Atunci ce trebuie să 
credem despre canonul de pocăință, ce este el și cum 
să-l primim? 

Sfântul Apostol Pavel ne dă de înţeles că anumite 
rânduieli propuse de preotul duhovnic credinciosului 
care s-a mărturisit ca să le împlinească au drept scop pro- 
tejarea acestuia. Referindu-se la administrarea Sfintei 
Împărtășanii, Sfântul Pavel cere primitorului să-și cerce- 
teze conștiința și să stăruie să fie vrednic de împărtășire. 
Lipsa acestora atrage osânda asupra celui care se împăr- 
tășește: „Astfel, oricine va mânca pâinea aceasta sau va 
bea paharul Domnului cu nevrednicie va fi vinovat faţă de 
Trupul și de Sângele Domnului. Să se cerceteze omul pe 
sine și așa să mănânce din pâine și să bea din pahar. Căci 
cel ce mănâncă și bea cu nevrednicie, osândă își mănâncă 
și bea, nesocotind Trupul Domnului. De aceea, mulţi 
dintre voi sunt neputincioși și bolnavi și mulţi au murit” 
(1 Corinteni 11, 27-30). Pe temeiul celor spuse de Sfântul 
Pavel, Biserica ne învaţă ca, înainte de primirea Sfintei 
împărtășanii, să ne rugăm ca să nu ne împărtășim „spre 


osândă”: „Nu spre judecată sau spre osândă să-mi fie mie 

împărtășirea cu Sfintele Tale Taine, Doamne, ci spre tămă- 
duirea sufletului și a trupului”. Deci, prin canon, preotul 
duhovnic îl ocrotește pe credincios ca nu cumva, nevred- 
nic fiind, apropiindu-se de Sfintele Taine, să-și pricinuiască 
mai mult rău decât i-ar fi pricinuit păcatul însuși. 

Canonul de pocăință, sau epitimia, trebuie înţeles, 
administrat de către duhovnic și primit de către penitent 
ca un medicament care îl ajută să-și redobândească sănă- 
tatea sufletească și, uneori, cea trupească, afectată de 
boala păcatului. Legătura dintre păcat, ca boală a sufle- 
tului, care atrage și asupra trupului suferințe grele și înde- 
lungate, o arată Mântuitorul Însuși atunci când odată cu 
iertarea păcatelor vindecă și boala trupească: „Dar, ca să 
știți că putere are Fiul Omului a ierta păcatele pe pământ, a 
zis slăbănogului: Zic ţie: Scoală-te, ia-ți patul tău și mergi la 
casata! Și s-a sculat îndată și, luându-și patul, a ieșit înaintea 
tuturor, încât erau toți uimiţi și slăveau pe Dumnezeu...” 
(Marcu 2, 10-12). Relaţia dintre păcat, boala trupească, 
iertare și vindecare este reflectată și în rugăciunile Tainei 
Sfântului Maslu, Taină oficiată pentru vindecarea trupului, 
în care cerem lui Dumnezeu ca să dea celui bolnav, odată 
cu tămăduirea bolii trupești, și iertarea păcatelor. Așa 
cum bolile trupești se vindecă sau se ameliorează prin tra- 
tamente prescrise de medici, tot astfel, bolile sufletești, 
cauzate de păcate, se ameliorează și se vindecă prin trata- 


mente duhovnicești prescrise de doctorii sufletelor. Acest 

înțeles ni-l oferă Canonul 102 Trulan, canon care trebuie 
cunoscut, citit și recitit iară și iară și de preoții duhovnici, 
și de credincioșii care vin să se spovedească. lată ce spune 
canonul: „Cei ce au primit de la Dumnezeu puterea de a 
lega și a dezlega trebuie să țină seama de calitatea păca- 
tului și de aplecarea spre întoarcere a celui ce a păcătuit și 
astfel să dea bolii tratament potrivit, ca nu cumva aplicând 
(tratamentul, n.n.) în chip disproporționat... să greșească 
în privința mântuirii celui bolnav. Căci boala păcatului nu 
este simplă, ci de multe feluri și deosebită și odrăslește 
multe vlăstare ale pierzaniei, din care răul se revarsă și se 
lățește mai departe, până când se oprește prin puterea 
medicului. Drept aceea, cel ce dovedește pricepere medi- 
cală în privința sufletului, mai întâi să cerceteze dispoziţia 
celui ce a păcătuit, și dacă (acela) înclină spre sănătate, sau 
dimpotrivă, (dacă) prin moravurile sale provoacă asupră-și 
boala, să supravegheze în ce chip se îngrijește el între 
timp de întoarcerea sa, și de nu se împotrivește medicului, 
și de nu crește rana sufletului prin întrebuințarea docto- 
riilor puse asupra ei, și așa să măsoare milostivirea după 
vrednicie. Căci toată grija lui Dumnezeu și a celui ce i,s-a 
încredințat puterea pastorală este de a întoarce oaia cea 
rătăcită și de a tămădui pe cea rănită de șarpe, și nici spre 
prăpastia deznădejdii a o împinge, nici frânele a le slăbi 
spre renunţarea la viaţă și la dispreţuirea ei; ci la orice caz 


să stea într-un chip împotriva patimei, ori prin doctoriile 

cele mai amare... ori prin cele mai delicate și blânde, și să 
se nevoiască spre cicatrizarea ranei, cercetând roadele 
pocăinţei și îndreptând înțelepțește pe omul cel chemat 
către strălucirea cea de sus...” 

În cele din urmă, canonul de pocăință trebuie înţeles, 
administrat și primit ca un mijloc de creștere duhovni- 
cească și apropiere de Dumnezeu. Înmulțirea rugăciunii, 
lectura ziditoare, cugetarea la moarte și la judecata lui 
Dumnezeu, faptele de milostenie, convorbirile cu preo- 
ţii, monahii și credincioșii îmbunătăţiți, deasa Spovedanie 
și, după caz, îndesirea Împărtășirii cu Trupul și Sângele 
Mântuitorului îl ajută pe credinciosul eliberat de păcate, 
prin Taina Spovedaniei, să redevină fiul iubit al Părintelui 
ceresc, vrednic să poarte haina cea nouă, inelul în dreapta 
sa și încălțăminte în picioarele sale (Luca 15, 22). 

În administrarea epitimiei, duhovnicul trebuie să fie 
chibzuit și prudent, să țină cont de personalitatea și de 
particularităţile fiecărei persoane (vârstă, caracter, tem- 
perament, cultură, religiozitate, condiție socială etc.), de 
felul și gravitatea păcatului și de aplecarea credinciosului 
spre îndreptare. Măiestria pastorală a preotului se desco- 
peră și se afirmă deplin în scaunul Spovedaniei, în special 
în aplicarea rânduielilor canonice. Dacă normele cano- 
nice, care au caracter general, nu sunt adaptate cazurilor 
concrete și nu sunt aplicate într-o manieră pastorală, ele 


devin „literă care ucide”. 

Acordarea unui canon de pocăință celui care se măr- 
turisește și însușirea lui cu smerenie și cu ascultare de 
către penitent sunt o necesitate. În prezent sesizăm une- 
ori tendința de a minimaliza gravitatea unor păcate și de 
a considera canonul depășit, învechit. În astfel de situaţii 
se cuvine ca preotul să fie și mai atent și mai responsa- 
bil. Păcatul incestului săvârșit în Corint, în timpul Sfântului 
Apostol Pavel (1 Corinteni 5), este la fel de grav și astăzi, 
pentru că noi nu ne raportăm la societatea în care trăim, 
care poate fi atee, laxă, secularizată etc., ci la Hristos Care 
ieri și azi și în veci rămâne Același. Așadar, duhovnicului îi 
revine responsabilitatea de a îmbina în mod prudent blân- 
dețea cu stricteţea (iconomia cu acrivia) spre mântuirea 


credincioșilor încredințați lui ca să-i păstorească. 


AVEM DUHOVNIC? CUM ESTE EL ȘI CUM 
PĂSTRĂM DIALOGUL ŞI COMUNIUNEA CU EL? 


Pr. lect. dr. Marian Mihai 


ei care se spovedesc,,fugar” în Săptămâna Mare, când 


preotul este foarte ocupat și nu are timp suficient pen- 
tru o spovedanie liniștită, din cauza presiunii exercitate de 
cei care așteaptă la rând și care grăbesc desfășurarea aces- 
tei taine, reduc întreaga mărturisire la 1-2 minute, sunt 
liniștiți că s-au spovedit, după „rânduială”, au scăpat de o 
grijă. Putem zice că aceștia nu au duhovnic, pentru că ei de 
fapt urmăresc să împlinească un obicei în pragul marilor 


sărbători sau la sfârșitul postului. 


Viața duhovnicească a fiecărui creștin care vieţuiește 
în lumea aceasta și care se pregătește pentru viața cea 


veșnică își are izvorul în Sfintele Taine. Chemarea noastră 


la viața de sfințenie se face atunci când omul participă la 
Sfințenia dumnezeiască, iar lucrul acesta se împlinește 
când persoana, ca mădular al trupului lui Hristos și ca păr- 
taș al vieţii veșnice, se împărtășește de harul lui Dumnezeu. 

Ca tainele să rodească e nevoie și de consimțământul 
omenesc, și de împreună-lucrarea cu harul divin și se rea- 
lizează în chip tainic în inima omului și prin mijlocirea pre- 
otului care este „slujitor al lui Hristos și iconom al tainelor 
lui Dumnezeu” (1 Corinteni 4, 1). 

Taina Spovedaniei prin care mărturisim păcatele per- 
sonale, când încercăm să refacem unitatea spirituală 
cu Biserica, unitate zdruncinată de păcat, se realizează 
în Biserică, în fața părintelui duhovnic. Așadar, Taina 
Pocăinţei este singura din cele șapte pe care le are Bise- 
rica în care există o întâlnire personală, un dialog intim 
între preot și credincios. 

Prin fapta aceasta de pocăință, în care credinciosul se 
așază sub epitrahilul preotului și mărturisește păcatele 
sale, așteptând de la Dumnezeu iertare de păcate, omul 
are această ocazie de a vorbi, de a se descărca de povara 
păcatelor sufletești, de a spune ce are în el, de a fi ascultat 
cu răbdare, cu pricepere și cu multă încredere. 

Nu este vorba de un ritual în preajma marilor sărbători 
sau în timpul postului, ci este un act responsabil, în care 
credinciosul aleargă la preotul duhovnic pentru eliberare 


de păcate și vindecare, ca la un doctor. 


Și dacă un doctor foarte bun se găsește mai greu, iar 
aceștia sunt mai rari, la fel și un duhovnic bun se găsește 
mai greu și descoperirea lui se face prin lucrarea Duhului 
Sfânt, nu este o simplă întâmplare. Este și o alegere pentru 
că îl căutăm, dar și un dar pe care ni-l dăruiește Dumnezeu 
ia neliniștea noastră, la căutarea noastră. 

Atunci când avem un duhovnic bun trebuie să-l păs- 
trăm, pentru că el este ca un părinte, ca un doctor, ca un 
prieten; nu putem renunţa la el oricând și oricum. Și dacă 
pentru creștinii practicanți există această cunoaștere că 
mântuirea se dobândește cu mare seriozitate, încredin- 
ţând lui Dumnezeu sufletul lor prin preotul duhovnic, ne 
punem întrebarea: Ce se întâmplă cu cei care nu au duhov- 
nic sau cu cei care se amăgesc că au părinte duhovnic? 

Cei mai mulți creștini care sunt botezați în numele 
Sfintei Treimi nu au duhovnic, chiar dacă ei cred în 
Dumnezeu sau sunt oameni buni și au o legătură din 
când în când cu Biserica. 

Cei care se spovedesc foarte rar sau o dată pe an, de 
Paști, putem zice că nu au duhovnic, atâta timp cât nu există 
o legătură duhovnicească, o cunoaștere, un urcuș, o stare de 
cunoaștere a păcatelor și o luptă pentru a scăpa de ele. 

Părinte duhovnic este acela care îl cunoaște pe fiul său 
duhovnicesc, care se orientează, care întreabă, care știe 
ce este în sufletul lui, care urmărește o vindecare a unei 


răni sufletești, care se străduiește să găsească o soluţie 

sau un leac ce aduce vindecare, care ţine legătura cu fiul 
duhovnicesc și încearcă să-l trateze pe cel care vine la el ca 
pe sine, ca pe propriii lui copii. 

Când problema ta devine problema lui, când bucuria 
ta devine bucuria lui. Sau cel puţin așa ar trebui să fie. 
„Preotul trebuie să devină un prieten în care omul să aibă 
încredere pentru a se dezvălui așa cum nu o poate face 
cu nimeni altcineva. El trebuie să-l asculte pe credincios, 
să spună: «Și eu». La Mănăstirea Sihăstria, în Moldova, se 
află călugărul Paisie, care are 84 de ani. Se spune că lacri- 
mile sale se amestecă cu ale celui ce se mărturisește; el 
plânge păcatele celuilalt ca pe ale sale proprii... Oamenii 
pot să-și mărturisească păcatele dacă simt o prietenie, o 
iubire, o compasiune. Preotul nu este numai judecător, 
ci și medic. Ca preot trebuie să ajut, trebuie să vindec - 
medic și prieten, vindecând prin prietenie și prin sfaturi 
dătătoare de viaţă” (Pr. Dumitru Stăniloae). 

Pentru asemenea duhovnici trebuie să te rogi la 
Dumnezeu, nu numai să-l primești, nu numai să-l păstrezi, 
ci să le dăruiască Dumnezeu lungime de zile, ca să călău- 
zească pe mulţi, ca să liniștească pe mulți. 

Cei care se spovedesc „,fugar” în Săptămâna Mare, 
când preotul este foarte ocupat și nu are timp suficient 
pentru o spovedanie liniștită, din cauza presiunii exer- 
citate de cei care așteaptă la rând și care grăbesc des- 


fășurarea acestei taine, reduc întreaga mărturisire la 1-2 

minute, sunt liniștiți că s-au spovedit, după „rânduială”, 
au scăpat de o grijă. 

Putem zice că aceștia nu au duhovnic, pentru că 
ei de fapt urmăresc să împlinească un obicei în pragul 
marilor sărbători sau la sfârșitul postului. „Este un ade- 
vărat sacrilegiu administrarea Tainei Spovedaniei sub 
această presiune a timpului și sub privirile zecilor sau 
sutelor de credincioși care așteaptă nerăbdători și gră- 
biți să le vină timpul și rândul la spovedit, dar de fapt 
nu poţi să știi sau să afli aproape nimic despre starea 
lor sufletească. Atât ei, cât și preotul sunt grăbiţi și de 
aceea numai Spovedanie nu se poate numi” (Pr. prof. 
dr. Nicolae Necula, Tradiţie și înnoire în slujirea liturgică, 
vol. 3, p. 204). 

Dacă mărturisirea aceasta nu este roditoare, dacă nici 
pe preot nu-l cunoaștem, ci am ajuns dintr-o întâmplare la 
el sau am găsit în drumul nostru biserica deschisă, atunci 
putem vorbi despre un părinte duhovnic? Nu, este doar 
un părinte la care apelăm pentru nevoile noastre sufle- 
tești. Este adevărat că dorim să ne împărtășim cu Trupul și 
Sângele lui Hristos spre iertarea păcatelor, dar nu putem 
să ne apropiem oricum. Dacă preotul cunoaște bine pro- 
blemele credincioșilor din parohia sa, iar fiii duhovnicești 
știu cum și când să se apropie de Sfânta Împărtășanie, 
este posibilă această „păstorire” în orașele cu mulți eno- 


riași și puţini preoți? 


Un 

Ei, credincioșii, vin cu sutele să primească Sfânta 
Împărtășanie măcar la sfârșit, problema care se pune 
este dacă preotul duhovnic cunoaște măcar o mică parte 
dintre ei. Este jenant și trist să-l întrebi pe „fiul duhovni- 
cesc”: cum te cheamă? Sau în calitate de „fiu duhovni- 
cesc” să-l întrebi pe preot: cum vă numiţi? Este ca și cum 
ţi-ai întreba copilul: tu cine ești? Sau părintele: cum te 
cheamă? Dacă totuși credincioșii nu au duhovnic și ape- 
lează din când în când la un preot ca să se împărtășească, 
atunci ei trebuie să fie îndemnați să se apropie, pe cât le 
stă cu putință, pregătiţi de Sfânta Împărtășanie și că în 
această pregătire se află și Spovedania. 

„Spovedania fără primirea Sfintei Euharistii este 
posibilă, dar invers, adică Sfânta Euharistie fără Taina 
Spovedaniei, nu se poate” (Pr. prof. Nicolae Necula, 
Tradiţie și înnoire..., p. 201). 

Dacă mulți oameni cred că nu-și pot găsi un duhovnic 
bun sau un „preot cu har” este pentru că îl vor pe acest 
slujitor al lui Dumnezeu într-un anumit fel, după măsura 
lor. Alteori au exigenţe înalte, căutând un sfânt în viață. 
Consecințele cele mai frecvente constau în amânarea la 
nesfârșit a Spovedaniei. 

Orice preot care a primit hirotesia în duhovnic 
poate „să lege și să dezlege”, dar credinciosul care 
aleargă la preot trebuie să aibă credinţa că, încredin- 


țându-i-se lui, se încredințează lui Dumnezeu, Care iartă 

și vindecă, și nu omului neputincios și mărginit, care 
poartă harul preoţiei. 

Acești credincioși care își rezolvă singuri problemele 
duhovnicești merg la preot, dar nu au părinte duhovnic, 
nu înţeleg adevărata natură a paternităţii duhovnicești. 
Această afirmaţie este valabilă și pentru preoţii care se 
consideră părinți duhovnici, dar nu sunt, căci „cel ce nu 
s-a născut (în Duh) nu este capabil să nască fii duhovni- 
cești” (Sfântul Simeon Noul Teolog). 


—I 


II 


CARE SUNT DATORIILE PREOTULUI DUHOVNIC 
PENTRU FIil SĂI DUHOVNICEȘTI? 


Pr. lect. dr. Vasile Gavrilă 


rtutea esențială cu care le este dator duhovnicul 


fiilor săi este smerenia, pe care Sfântul Isaac Sirul 
o numește „veșmânt dumnezeiesc”, deoarece, pentru 
a-l mântui pe om, Hristos Domnul S-a smerit pe Sine 
(Filipeni 2, 8). Discreţia și delicatețea, dublate de pocă- 
inţă și smerenie, îl vor ajuta pe părintele duhovnic să 
devină mormânt al păcatelor spovedite, păstrând secre- 
tul cu sfinţenie, ca din el să nu vadă cineva urâciunea 
acestora, ci să vadă doar „florile Crucii”, adică sufletele 
înviate. Astfel, la înfățișarea lor înaintea Judecătorului, 
duhovnicul poate spune: „Doamne, l-am purtat pe acest 
om, pentru că mi-a fost teamă să nu se piardă. Acum, 


» 


iartă-l și Tu, în numele iertării mele!... 


Omul, în urcușul său duhovnicesc către starea de desă- 


vârșire, devine purtător de Hristos, pentru că toată ființa 

sa este tot mai mult imprimată de Hristos. De aceea, omul 
se înfățișează ca o hârtie vie care primește în ea trăsătu- 
rile spirituale din care se alcătuiește chipul lui Hristos ca și 
chip viu; iar Duhul Sfânt este ca un fel de condei fierbinte 
care-L imprimă pe Hristos în om (Filocalia, vol. IX, trad. 
rom. pr. prof. dr. Dumitru Stăniloae, Editura Episcopiei 
Romanului și Hușilor, 1990, p. 7). Lucrarea Duhului Sfânt 
însă se împlinește în Biserică, prin persoane alese sau 
persoane care au ajuns la o credință mai puternică și mai 
comunicativă, care, împărtășind pe Duhul Care sălășluiește 
în ei, se pot numi părinţi, duhovnici sau părinţi duhovni- 
cești, pentru că ajută la nașterea spirituală a semenilor lor. 

Sfântul Apostol Pavel se destăinuia ucenicilor din 
Galata astfel: „O, copiii mei, pentru care sufăr dure- 
rile nașterii voastre, până ce Hristos va lua chip în voi!” 
(Galateni 4, 19), iar pe creștinii din Corint îi vedea ca pe o 
scrisoare în care el L-a scris pe Hristos cu condeiul Duhului: 
„Scrisoarea noastră sunteţi voi, scrisă în inimile noastre, 
cunoscută și citită de toți oamenii, arătându-vă că sunteţi 
scrisoare a lui Hristos, slujită de noi, scrisă nu cu cerneală, 
ci cu Duhul Dumnezeului celui viu, nu pe table de piatră, ci 
pe tablele de carne ale inimii” (2 Corinteni 2-3). 

Din caracterul acestei relații duhovnicești dintre părin- 
tele duhovnic și fiii săi duhovnicești decurg datoriile pe 
care le au unul faţă de celălalt și, împreună, față de Hristos; 


tot Sfântul Apostol Pavel îi conștientiza pe creștinii din 

Corint asupra unicităţii relaţiei lor: „Căci de aţi avea zeci 
de mii de învățători în Hristos, totuși nu aveţi mulţi părinți. 
Căci eu v-am născut prin Evanghelie în lisus Hristos” 
(1 Corinteni 4, 15). 

După ce am stabilit cadrul și caracterul relației duhov- 
nic - fiu duhovnicesc, pentru a desprinde datoriile duhov- 
nicului față de fiii săi, este necesar să mai precizăm două 
aspecte deosebit de importante: 

1. Hristos este de față în Taina Spovedaniei, așa cum va 
fi de față la Judecata de Apoi. Va apărea înaintea noastră 
ca Cel Răstignit, iar noi vom conștientiza că E! a murit pen- 
tru că noi meritam condamnarea la moarte, pentru că noi 
eram expuși condamnării veșnice a lui Dumnezeu. 

2. Fiecare Spovedanie ar putea fi ultima din viaţa noas- 
tră; de aceea, ar trebui să fie ca un ultim bilanț, pentru că 
fiecare întâlnire cu Domnul, cu Dumnezeul Cel Viu, în Spo- 
vedanie, este o anticipare a Judecăţii de Apoi (Mitropolitul 
Antonie de Suroj, Taina iertării. Taina tămăduirii, trad. rom. 
monahia Anastasia |igiroșanu], Alba-lulia, 2010, pp. 73-76). 

De aceea, datoriile părintelui duhovnic pentru fiii săi 
sunt datoriile ce decurg din responsabilitatea pe care o 
are părintele pentru mântuirea fiilor; responsabilitate 
pe care un părinte atonit, care a ucenicit pe lângă stare- 
ţul Siluan, o definea, atunci când a devenit duhovnic, la 
rândul lui, ca pe o pierdere a libertăţii, spunând că este 


„legat” prin dragostea față de fiii săi duhovnicești. 

Deci, prima datorie este disponibilitatea totală față 
de fii; nevoia de duhovnic pe care o are cineva nu ţine 
de timp, ci ţine de starea lăuntrică, de boala și neputința 
sufletească, și de faptul că timpul izbăvirii, timpul vindecă- 
rii și al mântuirii este cel prezent, acum. De aceea, poarta 
inimii duhovnicului trebuie ţinută permanent deschisă 
pentru fiii săi. Oricând, ucenicul poate pune părintelui 
întrebarea: „Dacă mor acum, unde merg? Sunt pregătit 
pentru întâlnirea cu Hristos, Dumnezeul Cel Viu?” 

În al doilea rând, duhovnicul este dator să-și asume fie- 
care fiu deplin și integral; cu întregul conţinut al vieţii sale, 
ca și cum l-ar primi din mâna lui Dumnezeu. Numai atunci 
îl poate înțelege, îl poate asuma și călăuzi, simțindu-i rana, 
durerea, tristețea și bucuria, și mai ales cum va răspunde 


|? 


la „balsamul” pe care i-l va pune pe rană. 

Deși această a treia datorie ar putea fi considerată 
prima și de căpătâi, și s-ar părea că se referă la sine, și nu 
la fii, pentru că are rezultat benefic sau distructiv asupra 
fiilor, menţionăm grija pentru propria desăvârșire, pe 
care numai prin exemplu o poate transmite și celorlalți. 
Această a treia datorie comportă două aspecte: 


a. Este primejdios ca cineva care nu s-a eliberat de 
patimi să încerce să călăuzească pe cineva pe calea 
duhovnicească, după cum primejdios este ca cineva 


să se arunce în valuri, să salveze pe cineva, îmbrăcat 

fiind: „Nu e ferit de primejdie cel ce înoată îmbră- 
cat; nici cel ce se atinge de teologie (de cunoașterea 
lui Dumnezeu) stăpânit de patimi” (Filocalia, vol. IX, 
trad. rom. pr. prof. dr. Dumitru Stăniloae, EIBMBOR, 
București, 1980, p. 381); 

b. Creștinismul nu este o filosofie; este Viaţă, este 
adevăratul mod de viețuire în Dumnezeu, care, dacă 
este teoretizat, nu duce la desăvârșire; creștinismul 
și viața în Hristos se împărtășesc prin exemplul viu 
al celor care au gustat această viață; deci dator este 


părintele cu propriul exemplu de viaţă. 


O a patra datorie care decurge din cele de mai sus 
este coborârea în „iadul” sufletesc al fiilor, cu discreţie și 
delicateţe, pentru a-i ridica de mână și a purta, împreună 
cu ei și cu Hristos, crucea fiecăruia. Sufletul cuprins de o 
patimă este, de fapt, sufletul cuprins de „ghearele” sfă- 
șiinde, sfârtecătoare, ale fiarei. De aceea, ca pe un rănit, 
ca pe un sfâșiat trebuie părintele să-l primească pe fiu 
- cu delicateţe, pentru a nu-i sângera rana, cu discreţie, 
pentru a nu-i spori spaima, și cu dragoste, pentru a nu-l 
închide în deznădejde. 

Trezvia și sârguința sunt două virtuţi care alungă trân- 
dăvia și nepăsarea, și cu ajutorul cărora este dator duhov- 
nicul a veghea la călăuzirea fiilor duhovnicești. A vorbi 


ucenicilor despre cele mai înalte virtuți stăpânit fiind de 

trândăvie și nepăsare, de împrăștiere și plictiseală este 
păcat împotriva Duhului Sfânt. Trezvia și sârguinţa îl fac 
pe duhovnic să fie mereu „prezent” în fața lui Hristos, 
purtându-i în inimă pe fiii săi, prin tot ceea ce face: litur- 
ghisire, rugăciune, post, priveghere, meditație sau lectură 
din Sfintele Scripturi, și chiar și în cele mai neînsemnate 
lucrări ale vieții. 

Pocăinţa este nu doar starea cea mai potrivită pen- 
tru sine însuși, ci și starea cu care este dator față de fiii 
săi; dacă însuși Dumnezeu Se căiește pentru păcatele 
oamenilor, atunci cu atât mai mult duhovnicul este dator 
a se căi și pentru păcatele și greșelile fiilor. Pocăința 
îl ajută pe duhovnic să se apropie de cele sfinte ca de 
cele „dumnezeiești”, iar de sufletul fiilor ca de cel care 
trebuie îndumnezeit. Sfântul Teognost face următorul 
îndemn către preot: „Să te atingi de cele sfinte cu con- 
știința înălbită, prin curâăţie, ca un sfânt, după ce te-ai 
înălbit mai înainte prin șiroaie de lacrimi, mai mult decât 
zăpada, arătând prin albirea îngerească din afară fru- 
museţea dinăuntru a sufletului. Și ia seama să nu fii plin 
de predaniile de la oameni în sfintele săvârșiri ale celor 
dumnezeiești, ci să ai harul care să-ți facă înţelese în 
chip ascuns și tainic cele mai înalte” (Sfântul Teognost, 
Despre preoţie, cap. 18). 

Virtutea esențială cu care însă le este dator duhovnicul 


fiilor săi este smerenia, pe care Sfântul Isaac Sirul o numește 

„veșmânt dumnezeiesc”, deoarece, pentru a-l mântui pe 
om, Hristos Domnul S-a smerit pe Sine (Filipeni 2, 8). 

Discreția și delicatețea, dublate de pocăință și smere- 
nie, îl vor ajuta pe părintele duhovnic să devină mormânt 
al păcatelor spovedite, păstrând secretul cu sfințenie, ca 
din el să nu vadă cineva urâciunea acestora, ci să vadă 
doar „florile Crucii”, adică sufletele înviate. Astfel, la 
înfățișarea lor înaintea Judecătorului, duhovnicul poate 
spune: „Doamne, l-am purtat pe acest om, pentru că mi-a 
fost teamă să nu se piardă. Acum, iartă-l și Tu, în numele 
iertării mele!...” 

La final, ceea ce poate fi numită mai degrabă cinste 
decât datorie, amintim dragostea; toţi suntem datori cu 
dragoste față de semenii noștri; duhovnicul față de fiii 
săi, cu atât mai mult. El nu poate uita că Dumnezeu l-a 
iubit pe om atât de mult, încât pe Fiul Său L-a dat spre 
jertfă, pentru a-l salva pe om (loan 3, 16-17). lar dacă va 
pierde un suflet încredințat lui, cum îl va răscumpăra? 
Ce preț va putea plăti? Și cine? (Marcu 8, 36-37). Preţul 
răscumpărării a fost dat: Însuși Dumnezeu S-a jertfit 
pentru a răscumpăra sufletele noastre: și ale duhovnici- 
lor, și ale fiilor duhovnicești. Deci, mai presus de toate, 
măsura iubirii părintelui față de fiii săi duhovnicești tre- 
buie să se ridice la măsura iubirii lui Hristos, și aceasta 
va împlini toate datoriile și va face posibilă mântuirea 


amândurora. 


CUM SE REALIZEAZĂ CERCETAREA CUGETULUI 
CARE PRECEDĂ TAINA SFINTEI SPOVEDANII? 

xamenul de conștiință sau cercetarea cugetului este 
E un act religios, care trebuie făcut cu toată responsa- 
bilitatea, cu sinceritate, el nefiind „o simplă socoteală, o 
simplă statistică a vieții morale individuale. El este un 
popas pentru a înnoda din nou legătura noastră cu 
Dumnezeu, întreruptă mai ales din cauza atenţiei exce- 
sive spre cele din afară de noi” (pr. Petre Vintilescu, 
„Spovedania și duhovnicia”). Pentru a nu uita păcatele, 
nu e rău să le consemnăm discret pe o hârtie, însă foarte 
schematic, ca să ne fie mai ușor în momentul mărturisiri. 


Vom evita amănuntele, urmărind esențialul. 


Fiecare dintre noi avem un „adânc de taină al inimii”, 
un sanctuar intim, în care se află nu numai bucuriile, ci și 


toate neîmplinirile și neputinţele, mai mult sau mai puţin 

cunoscute. Prezenţa acestui „acasă” al sufletului repre- 
zintă o necesitate fundamentală a persoanei umane. 

Chiar dacă pare un lucru ușor, cunoașterea propriu- 
lui eu nu este de fiecare dată una reală. De aceea, avem 
tendinţa să ne considerăm uneori altfel decât suntem, 
ajungând chiar la extreme ca scrupulozitatea religioasă 
(când considerăm că tot ce facem este greșit) sau imacu- 
lata concepţie despre sine (când considerăm că nu gre- 
șim niciodată). 

În cadrul pregătirii pentru Sfânta Taină a Pocăinţei, 
un rol esenţial îl are cercetarea cugetului sau examenul 
de conștiință, adică introspecţia în ceea ce numim adân- 
cul de taină al inimii, pentru a ne da seama unde și în ce 
fel am greșit față de Dumnezeu, față de semeni și față de 
noi înșine. O astfel de cercetare este absolut necesară și 
reprezintă condiţia unei bune mărturisiri, fapt pentru care 
a și fost considerată „un moment integrant al Spoveda- 
niei” (pr. Petre Vintilescu, Spovedania și duhovnicia, Alba 
Iulia, 1995, p. 84). De fapt, orice Taină a Bisericii, de care 
ne împărtășim cu toţii, are nevoie de pregătire personală 
prealabilă, atât pentru slujitori, cât și pentru credincioși. 

În cazul Sfintei Taine a Pocăinţei, pentru ca o astfel 
de cercetare să fie eficientă, creștinul trebuie să conști- 
entizeze faptul că acum are ocazia să fie propriul jude- 
cător al vieţii sale, lăsând deoparte îndreptăţirea de sine 


sau rușinea. Fiindcă, așa cum ne spune Apostolul Pavel, 

„dacă ne-am judeca pe noi înșine, n-am mai fi judecaţi” 
(1 Corinteni n, 31). 

Având în vedere dorinţa de a nu uita vreun lucru care 
ar trebui mărturisit înaintea duhovnicului, e de la sine înțe- 
les că un examen de conștiință sau o cercetare a cugetului 
ar trebui făcut cât mai des. Sfântul loan Gură de Aur, neîn- 
trecutul dascăl al Pocăinţei, ne îndeamnă să facem zilnic 
o astfel de evaluare, „să ne cunoaștem pe noi înșine, să 
ne recunoaștem rănile (... ), pentru că cel care nu știe că-i 
bolnav nici nu se îngrijește să se vindece” (Sfântul loan 
Gură de Aur, Despre mărginita putere a diavolului, Ii, 5). 
Cel mai potrivit moment pentru o astfel de cercetare este 
finalul fiecărei zile, înainte sau după rugăciunile de seară. 
Dacă am face așa, ar fi mult mai ușor înainte de a merge la 
duhovnic pentru mărturisire să facem un bilanţ al păcate- 
lor săvârșite, pe care să le mărturisim cu părere de rău și 
de care, prin pocăință, să fim iertaţi de Dumnezeu. 

La întrebarea „Cum să-și cerceteze cineva conștiința 
sa?” a răspuns și autorul Cărţii foarte folositoare de suflet, 
îndemnându-ne: „Adunându-te, (... ) șezi, și cu liniște ple- 
cându-ți capul, fă cercetarea conștiinței și fă-te nu apără- 
tor, ci judecător al păcatelor tale, socotind și tu ca și Isaia, 
toată vremea vieții tale cu necaz și amărăciune a sufletu- 
lui: «Socoti-voi toţi anii mei întru amărăciunea sufletului 
meu» (Isaia 38, 15). Sau, măcar după ce te-ai mărturisit, 


socotește câte păcate ai făcut cu lucrul, cu cuvântul, cu 

învoiala gândurilor. Numără lunile. De la luni treci la săptă- 
mâni și de la săptămâni la zile. Adu-ţi aminte de oamenii cu 
care ai păcătuit și de locurile în care ai păcătuit. Cercetează 
cu multă strădanie, pentru ca să afli fiecare păcat al tău”. 

E de la sine înțeles că, pentru a realiza o astfel de 
cercetare, cu părere de rău, fiecare trebuie să știe ce 
înseamnă păcatul și să își dea seama de consecinţele aces- 
tuia: care sunt faptele sau gândurile cu care L-am supărat 
pe Dumnezeu și pe cei din jurul meu sau care m-au făcut 
să fiu propriul meu dușman. Nu întâmplător întâlnim în 
Pateric cuvântul: „Cel ce și-a cunoscut păcatul său este 
mai mare decât cel ce înviază morții”. 

A cunoaște ce este și ce consecinţe are păcatul nu este 
ceva ce se învață peste noapte sau printr-o simplă consul- 
tare a unei liste cu păcate. E nevoie de un minim interes 
din partea fiecăruia pentru a cunoaște adevărurile de cre- 
dință și modul de viețuire creștin. 

Cu multe veacuri în urmă, autorul cărţii de care am 
amintit mai sus constata un lucru valabil și astăzi, și anume 
că „oamenii se îngreuiază să facă o cercetare amănun- 
țită a conștiinței lor, sau uită și nu pot să-și aducă aminte 
de păcatele lor”. Poate că acesta este și motivul pentru 
care mulţi dintre creștini preferă să fie „interogaţi” de 
duhovnic în privința păcatelor, nereușind să-și facă mai 
înainte un examen de conștiință, „să-și oglindească, prin 


meditaţie, viața religioasă și morală în lumina credinţei și 

a învățăturilor biblice. Când acest examen este făcut cu 
de-amănuntul, sarcina preotului duhovnic este mult mai 
ușoară. Însuși creștinul își simte sufletul mai ușor și mai 
împăcat cu sine când își face spovedania pregătit în așa 
fel, ca să nu uite nimic nemărturisit din tot răul ce-i apasă 
inima” (pr. Ilarion Felea, Pocăinţa, Sibiu, 1939, p. 318). 

Întrebarea dacă Ghidul de spovedanie ne ajută la cer- 
cetarea cugetului, dacă scriem păcatele sau nu, merită 
tratată separat, pentru că ilustrează o realitate a vremu- 
rilor noastre, în care mulţi dintre creștini apelează la ast- 
fel de ghiduri pe care le găsesc pe internet sau în librării. 
Personal, cred că fiecare ar trebui ca, înainte să consulte 
un astfel de ghid, să aibă binecuvântarea duhovnicului 
său, pentru a preîntâmpina pericolul unei abordări gre- 
șite a mărturisirii păcatelor. Duhovnicul va cerceta dacă 
ghidul respectiv are binecuvântarea Bisericii și dacă 
îl ajută pe om să înţeleagă ce este păcatul. Altfel, con- 
sultând un ghid alcătuit cu multă evlavie, dar cu puţină 
înțelepciune, creștinul poate „contabiliza” fapte pe care 
nu le simte și nu le înțelege ca păcătoase. Bunăoară, ce 
poate simţi un credincios care constată că a folosi deo- 
dorantul împotriva transpirației reprezintă un păcat?! Și 
exemplele ar putea continua... Mai mult, consultând o 
listă interminabilă de posibilităţi de a păcătui, creștinul 
își poate inculca și fapte păcătoase la care nu s-ar fi gân- 
dit niciodată. 

Așadar, examenul de conștiință sau cercetarea cuge- 
tului este un act religios, care trebuie făcut cu toată 
responsabilitatea, cu sinceritate, el nefiind „o simplă 
socoteală, o simplă statistică a vieţii morale individuale. 
El este un popas pentru a înnoda din nou legătura noas- 
tră cu Dumnezeu, întreruptă mai ales din cauza atenţiei 
excesive spre cele din afară de noi” (pr. Petre Vintilescu, 
Spovedania și duhovnicia, p. 88). 

Pentru a nu uita păcatele, nu e rău să le consemnăm 
discret pe o hârtie, însă foarte schematic, ca să ne fie mai 
ușor în momentul mărturisirii. Vom evita amănuntele, 
urmărind esenţialul. 


CARE SUNT URMĂRILE SPOVEDANIEI 
ȘI ALE NESPOVEDIRII? 


Pr. prof. dr. Nicolae D. Necula 


în viața duhovnicească, Taina Spovedaniei își are rostul 
ei bine definit. Ea este Taina regăsirii noastre spiritu- 
ale și dovada viețuirii noastre creștinești. Fără această 
Taină nu este posibil să vorbim despre progresul nostru 
duhovnicesc și înaintarea pe calea desăvârșirii. De aceea 
deosebirea dintre cel care se spovedește și cel care nu 
se spovedește este ca distanța dintre cer și pământ. 
Fiecare rămâne în lumea sa, cu urmările firești care 


decurg din această stare. Care sunt acestea? 


1. Pentru cel care se spovedește, Spovedania este, 
în primul rând, un act de smerenie. Nimic nu este mai 


greu decât să recunoști că ești păcătos și să-ți înfățișezi 


hidoșenia fărădelegilor tale. Totdeauna omul este tentat 
să nu-și recunoască greșelile și să arunce răspunderea pen- 
tru faptele rele pe seama altora. Și aceasta dintru început. 
Când Adam este întrebat în Rai de către Dumnezeu dacă 
nu cumva a mâncat din pomul din care i-a poruncit să nu 
mănânce, elîi răspunde: „Femeia pe care mi-ai dat-o să fie 
cu mine, aceea mi-a dat din pom și am mâncat” (Facerea 
3, 12). La rândul ei, femeia, întrebată de Dumnezeu dacă 
a făcut aceasta, a răspuns: „Șarpele m-a amăgit și eu 
am mâncat” (Facerea 13, 13), nerecunoscându-și vina. De 
aceea cel care se spovedește este stăpânit de sentimentul 
smereniei, al nimicniciei sale și mai ales al vinovăţiei. Să-ţi 
recunoști vina, greșeala și fapta rea săvârșită este un act 
de mărinimie, de generozitate și mai ales de sinceritate. 
Aşa ceva nu vom întâlni niciodată la persoanele care nu se 
spovedesc. Ele sunt stăpânite, dimpotrivă, de sentimen- 
tul mândriei. Niciodată nu-și vor recunoaște greșelile și 
fărădelegile săvârșite, ci le vor socoti ca pe niște lucruri 
firești în comportarea lor. Tocmai pentru că nu le soco- 
tesc păcate, nu simt nevoia să le mărturisească și să le 
recunoască în fața unui duhovnic. Mândria le încețoșează 
mintea și întunecă discernământul, împiedicându-le să se 
smerească pentru a cere iertare. 

2. După rânduiala bisericească a Spovedaniei, aceasta 
este urmată de examenul de conștiință, de o cercetare 


a cugetului nostru pentru a vedea faptele rele pe care 

le-am săvârșit, raportate la Dumnezeu, la semenii noștri 
și la noi înșine. Pentru un credincios care se spovedește, 
examenul de conștiință este un lucru ușor de făcut, pen- 
tru că acest judecător al faptelor pe care le săvârșim, 
bune sau rele - conștiința -, stă de veghe și ne încura- 
jează când facem binele și ne mustră când facem rele. 
Nu același lucru se întâmplă cu persoana care nu se spo- 
vedește. Pentru ea nu există mustrarea de conștiință, nu 
există părere de rău pentru faptele rele săvârșite. Pentru 
ea, conștiința este adormită. Faptele rele se adună, se 
înmulțesc și povara lor devine tot mai grea, dar îl obișnu- 
iesc pe purtător cu această stare. Această situaţie este 
ca o moarte, o obișnuință cu răul. Acestora li se potri- 
vește îndemnul Sfântului Apostol Pavel: „Deșteaptă-te 
cel ce dormi și te scoală din morţi și te va lumina Hristos” 
(Efeseni 5, 14). 

3. Cel care se spovedește este o persoană care crede 
în Dumnezeu, în care are încredere, cu convingerea că El 
îl poate ierta, așa cum tatăl iartă pe copiii săi. Se apropie 
de Dumnezeu fără teamă și-i mărturisește păcatele des- 
chis, fără reținere și cu nădejde în iertarea lui. Cel care nu 
se spovedește nu o face și ca urmare a necredinţei lui, 
socotind că nu trebuie să dea nimănui socoteală pentru 
faptele rele săvârșite, pe care le tăinuiește cât se poate 
de tare. În felul acesta, el se îndepărtează tot mai mult de 


Dumnezeu, devenindu-și sie stăpân. 

4. Persoanele care se spovedesc văd în preotul 
duhovnic un slujitor al lui Dumnezeu în care luminează 
harul Duhului Sfânt, care în Taina Spovedaniei nu este 
decât „numai un martor ca să mărturisesc înaintea Lui 
toate câte-mi vei spune mie” (Molitfelnic, Ed. IBMBOR, 
București, 2012, p. 65). De aceea, când ne spovedim, noi 
spunem prin preot păcatele noastre direct lui Dumnezeu. 
Pentru persoanele care nu se spovedesc, preotul este un 
om obișnuit de care pot doar să se rușineze, dar nu-l văd 
dăruit cu puterea iertării păcatelor. Dumnezeu ne iartă 
prin preot. Socotindu-l doar simplu om, unii se tem că pre- 
otul poate să divulge secretul mărturisirii, ceea ce nu se 
întâmplă niciodată. În peste 2.000 de ani de creștinism nu 
s-a întâmplat niciodată așa ceva. 

5. Spovedania nu este numai o înșiruire de păcate și de 
rele pe care le-am săvârșit, ci este un dialog sincer, intim 
și deschis dintre duhovnic și penitent. Cel care se spove- 
dește vine nu numai pentru a face un bilanţ al păcatelor 
sale, ci pleacă genunchiul în fața preotului pentru a primi 
și sfaturi pentru o viață morală sănătoasă și pentru a afla 
sau auzi învățătura Bisericii și, în general, pentru a benefi- 
cia de sfaturile celui mai apropiat și mai bun prieten, care 
este duhovnicul. El îi iubește deopotrivă pe credincioșii 
săi și nu este persoană mai indicată pentru a-i destăinui 
tainele vieții decât duhovnicul. El nu are numai rolul de 


a asculta păcate și de a da sentinţe, ci de a ierta și a da 


sfaturi folositoare pentru viaţa noastră. El e un părinte 
bun și iertător și nicăieri nu-și arată această calitate ca în 
Taina Spovedaniei. Cel care nu se spovedește se lipsește 
de bunătatea, căldura și buna intenţie a duhovnicului de 
a ne schimba viața. Spovedania are acest mare rol peda- 
gogic de a produce în noi o transformare, o schimbare în 
bine. Sunt persoane care nici măcar nu știu să facă deo- 
sebire între viața păcătoasă și cea normală, dacă o faptă 
este considerată păcat, ce gravitate are pentru echilibrul 
nostru sufletesc și pentru viețuirea cu adevărat creștină 
și umană. Singurul care ne luminează în acest domeniu 
este preotul duhovnic, iar lipsirea de învățătura lui este 
o mare carență. 

6. Cei care se spovedesc știu că preotul nu se minu- 
nează de păcatele pe care le săvârșim, fiindcă, în general, 
toți suntem păcătoși și facem cam aceleași păcate. Să nu 
creadă niciodată cei care nu se spovedesc că ei sunt cazuri 
speciale, ci sunt și ei oameni ca toți ceilalți, cu calități și 
lipsuri. După aceea, trebuie să știm că nu există păcate pe 
care Biserica să nu le ierte, în afară de păcatele împotriva 
Duhului Sfânt, adică împotriva lui Dumnezeu - ateismul, 
necredința, sinuciderea, incinerarea - dacă ele sunt mărtu- 
risite cu căință sau părere de rău și cu făgăduinţa de a nu 
le mai face. 

7. Cei care se spovedesc simt o mare ușurare sufle- 


tească în urma spovedirii, o eliberare de povara păcatului, 

ca o pasăre care se bucură din nou de libertatea zboru- 
lui, după ce a trăit un timp captivă într-o colivie. Cei care 
nu se spovedesc trăiesc în continuare ducându-și sarcina 
păcatelor care se îngreunează tot mai mult prin adăuga- 
rea de noi păcate și de fapte rele. Păcatul devine a doua 
natură dacă ne obișnuim cu el și nu mai putem discerne 
între bine și rău. Dorinţa de Spovedanie devine un obiec- 
tiv tot mai îndepărtat, iar păcătosul se afundă tot mai 
mult în mocirla păcatului. 

8. Persoanele care se spovedesc și practică sau parti- 
cipă la viaţa liturgică a Bisericii se comportă în Biserică, în 
societate și acasă altfel decât cele care sunt departe de 
acest mod de viață. Desigur că ele nu sunt niște sfinți, dar 
au o altă înțelegere față de lume, de existenţă, de semeni, 
de încercările prin care trec, sunt mai înțelepte, mai bune, 
mai iertătoare față de cele care nu au legătură cu viața 
religioasă. Societatea în plină secularizare nu ne oferă 
cele necesare vieții spirituale și nici măcar pe cele mate- 
riale. Corupţia, minciuna, necinstea, furtul, egoismul, des- 
frâul, invidia se răsfrâng în toate domeniile vieții noastre 
sociale. Școala a devenit și ea neputincioasă în a-i educa și 
instrui pe tineri, care sunt lipsiți de interesul de desăvâr- 
șire și înalte idealuri. Având în vedere aceste stări de lucru, 
ne gândim și la unele remedii: 

1. Să-i formăm pe copiii noștri în spiritul credinţei noas- 


tre strămoșești; să-i obișnuim cu prezenţa în locașul de 

cult, să vadă în preot nu pe cel care „taie limba și face 
injecție”, ci pe părintele bun și iubitor care-i primește pe 
toţi cu dragoste. 

2. Să-i obișnuim pe copii de la vârste fragede cu preo- 
tul, și mai ales cu Spovedania, chiar dacă nu au mare lucru 
a ne spune. 

3. Să susţinem activitatea catehetică tot mai bogată și 
să vorbim tot mai des despre Spovedanie și rolul ei extra- 
ordinar în viața duhovnicească, să o practicăm cât mai des 
și cu toată responsabilitatea. 

4. Să sporim participarea la Sfânta Împărtășanie, dar 
cu spovedire, dezlegare și binecuvântarea duhovnicului. 

5, Să rezervăm săvârșirii Spovedaniei un timp special 
pentru a o săvârși corect, pentru a fi un dialog deschis și 
sincer cu penitentul, și nu o formalitate. 

6. Să încercăm să trezim interesul și pentru cei care 
stau mai departe de viața religioasă și nu au cunoscut 
încă acest tratament al bolilor noastre sufletești și tru- 
pești, care este Spovedania, urmat de „antidotul nemu- 
ririi - Sfânta Împărtășanie” (pr. prof. dr. Petre Vintilescu, 


Spovedanie și duhovnicie, București, 1939). 

DIALOGUL CU DUHOVNICUL. CONDIȚIILE 
ÎN CARE NE PUTEM SCHIMBA DUHOVNICUL 


Pr. lect. dr. Marian Mihai 


în ascultare de Dumnezeu și de duhovnic căutăm să 
aie voia lui Dumnezeu sau a aproapelui nostru; 
de aceea ascultarea urmărește restaurarea omului 
căzut, întoarcerea la starea cea de la început pe care a 
pierdut-o prin păcat. Tradiţia ortodoxă îi acordă părin- 
telui duhovnic o importanţă deosebită. Prin ascultare 
de părintele duhovnic este combătută voia individuală 


și este cultivată ascultarea de Dumnezeu. 


Orice mirean, preot, monah, episcop trebuie să aibă 
duhovnic în fața căruia să-și mărturisească păcatele și să-și 
încredințeze viața sa sufletească; fiecare familie, pentru 


așezarea sa, are nevoie de duhovnic și fiecare apelează 

la acesta fie pentru Spovedanie, fie să întrebe și să pri- 
mească sfat sau cuvânt de învățătură. 

În viață se întâmplă să nu întâlnim duhovnicul cel mai 
bun, care să se roage cu tot sufletul pentru fiii săi, pe 
cineva care nu poate purta sarcinile celorlalți sau care 
este foarte aspru în canonul pe care îl dă celor care se 
spovedesc la el. 

Sunt persoane care primesc la Spovedanie, pe lângă o 
„mustrare sufletească”, și un canon prin care sunt opriți 
de la Împărtășanie 2 ani, 7 ani, 14 ani etc., în funcţie de 
păcatele săvârșite sau „cumulate”. 

De multe ori, cel care se spovedește reține doar numă- 
rul anilor prin care este oprit de la Împărtășanie și nu face 
nimic mai mult, nici canon trupesc (post, metanii, milos- 
tenie, cercetarea celor bolnavi etc.), nici canon sufletesc 
(rugăciune, citirea dumnezeieștilor Scripturi, să înveţe pe 
cel neștiutor în credință etc.), ci așteaptă curgerea anilor. 

Preotul îl îndepărtează pe unul ca acesta, dacă nu-l 
face pe cel care se spovedește să aibă zdrobirea inimii prin 
pocăință și dacă nu-l îndeamnă pe acesta la o viață aleasă, 
trăită în Dumnezeu. 

Alte persoane care au primit canon prea greu consi- 
deră că nu este corect și nu este motiv pentru „canoni- 
sire”, de aceea aleargă la alt duhovnic, pentru că se cred 
îndreptățite sau pot fi înţelese mai bine, în spirit creștin — 
canonul să fie dat cu blândeţe și iubire, caută dezlegare. 


Răspunsuri liturgice 


Unul leagă și altul dezleagă, de voie sau de nevoie. 

În contextul acesta, mai bine să fii părinte iubitor 
decât judecător, mai bine îl păstrezi lângă tine decât să-l 
alungi, mai bine dezgheaţă decât să ardă sufletul celui 
care se spovedește. 

Preotul trebuie să fie în calitate de duhovnic prietenul 
oamenilor, chiar și al celor necredincioși; aceștia trebuie 
să vadă în preot un om al lui Dumnezeu și nu o persoană 
inabordabilă care practică anumite ritualuri, dă cu cădel- 
nița și cântă: „Doamne miluiește”. 

Sfinţii Apostoli, Sfinţii Părinţi, sfinţii din calendar au 
fost extrem de umani, apropiați de oameni, în mijlocul 
oamenilor și-i iubeau pe oameni cu toi sufletul lor. 

Cred că erau cu neputinţă întemeierea Bisericii văzute, 
păstrarea și transmiterea învățăturii celei adevărate, mul- 
țimea ucenicilor pe care i-au strâns în jurul lor, dacă nu ară- 
tau iubirea și jertfelnicia lor. 

Dacă noi cunoaștem rânduielile bisericești și dacă 
avem puterea să ne încredințăm unei persoane care să 
ne poarte spre Dumnezeu, „atunci nu putem schimba 
duhovnicul, decât în caz de mare nevoie”. (pr. prof. Ene 
Braniște, Liturgica specială, București, p. 384): 

- Atunci când ne mutăm în alt oraș sau în altă ţară este 
bine să găsim un duhovnic pe care să putem a-l cerceta 
cât mai des sau atunci când simțim nevoia. 

- Când o persoană este chemată la o viețuire mona- 


hală, atunci pe părintele duhovnic îl va găsi în mănăstire, 

nu poate să plece din mănăstire și să se spovedească la pre- 
otul pe care l-a avut; nu că este păcat, dar nu este indicat. 

- După Taina Căsătoriei este indicat ca cei doi să aibă 
un singur duhovnic, asta însemnând, de cele mai multe 
ori, că unul din cei doi trebuie să renunţe la duhovnicul 
său pentru a avea o singură măsură. 

- De se întâmplă să fie izolați din cauza unei boli sau a 
unei pedepse (spital sau penitenciar), atunci se va apela 
cu încredere la preotul care este rânduit în locul respectiv. 
Acela îți poate deveni duhovnic, iar dacă Dumnezeu rân- 
duiește o întoarcere în familie, atunci se poate reveni la 
rânduiala avută înainte de încercarea suferită. 

- Dacă se întâmplă ca fiul duhovnicesc să dorească o 
viață mai înaltă din punct de vedere duhovnicesc, dacă 
sunt probleme pentru care preotul nu-l poate povăţui în 
căutările lui, atunci poate fi îndrumat către alt duhovnic. 

Un lucru trebuie știut: „Un duhovnic nu poate dez- 
lega pe cel legat de alt duhovnic, atâta vreme cât trăiește 
acela” (Canonul 32 apostolic). 

De aceea credinciosul, atunci când dorește să se 
mute la alt duhovnic, să ceară binecuvântare de la cel 
pe care îl are, pentru a avea cugetul curat și a fi într-o 
rânduială bisericească. 

Dacă vorbim de spovedanie și de părinte duhovnic 
într-o societate creștină, care-și propune să-l caute pe 


Dumnezeu, când omul dorește să fie „mădular” și „fiu” 


al lui Hristos, „atunci El-Hristos e mai înrudit cu noi decât 
ne sunt chiar părinţii noștri trupești” (Sf. Nicolae Cabasila, 
Despre viaţa în Hristos, p. 136). 

Biserica cultivă și ne propune nouă, creștinilor, duhul 
ascultării. Creștinii sunt „fiii ascultării” (1 Petru, 1-14). 

Ascultarea, ca faptă liberă, care este legată de cre- 
dință, de nădejde și de dragoste ne conduce către izbăvire. 

În ascultare de Dumnezeu și de duhovnic căutăm să 
împlinim voia lui Dumnezeu sau a aproapelui nostru; de 
aceea ascultarea urmărește restaurarea omului căzut, 
întoarcerea la starea cea de la început pe care a pier- 
dut-o prin păcat. 

„Tradiţia ortodoxă îi acordă părintelui duhovnic o 
importanţă deosebită. Prin ascultare de părintele duhov- 
nic este combătută voia individuală și este cultivată 
ascultarea de Dumnezeu” (Georgios Mantzaridis, Morala 
creștină, p. 170). Atunci: „Un duhovnic poate să fie mare - 
pentru cei ce îl ascultă, poate să fie mic - pentru cei ce nu-l 
ascultă și de nimic pentru cei ce nu-l iau în considerare” 
(pr. Teofil Părăian). 

CUM ÎȘI PREGĂTEŞTE PREOTUL DUHOVNIC 
CREDINCIOȘII ÎN VEDEREA MĂRTURISIRII? 


Pr. prof. dr. Viorel Sava 


în zilele noastre, când disciplina bisericească este departe 
Î de cea a primelor secole, eforturile pe care trebuie să le 
facă preotul pentru a-i ţine pe credincioși în jurul său sunt 
foarte mari. Unii credincioși pășesc rar pragul bisericii și 
extrem de rar se îndreaptă spre Spovedanie. Pentru a se 
sustrage de la acest act invocă o mulțime de scuze și pre- 
texte. În astfel de situaţii, o pregătire a credincioșilor pen- 
tru Spovedanie este mai mult decât necesară. Pregătirea 
se poate face credincioșilor în grup, deci o pregătire colec- 
tivă, dar și fiecăruia în parte, pregătire individuală. 


Spovedania ca taină își are justificare în viața Bisericii 
numai dacă se aplică pe tărâm practic. Simpla teoreti- 


zare pe marginea acestui subiect nu poate înnoi viaţa 


Eu] 

credincioșilor săi, sau viața Bisericii în întregimea ei. Vrem 
să spunem prin aceasta că existenţa acestei taine se justi- 
fică numai în cazul în care creștinii se spovedesc. În cuvin- 
tele de instituire (loan 20, 22-23) se cuprinde nu numai 
puterea dată Apostolilor de a lega și dezlega păcatele, 
ci și obligaţia creștinilor de a se spovedi. Această putere 
dată Apostolilor nu ar avea sens dacă ei nu ar cunoaște 
păcatele oamenilor, iar această cunoaștere le vine numai 
prin mărturisire. Mărturisirea ca rânduială liturgică este 
restrânsă, dar noțiunea de duhovnic are o sferă mult mai 
largă. Ea are în vedere „ansamblui întreg de acţiuni pe 
care le întreprinde preotul în vederea unei înrâuriri per- 
sonale exercitate asupra penitentului”. În zilele noastre, 
când disciplina bisericească este departe de cea a pri- 
melor secole, eforturile pe care trebuie să le facă preo- 
tul pentru a-i ţine pe credincioși în jurul său sunt foarte 
mari. În primele secole, dispoziţiile canonice prevedeau 
ca un credincios care lipsea consecutiv trei duminici de la 
biserică să fie exclus din obștea credincioșilor. În prezent, 
unii credincioși pășesc rar pragul bisericii și extrem de rar 
se îndreaptă spre Spovedanie. Pentru a se sustrage de la 
acest act invocă o mulţime de scuze și pretexte. În astfel 
de situații, o pregătire a credincioșilor pentru Spovedanie 
este mai mult decât necesară. Pregătirea se poate face 
credincioșilor în grup, deci o pregătire colectivă, dar și fie- 


căruia în parte, pregătire individuală. 

Aceasta declanșează efecte și-i influențează reciproc 
pe oameni. Lucian de Samosata istorisește că galii îl repre- 
zentau pe Hercule - simbolul puterii - ca pe un bărbat 
bătrân care trage după sine oameni ale căror urechi sunt 
legate cu lanțuri de aur de limba eroului. Acești oameni 
îl urmează cu plăcere și cu bucurie pe cel care i-a subju- 
gat, deși le-ar fi ușor să se elibereze. Această imagine 
poate fi explicată prin convingerea galilor că forța fizică 
nu înseamnă nimic în comparaţie cu puterea cuvântului. 
Cuvântul are putere să schimbe cursul vieţii oamenilor, să 
schimbe mentalități. Cuvântul este cel care „mișcă inima” 
(Fapte 2) și îi schimbă pe oameni. Aceasta pentru că el 
poartă în sine luminile harului, întrucât își are originile în 
Hristos, Cuvântul Tatălui. 

Serviciile religioase săvârșite în parohie sunt un bun 
prilej pentru sensibilizarea credincioșilor. Dar locul cel 
mai indicat pentru pregătirea colectivă a credincioșilor în 
vederea mărturisirii păcatelor este amvonul. În activita- 
tea omiletică se urmărește conștientizarea păcatului și a 
stării de păcătoșenie „fără de care Spovedania nu poate 
avea un sens clar pentru viața sufletească a creștinului și 
nu poate prezenta o necesitate... Când preotul va fi făcut 
să pătrundă adânc în conștiințe toată istoria păcatului și 
a mecanismului lui fatal pentru fericirea și desăvârșirea 
omului, când va fi ajuns să determine ură împotriva păca- 


tului, atunci el a reușit să realizeze și pentru chestiunea 

Spovedaniei un serviciu mai mult decât indirect. Dacă omul 
este conștient de gravitatea păcatului, mărturisirea păca- 
telor este o urmare firească. În sprijinul acestei acţiuni de 
conștientizare a păcatului desfășurată de preot vin o serie 
de texte evanghelice duminicale care sugerează teme ce 
se referă la păcat ca boală sufletească, la pocăință, iertare 
etc., sau perioade din cursul anului în care cântările și citirile 
de la strană au un profund caracter penitențial. Este sufici- 
ent să amintim aici rugăciunea cântată: „Ușile pocăinței...”, 
specifică perioadei Triodului. înmormântarea unui creștin 
nemărturisit și neîmpărtășit, păcatele mari săvârșite de unii 
enoriași și cunoscute de toți credincioșii parohiei, calamită- 
ţile naturale care vin sunt tot atâtea momente ce-l inspiră 
pe preot să-și îndemne credincioșii la pocăință. Este nece- 
sară deprinderea credincioșilor cu examenul de conștiință. 

Tot în cadrul pregătirii colective putem include un pro- 
gram pentru Spovedanie pe care preotul îl alcătuiește și îl 
face cunoscut credincioșilor. Nu este indicat ca Spovedania 
să se facă doar în prima și ultima săptămână din posturi, 
ci pe toată perioada posturilor și în afara acestora. Starea 
de pocăință este o permanentă a vieții. Începutul și sfârși- 
tul posturilor adună la Spovedanie mulțime de credincioși. 
Din cauza mulțimilor preotul nu dispune de timpul necesar 
cercetării amănunțite a fiecărui penitent. De aceea un pro- 
gram poate fi conceput în felul următor: parohia se împarte 


pe sectoare și fiecare sector este programat la Spovedanie 

pentru o anumită săptămână. Aceasta are un dublu efect: 
în primul rând, credinciosul, știind când este așteptat la 
Spovedanie, se va pregăti pentru aceasta prin cercetarea 
conștiinței, prin program intens de post și rugăciune, iar 
în al doilea rând, enoriașii vor sesiza că slujitorul Bisericii 
acordă atenţie în egală măsură tuturor categoriilor de cre- 
dincioși. Această metodă dă roade atât în parohiile de la 
sate, cât și în cele din orașe. Afișând anunțuri la fiecare bloc 
cu acest program, credincioșii vor putea constata că preo- 
tul nu este interesat să ia legătura cu ei doar la ajunuri, ci că 
efectiv este interesat de viaţa lor spirituală. 

Pregătirea individuală, pe lângă cea colectivă, care are 
un caracter general, are specificul ei, că prin ea preotul simte 
mai bine zvâcnirile sufletești ale penitentului, frământările, 
suspinele, mustrările cugetului, dorința de îndreptare sau ia 
alții pasivitatea și împietrirea inimii. 

Pregătirea individuală se poate realiza în cadrul vizitelor 
la domiciliu, la invitaţia credincioșilor sau la programarea pe 
care și-o face preotul. Preotul își poate înmulți contactele 
cu credincioșii săi prin vizite la domiciliu, lunare, trimestri- 
ale, în funcţie de numărul familiilor din parohie. Cu ocazia 
acestor vizite, el își poate întocmi liste de evidențe pentru 
fiecare familie, ocupaţia fiecărui enoriaș, starea materială, 
starea morală, problemele care îi frământă etc. Primele 
vizite de acest fel vor fi privite cu anumită rezervă de unii 


dintre credincioși, dar cu timpul vor înțelege că, dacă ei 

nu reușesc totdeauna să-și facă timp pentru o discuţie cu 
preotul, își face preotul timp pentru aceasta și este tot în 
folosul lor. Dar cu ocazia acestor vizite preotul poate instrui 
pe fiecare credincios în parte în tainele Spovedaniei. Există 
credincioși care vin și cer să se mărturisească fără ca ei să 
știe de fapt ceea ce cer. Aceasta, mai ales în momente de 
cumpănă ale vieţii, când cer să fie mărturisiți nu pentru că 
se simt apăsați de păcate, ci pentru că ei consideră că prin 
Spovedanie săvârșesc un act în favoarea lui Dumnezeu și 
în urma acestui act Dumnezeu se simte dator să-i ajute să 
depășească starea critică în care se află. Spovedania se face 
în momente de răscruce ale vieţii: examene importante, 
căsătorie, plecare în călătorii etc. În toate împrejurările 
este necesară o pregătire atentă a credinciosului, care se 
desfășoară în etape. O primă etapă este convocarea per- 
soanei pentru una sau două discuţii în care el își dezvelește 
sufletul, lăsând preotului posibilitatea să-i depisteze boala 
și gradul ei. Adesea, Spovedania a fost numită o „chirur- 
gie spirituală”. Totdeauna când chirurgul are de operat, el 
trebuie mai întâi să-și cunoască pacientul, de aceea îl cer- 
cetează făcându-i analizele, urmează o pregătire prin trata- 
ment pentru operaţie și abia în cele din urmă este operat. O 
lucrare asemănătoare desfășoară preotul duhovnic. Până 
la următoarea discuţie „pacientul” lui este îndemnat la 
rugăciune și examen de conștiință. „Căinţa constă esenţial 


dintr-un aprofundat și serios autoexamen al conștiinței, 

dintr-o retrospectivă a faptelor în lumina moralității. 
Cercetându-și conștiința, penitentul coboară în adâncul ini- 
mii, stă de vorbă cu sine însuși.” În acest interval, și preotul 
duhovnic se pregătește. Medicul se concentrează asupra 
cazului său, se documentează, își pregătește instrumentele 
de lucru. Preotul are instrumentele sale de lucru: rugăciu- 
nea pentru sine și pentru penitent. Prin rugăciune între ei se 
stabilește o legătură harică și o intimă legătură sufletească. 
Prin rugăciune între ei se interpune Hristos, Cel care va fi 
prezent și în timpul Spovedaniei „în chip nevăzut”. Apoi se 
documentează cu argumente și învățături, deci cu un trata- 
ment potrivit cu boala penitentului, acțiune ce-i este ușu- 
rată de discuţiile purtate cu el în prealabil. . 

Sintetizând putem spune că ,,... duhovnicul trebuie să 
dovedească prin permanenta lui disponibilitate, prin pute- 
rea lui de trezire a duhului de comuniune, că e omul rânduit 
de Dumnezeu semenilor săi ca cel ce totdeauna poate da o 
împlinire voinţei de comuniune a celor ce vin la el în acest 
gând, sau o poate naște în cei ce vin de formă. El trebuie să 
fie focul la care se pot încălzi cei ce vin cu această dorinţă și 
care îi poate dezmorți pe cei ce nici nu bănuiesc că vor găsi 
o asemenea căldură la e!”. După aceasta se trece la faza 
următoare, adică la Spovedania propriu-zisă. 


CARE SUNT LIMITELE INTERVENȚIEI ȘI LUCRĂRII 


a 


DUHOVNICULUI IN VIAȚA PENITENTULUIP 


Pr. prof. dr. Nicolae D. Necula 


uhovnicia trebuie să se refere numai la lucruri 


” serioase, iar duhovnicul să nu riște să cadă în 
ridicol și în banal. Întrebările care i se pun și răspun- 
surile date trebuie să se refere la învățătura de cre- 


dință și morala creștină. 


Un proverb provenit, se pare, din viața monahală, 
ca expresie a ascultării de părintele duhovnic, proprie 
mediului călugăresc, este acesta: „Cine vrea să se mân- 
tuiască, cu întrebarea să călătorească”. Această zicală 
conține un mare adevăr, căci niciodată nu vom greși și 
nu vom suporta consecinţele greșelii noastre dacă, în 


probleme pe care nu le cunoaștem, vom întreba pe cei 

mai pricepuţi decât noi. Numai semidoctul și cel mân- 
dru sau îngâmfat nu întreabă niciodată, socotind că le 
știu pe toate. Toţi avem nevoie să întrebăm în diferite 
momente ale vieţii, pentru ca activitatea noastră să 
se desfășoare normal și, mai ales, să nu greșim. Lucrul 
acesta este foarte firesc, normal și necesar în viața 
duhovnicească, și în mod special în relaţia dintre duhov- 
nic și penitent. 

În această privință, trebuie să accentuăm câteva 
aspecte ale prezenţei și lucrării duhovnicului în viața 
duhovnicească. În primul rând, este necesar să spunem 
că fiecare creștin trebuie să-și aibă duhovnicul său, cu 
care să fie în legătură permanentă, la care trebuie să se 
spovedească, la soroacele îndătinate sau ori de câte ori 
simte nevoia, și căruia trebuie să i se adreseze atunci 
când frământările sale și întrebările rămân fără răspuns. 
De obicei, credincioșii din parohii își aleg ca duhovnici pe 
preoții din parohiile lor, ceea ce este un lucru firesc. Se 
recomandă ca persoanele căsătorite, cu familie și copii, 
să se spovedească la preoții de mir din parohii, și mai 
puţin la preoţii duhovnici proveniţi din mediul monahal 
sau din mănăstiri, întrucât primii sunt mai familiarizați 
cu problemele familiale, cu creșterea și educarea copi- 
ilor, cu greutățile și aspectele vieţii sociale, sunt mai 
la îndemâna credincioșilor, sunt părinţii duhovnicești 


ai credincioșilor și mai bine familiarizați cu noțiunea 


iconomiei, deși nu neglijează nici pe cea a acriviei în apli- 
carea canoanelor. 

În al doilea rând, cine a găsit un duhovnic bun este o 
persoană fericită și binecuvântată, căci de la un asemenea 
om nu va avea decât lucruri bune de învățat. 

În al treilea rând, duhovnic poate fi numai preotul hiro- 
tonit, cu oarecare experienţă liturgică, familială, de viață 
și duhovnicească pentru a îndeplini cu succes această 
delicată, dificilă și plină de responsabilitate lucrare, care 
este Spovedania. Preotul hirotonit canonic nu are voie să 
săvârșească Spovedania decât dacă a primit hirotesia întru 
duhovnic, adică acea ierurgie prin care i se conferă împuter- 
nicirea și dreptul de a săvârși Spovedania. Practica urmată 
de Întâistătătorul Bisericii noastre, Preafericitul Părinte 
Patriarh Daniel, de a hirotesi duhovnici pe preoții cu oare- 
care activitate liturgică, pastorală, familială și socială este 
perfect canonică, continuând tradiţia veche a Bisericii. 

În al patrulea rând, duhovnicul poate fi schimbat, 
fără teama de a păcătui, în următoarele situaţii: dacă 
duhovnicul trece la cele veșnice, dacă se transferă în altă 
parohie sau localitate, dacă nu suntem mulţumiţi de felul 
în care ne spovedește și dacă pică în schismă sau erezie. 
Așa cum schimbăm medicul care nu ne tratează mulțu- 
mitor, la fel ne schimbăm și duhovnicul cu care nu avem 
aderență sufletească, Exigenţa lui nu constituie motiv 


de schimbare! 

Cunoscând aceste lucruri, să vedem până unde se întind 
lucrarea și autoritatea duhovnicului. Este cel care ne ghi- 
dează toată viața, căruia trebuie să-i cerem sfat și povață 
totdeauna, până și în amănuntele vieții noastre personale? 

În această privință trebuie spus că nimeni nu ne 
cunoaște mai bine decât duhovnicul. Lui îi suntem datori 
cu sinceritatea absolută, că de fapt nu ne spovedim lui, ci 
lui Dumnezeu. Duhovnicului îi descoperim cele mai mari 
taine ale sufletului nostru, îi aducem la lumină pliurile 
ascunse ale sentimentelor noastre intime și ne înfățișăm 
lui așa cum suntem, fără falsitate și minciună. Cu toate 
acestea, viaţa noastră nu trebuie să depindă în totalitate 
de cel care ne este îndrumător al sufletului. Competența 
duhovnicului asupra personalităţii noastre are și ea limi- 
tele ei. Desigur, lucrarea duhovnicului trebuie să cuprindă 
aspecte religioase și morale. În primul rând, duhovnicul 
are datoria de a-i îndruma pe penitenții săi în practicarea 
unei credințe adevărate, neinfluențată de erezii și concep- 
ţii religioase false, pescuite din alte religii, cum ar fi reîn- 
carnarea, predestinaţia, destinul, norocul, soarta, yoga, 
destul de răspândite în rândul credincioșilor, horoscopul, 
astrologia, suferința pentru păcatele înaintașilor și super- 
stițiile de tot felul, care sunt prezente din plin în viaţa și 
trăirea credincioșilor. Amestecul de păgânism, de super- 
stiții și amalgamul de credinţe și practici străine de tradiția 


ortodoxă nu au ce căuta în viața creștină. 

Cel fel de creștin ortodox poate fi cel care merge la 
vrăjitoare sau ghicitoare, sau care practică radiestezia? În 
privința lor, preotul duhovnic trebuie să fie foarte cate- 
goric, combătându-le cu vehemenţă. Credinţa noastră 
ortodoxă clară și limpede, ca apa de izvor, trebuie pre- 
zentată în toată frumuseţea ei de către preotul duhovnic. 
În al doilea rând, duhovnicul trebuie să-i înveţe pe peni- 
tenţii săi ce înseamnă viaţa normală adevărată, adică trăi- 
rea după învățăturile Mântuitorului și după legile morale, 
care aduc după sine sănătatea sufletească și trupească, 
Cultivarea virtuţilor teologice: credința, nădejdea și dra- 
gostea, a virtuților morale în general, care călăuzesc viața 
creștinului în raport cu sine însuși și cu semenii săi, între 
care înțelepciunea, dreptatea, cumpătarea și. bărbâăţia, 
trebuie să împodobească chipul adevăratului creștin. Pe 
de altă parte, duhovnicul are datoria de a-i învăţa pe peni- 
tenţii săi despre pericolul și urâțenia păcatului, ca factor 
distructiv al vieţii sufletești și trupești. Am întâlnit per- 
soane care nici măcar nu realizau că adulterul este păcat 
foarte mare, care provoacă moartea familiei. În această 
privință, duhovnicul! trebuie să fie foarte atent și catego- 
ric, pentru că destrăbălarea morală, desfrâul, adulterul și 
concubinajul au devenit de mult moduri „normale” de a 
înţelege și petrece viața. 

în altă ordine de idei, duhovnicul trebuie să fie un 


apărător al căsătoriei și al vieţii de familie, care sunt 

tot mai neglijate și prezintă un pericoi social prin felul 
în care sunt concepute și trăite în societatea noastră. 
Tot în atenţia duhovnicului trebuie să fie preocuparea 
pentru stoparea unor păcate împotriva firii, care tind 
să se extindă, constituind un mare pericol pentru viața 
morală: homosexualitatea, lesbianismul, perversiunile 
sexuale, prostituţia etc. 

Nu rămâne lipsită de importanţă nici atitudinea pe 
care trebuie să o aibă duhovnicul față de fenomenul 
însingurării și înrăutățirii omului. Se constată, în ultima 
vreme, o creștere a egoismului, a răutăţii, răcirii, urii, 
invidiei, dușmăniei și o comportare a oamenilor care au 
uitat că cea mai mare poruncă din Lege este „Să iubești 
pe Dumnezeu din toată inima ta, din tot sufletul tău, din 
tot cugetul tău și din toată virtutea ta, iar pe aproapele 
tău ca pe tine însuți” (Luca, 10, 27). 

De asemenea, preotul duhovnic trebuie să explice și 
să cultive dragostea pentru locașul de cult, pentru sfin- 
tele slujbe și, în special, datoria de a participa la Sfânta 
Liturghie și de a beneficia de roadele Jertfei Euharistice. 

lată câteva dintre preocupările majore care intră în 
sfera de competenţă a duhovnicului, pentru ca lucra- 
rea lui să fie eficientă. Dialogurile preotului duhovnic 
cu penitențţii trebuie să se refere la aceste probleme, 
și nu la banalități străine de preocuparea duhovni- 


cească: politica actuală, moda, scumpirea vieţii, cum 

se pun murăturile, excursii, neînţelegeri familiale, can- 
canuri de tot felul. 

Duhovnicia trebuie să se refere numai la lucruri seri- 
oase, iar duhovnicul să nu riște să cadă în ridicol și în banal. 
Întrebările care i se pun și răspunsurile date trebuie să se 
refere la învățătura de credinţă și morala creștină. 


DUHOVNICUL ŞI PENITENTUL ÎN SCAUNUL 
SPOVEDANIEI 


Pr. prof. dr. Viorel Sava 


De trebuie să pătrundă în viul celui ce se 
mărturisește, ca mărturisirea aceluia să țâșnească 
de acolo. Trebuie să taie cu cuvântul lui, cu dragostea 
lui, până la acel viu. Dar la viul cuiva nu se poate pătrunde 
decât prin viul propriu. Cel ce se mărturisește trebuie să 
simtă și el că mărturisirea lui atinge viul din duhovnic, 
făcându-l să vibreze frățește. În mărturisire trebuie să 
se întâlnească deci oameni adevăraţi, adică prin viul din 
ei. Numai prin aceasta devin una, se deschid unul altuia 
prin sensibilitate. Altfel rămân două coji care se ating 
fără să se simtă una pe alta (pr. prof. Dumitru Stăniloae). 


Studiile referitoare la Taina Spovedaniei au, în marea 
lor majoritate, în centrul atenţiei pe cel care se mărtu- 


risește, conţinutul mărturisiri lui, treptele Spovedaniei, 

canonul sau epitimia etc. Mai puţin s-a accentuat dispo- 
ziția pe care trebuie să o aibă preotul. Spovedania este o 
naștere duhovnicească marcată de durerile provocate de 
părerea de rău pentru păcatele săvârșite. Aceste dureri 
ale unei noi nașteri le simte și le suportă deopotrivă și 
preotul. Prezența preotului este o prezenţă activă, el 
se interiorizează penitentului, coboară în adâncurile 
de taină ale sufletului acestuia și odată cu el coboară 
Hristos: „Duhovnicul trebuie să pătrundă în viul celui ce 
se mărturisește, ca mărturisirea aceluia să țâșnească de 
acolo. Trebuie să taie cu cuvântul lui, cu dragostea lui, 
până la acel viu. Dar la viul cuiva nu se poate pătrunde 
decât prin viul propriu. Cel ce se mărturisește trebuie să 
simtă și el că mărturisirea lui atinge viul din duhovnic, 
făcându-l să vibreze frăţește. În mărturisire trebuie să se 
întâlnească deci oameni adevărați, adică prin viul din ei. 
Numai prin aceasta devin una, se deschid unul altuia prin 
sensibilitate. Altfel rămân două coji care se ating fără să 
se simtă una pe alta”. 

În această coborâre se cere din partea duhovnicului 
multă prudenţă sau, cu un termen consacrat, rnult tact 
pastoral. Duhovnicul trebuie să pătrundă în sufletul peni- 
tentului atât cât a pătruns păcatul, pentru a face lumină 
acolo unde a pătruns întunericul. 

Spovedania constă într-un dialog între duhovnic și 


penitent, dialog ce debutează cu întrebări care îl ajută 

pe duhovnic la conturarea personalității civile, religioase 
și morale a penitentului. Una dintre întrebările de bază 
ale acestui început de dialog precizează timpul când a 
avut loc ultima Spovedanie și dacă penitentul și-a împli- 
nit canonul. 

Aceasta, pe bună dreptate, dacă avem în vedere un 
fapt de importanță deosebită subliniat chiar de rânduiala 
tainei. O rugăciune din această rânduială menţionează, 
între altele: ,,...sau poruncile duhovnicilor nu le-au păzit”. 
Preotul, în scaunul duhovniciei, „ascultă cu răbdarea lui 
Hristos, iartă cu bunătatea și puterea lui Hristos, iubește 
cu iubirea lui Hristos, mustră cu blândeţea lui Hristos, 
pentru că prin el lucrează Însuși Hristos, «prin gura lui vor- 
bește Însuși Fiul lui Dumnezeu»”. Legătura harică slăbită 
prin păcat se reface în timpul spovedaniei prin interme- 
diul duhovnicului, dar, în același timp, și între duhovnic 
și penitent se realizează o legătură harică ce durează în 
timp atât cât duhovnicul continuă să fie preocupat de sta- 
rea morală a ucenicilor, preocupare concretizată în rugă- 
ciune, sfaturi etc., dar și atâta vreme cât penitentul aplică 
în viaţa lui îndemnurile date de duhovnicul său. Când el 
încetează de a mai păzi „poruncile duhovnicilor, legătura 
harică dintre penitent și duhovnic slăbește și totodată slă- 
bește legătura harică dintre penitent și Hristos. În această 
situație, creștinul se întoarce la păcatele pe care le-a mai 


săvârșit. Canonul și îndrumările care se dau au drept scop 

ridicarea credinciosului din păcat. Or, este de la sine înțe- 
les că întoarcerea la aceleași păcate își are explicaţia în 
neîmplinirea povăţuirilor date sau în insuficienta lor împli- 
nire și că neîmplinirea povățţuirilor duce inevitabil la săvâr- 
șirea acelorași păcate. 

Despre atitudinea duhovnicului față de diferite cate- 
gorii de penitenţi, despre faptul că duhovnicul trebuie să 
fie un bun psiholog s-a mai tratat în literatura noastră de 
specialitate. Două aspecte pe care le considerăm de actu- 
alitate se cuvine să mai fie tratate în acest articol. 

Din cercetarea credincioșilor la Spovedanie s-a con- 
statat că mare parte din ei nu realizează greutatea cano- 
nului opririi de la Sfânta Împărtășanie. Aceasta pentru că 
duhovnicii i-au obișnuit; și i-au orientat spre canoane care 
afectează partea materială a lor. Dacă păcatul depărtează 
de Hristos, mărturisirea apropie de El. Mărturisirea se face 
din dorința de a redobândi comuniunea cu Dumnezeu, 
iar plinătatea acestei comuniuni o primește credinciosul 
prin Sfânta Împărtășanie. Oprirea de la Împărtășanie este 
oprirea de la comuniunea cu Dumnezeu pe care creștinul 
și-o dorește. De aici rezultă greutatea și asprimea acestui 
canon, fapt ce se cuvine să fie reactualizat în conștiința lor. 
Prin canon, de cele mai multe ori, creștinii înţeleg aprin- 
derea de lumânări, fapte de milostenie, metanii. Acestea 
se adaugă însă, esențialul este de natură spirituală, cum 


de natură spirituală este păcatul care afectează în primul 

rând partea spirituală a ființei umane. S-a spus că oprirea 
de la Sfânta Împărtășanie nu mai este de actualitate, dar 
înțelegerea corectă a acestui canon, atât de neînțeles de 
cei mai mulți dintre creștinii ce se mărturisesc, este de 
maximă actualitate. 

Al treilea aspect caută să vină în sprijinul activității pas- 
torale și misionare a preotului. S-a constatat, cel puţin în 
anumite zone ale țării, că libertatea de manifestare reli- 
gioasă nu a umplut bisericile, ci le-a golit. Scaunul Spove- 
daniei le poate umple din nou. În această misiune trebuie 
angajaţi credincioșii ce vin la Spovedanie. Soţia trebuie 
povățuită să-și aducă la biserică și la Spovedanie soțul și 
copiii, copiii să-și aducă frații, rudele, colegii de aceeași 
vârstă sau de vârste apropiate. Credincioșii, deci, trebuie 
orientaţi spre slujire și misiune. La aceasta îndeamnă și 
cuvântul Scripturii: „Dacă vreunul va rătăci de la adevăr 
și-l va întoarce cineva, să știe că cel ce a întors pe păcătos 
de la rătăcirea căii lui își va mântui sufletul din moarte și va 
acoperi mulțime de păcate” (Iacob 5, 19-20). 


=> 


SI 

trivit rânduielii liturgice, copiii până la vârsta de 


șapte ani se pot împărtăși fără Spovedanie și 
această Împărtășanie o pot primi la fiecare Sfântă 
Liturghie dacă ei își doresc și dacă părinţii își doresc rân- 
duiala aceasta, fără ca aceștia să fie forţaţi. După 
această vârstă, chiar dacă nu sunt multe lucruri de spus, 
copiii pot face un început în cele ale Spovedaniei, pen- 
tru că această Sfântă Taină are cea mai mare valoare 


pentru educaţia celor mici. 


Copiii se nasc și cresc în familie. Ei reprezintă, înainte 
de toate, darul lui Dumnezeu pentru cei doi soţi (bărbat 
și femeie) care au datoria morală să-i crească pe aceș- 


tia pentru a deveni fii ai lui Dumnezeu în Împărăţia Sa 

veșnică. Tot în familie își formează și religiozitatea în cali- 
tate de persoană concretă, unică, inepuizabilă și irepe- 
tabilă. Au numele lor și în familie, cu ajutorul părinţilor, 
își creează prima impresie despre lume, despre oameni, 
despre Dumnezeu. 

Deprinderea comuniunii cu Dumnezeu și cu ceilalți 
oameni se realizează în familie pe baza unei purtări de 
grijă care condiționează sănătatea familiei de azi și de 
mâine. În această educație și purtare de grijă față de copii 
nu trebuie să lipsească elementul religios, deprinderea 
cu abecedarul credinţei și cu o viață trăită, în mod firesc, 
în duhul Bisericii. Dacă copiii sunt, ca și cei maturi, mem- 
bri ai Bisericii lui Hristos, înseamnă că au și ei drepturi 
depline din punct de vedere spiritual și că trebuie trataţi 
cu foarte multă atenție și seriozitate. Observăm lucrul 
acesta de când se naște în Hristos, căci copilul primește 
trei din cele șapte taine ale Bisericii: Botezul, Mirungerea 
și Împărtășania; în felul acesta Biserica îi introduce pe 
copii în planul purtării de grijă a lui Dumnezeu, dar în 
același timp îi preia în purtarea de grijă și preotul, care 
este „slujitor al lui Dumnezeu și iconom al tainelor Sale” 
(1 Corinteni 4,1). 

În Sfintele Evanghelii și în Epistolele pauline găsim de 
multe ori invocate motivele așezării sufletești a omului 
aducând ca modele copiii (Matei 18, 2; Matei 19, 14; Marcu 
10, 15; Lc. 18, 16-17; Coloseni 3, 20-21; Efeseni 5, 1-3). 

Copilăria înseamnă inocență, maleabilitate și capaci- 
tate de a te lăsa modelat; înseamnă bogăţie, frumusețe, 
speranţă și un mesaj concret pe care îl putem transmite 
către viitor, către Dumnezeu. 

Nichifor Crainic spunea că în creștinism măsura 
omului desăvârșit nu este cel vârstnic, ci copilul. Nu 
pruncul trebuie să fie ca noi, ci noi trebuie să fim ca 
pruncii. Această măsură a religiozității, pe care ne-o dă 
Mântuitorul lisus Hristos, pare bizară pentru felul nostru 
obișnuit de a judeca, fiindcă noi confundăm cultura cu 
religia... în cultură savantul e măsura copilului, în religie 
copilul e măsura savantului. 

În mod conștient, copilul intră în legătură cu preotul 
atât în biserică, cât și în afara ei: la rugăciune, la sfințirea 
casei, la Liturghie, la Împărtășanie. Pentru părinţii respon- 
sabili din punct de vedere duhovnicesc nu va fi greu să-i 
îndemne pe aceștia să ajungă la Spovedanie. 

Probabil copilul nu are multe păcate de mărturisit, dar 
este bine să cunoască viaţa Bisericii în calitate de creștin 
ortodox, mai ales în această perioadă când pierdem puțin 
câte puţin valorile noastre morale, identitatea noastră, 
precum și credința părinţilor și bunicilor noștri. 

Educând pe copii să păstreze și să participe la frumu- 
sețea rânduielilor bisericești, aducătoare de liniște și de 
har, îi ajutăm să dobândească viaţa și fericirea veșnică din 


Împărăţia lui Dumnezeu pentru care au fost creați. 

lată ce spune Sfântul loan Gură de Aur în acest sens: 
„A educa înseamnă a purta de grijă de copii și de tineri 
în ceea ce privește curăţenia sufletească și buna-cuviință, 
a-l crește pe copil moral, om drept, a-l crește în evlavie, a 
avea grijă de sufletul lui, a-i modela inteligența, a forma 
un atlet pentru Hristos, pe scurt, a te îngriji de mântuirea 
sufletului iui. Educaţia este asemenea unei arte; artă mai 
mare decât educația nu există, pentru că toate artele aduc 
folos pentru lumea de aici, arta educației se săvârșește în 
vederea accederii la lumea viitoare”. 

Mediul liniștit și liniștitor din biserică, frumusețea sluj- 
belor bisericești și mai ales participarea la Dumnezeiasca 
Liturghie îl fac pe copil să trăiască o viață binecuvântată, 
în care Dumnezeu este prezent. 

Aprinderea unei lumânări, mirosul frumos de tămâie, 
fumul ieșind din cădelnița preotului, închinarea la icoane, 
trecerea pe sub masa pe care este așezat Sfântul Epitaf în 
Vinerea Mare, gustul de colivă împărţită la biserică, dăn- 
gănitul clopotelor, cântările bisericești, prima Spoveda- 
nie, toate acestea îl fac pe copil să aibă amintiri de neuitat. 

Potrivit rânduielii liturgice, copiii până la vârsta de 
șapte ani se pot împărtăși fără Spovedanie și această 
Împărtășanie o pot primi la fiecare Sfântă Liturghie dacă 
ei își doresc și dacă părinții își doresc rânduiala aceasta, 
fără ca aceștia să fie forţaţi. După această vârstă, chiar 


dacă nu sunt multe lucruri de spus, pot face un început în 

cele ale Spovedaniei, pentru că această Sfântă Taină are 
cea mai mare valoare pentru educația celor mici. 

Deși au existat mai multe și diferite păreri, cu privire 
la vârsta potrivită pentru Spovedanie, în cele din urmă 
aceasta (șapte anișori) este statornicită în Biserică și este 
conformă și cu observaţia psihologilor și pedagogilor că 
„aceasta este vârsta apariției conștiinței morale la un 
copil norma!” (Paul Evdochimov). 

„Chiar dacă copiii care depășesc această vârstă pot fi 
socotiți în continuare nevinovați, cum de altfel și sunt în 
realitate, ei trebuie totuși spovediți pentru a li se forma 
de timpuriu deprinderea Spovedaniei și pentru a li se sădi 
în suflete responsabilitatea față de această Sfântă Taină. 
Concepţia că există păcate mici pe care le săvârșesc copiii 
și care nu atârnă atât de mult în talerul vinovăţiei lor nu 
trebuie cultivată” (pr. prof. dr. Nicolae D. Necula). 

Și dacă în primii ani ai vârstei școlare copiii nu săvâr- 
șesc păcate majore într-un mod conștient, ci doar greșeli 
copilărești, de multe ori făcute din neștiință, prin Sfânta 
Taină a Mărturisirii ei trebuie să conștientizeze existența 
acestor greșeli și să fie ghidaţi în scaunul Mărturisirii pen- 
tru a merge pe drumul cel drept al Bisericii. 

Cu cât se spovedesc mai de timpuriu, cu atât ei se 
socotesc maturi și responsabili față de cele sfinte, față de 
Dumnezeu pe care-l. iubesc și Îl cheamă în viaţa lor mult 


mai atent și mult mai sincer, Spovedania fiind pentru copii 

ca o lecție de religie la care copilul învață cum să se roage 
la Dumnezeu, cum să se comporte cu ceilalți copii, cu 
părinţii, cu oamenii etc. 

Tot legat de Taina Spovedaniei amintim și de modul 
de administrare a acesteia: se administrează în mod indi- 
vidual, copilul bucurându-se de aceeași atenţie duhovni- 
cească ca și ceilalți creștini care sunt maturi și se spovedesc 
cu regularitate. 

Este foarte important să nu se facă din Spovedania 
copiilor, mai ales când aceștia participă împreună cu pro- 
fesorul de religie în timpul postului, cât sunt la școală, un 
eveniment banal, plin de distracţie sau formal. 

Cu înaintarea în vârstă a copilului, dialogul din scau- 
nul Spovedaniei va fi altul, pentru că înţelegerea copilu- 
lui este alta, simțămintele lui sunt altele, judecățile sunt 
diferite: „Când eram copil, vorbeam ca un copil, simţeam 
ca un copil, judecam ca un copil...” (Corinteni 13, 11), dar 
și pentru că se înmulțesc și tentațiile vieții, și cochetarea 
cu ele tocește de cele mai multe ori sensibilitatea și puri- 
tatea copilăriei. 

În păstrarea curățeniei morale a copiilor, părinţii au un 
rol important, în primul rând prin exemplul lor personal: 
să se spovedească și ei și să ducă o viață curată, în care 
să-L dorească pe Dumnezeu și să-l iubească cu tot sufletul 
lor! Nu este posibil să încerci să-i oferi copilului tău „totul” 


și să-l lipsești de Dumnezeu; în schimb, dacă îl vom face 

să-L dobândească pe Dumnezeu, va avea totul. De aceea 
Mântuitorul ne spune: „Ce-i folosește omului să câștige 
lumea dacă-și pierde sufletul?” (Marcu 8, 36). La cele men- 
ţionate aici cu privire la viaţa religioasă trăită în copilărie 
și sporirea duhovnicească, odată cu vârsta, adăugăm cu 
nădejde lucrarea sfântă și tainică a harului dumnezeiesc 
ce se coboară asupra copiilor. La lucrarea și osteneala 
omului se adaugă lucrarea „Duhului Sfânt, spre unirea cu 
Hristos, ca să nu mai fie fiu al trupului, ci fiu al Împărăției” 
(Agheasmatar). 

Nimeni nu poate verifica sau măsura efectul Tainei 
Spovedaniei asupra copiilor și asupra omului credincios, 
putem însă, în mod sigur, să avem nădejdea lucrării minu- 
nate a harului divin în sufletul fiecăruia și să fim încre- 
dințați că darurile Sfântului Duh sunt prezente în viața 
copiilor noștri, și nu numai prezente, ci și lucrătoare. 

În ţara copilăriei, Dumnezeu lucrează cu harul, cu îndu- 
rările și cu iubirea Sa de oameni și, ca să fim bine, trebuie 


să avem nădejde și să trăim corect, 

'ălăuzindu-i în scaunul Spovedaniei pe tineri să fie 


următori lui Hristos, atunci aceștia vor fi feriţi de 
capcanele specifice vârstei lor și vom avea nădejde că 
prin rugăciunea Bisericii și rugăciunile personale vom 
asigura formarea unui viitor creștin, care să fie bucurie 
și pentru părinți, și pentru Biserică, și pentru neam. 


Biserica Ortodoxă de astăzi este chemată să facă 
faţă unei îndoite provocări: pe de-o parte, trebuie să 
păstreze învățătura de veacuri înrădăcinată în tradiția 
Bisericii noastre și, pe de altă parte, trebuie să trans- 
mită adevărul mântuitor unei lumi desacralizate și să se 
„adapteze” la cerințele acestui veac, ocupându-se de 
fiecare suflet în parte. 

Și dacă „Dumnezeu vrea ca tot omul să se mântu- 
iască și la cunoștința adevărului să vină” (1 Timotei 2, 4), 

înseamnă că Biserica, prin slujitorii săi, trebuie să se 
aplece cu purtare de grijă către fiecare suflet în parte, fie 
că este vorba de un copil, de un adolescent, de un adult, 
de o persoană vârstnică, într-o manieră personală; să-i 
iubească așa cum sunt. 

Urcușul acesta duhovnicesc pe care ni-l propune 
Biserica se poate realiza în măsura în care trăim, într-un mod 
deplin, în viaţa Bisericii: cu rugăciunea, postirea, participa- 
rea la sfintele slujbe, în special Sfânta Liturghie, Spovedania 
și Împărtășania cu Trupul și Sângele Mântuitorului Hristos. 
Aceasta este direcția noastră, aceasta este ţinta noastră; 
unirea cu Hristos. „Activitatea educativă a Bisericii trebuie 
să fie tridimensională: să clădească o viață pe deplin litur- 
gică în parohii, să ţintească părinţii și familia și să instruiască 
copiii... această misiune totalizatoare este ceea ce Biserica 
Ortodoxă are de îndeplinit în zilele noastre.” 

La Sfânta și Dumnezeiasca Liturghie a Sfântului Vasile 
cel Mare, Biserica se roagă așa: „Pomenește, Doamne, 
poporul care stă înainte și pe cei care pentru binecuvân- 
tate pricini nu s-au întâmplat aici și miluiește pe dânșii și 
pe noi, după mulțimea Milei Tale... pe prunci îi crește, tine- 
reţile le călăuzește, bătrânețile le întărește...” 

Purtarea de grijă a preotului față de copii trebuie con- 
tinuată și în perioada adolescenţei acestora și a tinereții 
lor până la intrarea în viaţa de familie. 

Mântuitorul lisus Hristos, în viața Sa pământească, S-a 
îngrijit de cei tineri pentru că vedea în ei suflete doritoare 

de comuniune și persoane care erau sprijin și ajutor pen- 
tru părinţi și viitorul neamului și al seminției. 

A înviat pe fiica mai-marelui sinagogii, lair, care era ca 
de doisprezece ani (Luca 8, 42), a înviat pe fiul văduvei din 
Nain, singurul copil al mamei sale (Luca 8, 42), îndrumă 
pe tânărul bogat care era interesat de viața cea veșnică 
(Matei 7, 29) și ni-l dă exemplu de pocăință pe fiul cel 
risipitor care „mort fiind a înviat, pierdut era și s-a aflat” 
(Luca 15, 32). 

Diversitatea opiniilor referitoare la lumea adolescenți- 
lor în care aceștia își trăiesc sensibilitatea lor, nemulțumi- 
rea lor și reproșul lor la adresa celor adulţi că „nu-i înţeleg” 
și nu „au încredere în ei” derivă din faptul că această etapă 
a vieții este complexă și din această cauză este necesară o 
purtare de grijă atentă față de sufletele tinerilor. 

Perioada adolescenței „coincide cu ieșirea copilului de 
la casa părintească în lumea străină, și în loc de autoritatea 
recunoscută și indicată a părinţilor și educatorilor autori- 
zaţi, tinerimea recurge la aceea cu care întâmplător e în 
contact sau care nu știi în ce chip i se impune. Ca o tristă 
urmare a acestui pericol e o anumită înstrăinare de cre- 
dinţă, de Biserică... Atunci se va feri să se mai întâlnească 
cu preotul, îl va evita pentru că-i este greu să-și dezvăluie 
sufletul înaintea lui”. 

Foștii copii, ajunși acum la vârsta de liceu, mai ales 
băieţii, încetează sau diminuează semnificativ frecvența 
la biserică și la scaunul Spovedaniei, de aceea una din 

preocupările de maximă importanţă pentru preot și pen- 
tru familie este de a-i avea pe tineri în permanentă atenţie 
și în fierbinte rugăciune. 

Conștienți fiind că tineretul reprezintă viitorul unei 
naţiuni și cu cei tineri „începe înălțarea și căderea unui 
neam” (pr. Ilarion Felea), atunci datoria Bisericii faţă de 
tineri este să le ofere acestora în schimbul provocărilor 
acestei lumi valori mult mai înalte, cu trimitere către viața 
cea viitoare, valori pe care tinerii să le accepte și să le pună 
în practică. O viaţă în care sunt reflectate sfințenia, cre- 
dinţa în Dumnezeu, adevărul este o viaţă trăită în Biserică, 
unde găsim totdeauna iertare, dacă există părere de rău, 
și găsim iubire necondiționată. 

În spațiul libertăţii sale tânărul își trăieşte viața sa şi tre- 
buie să evite toate ispitele acestei vieți după cum spune 
Sfântul Apostol Pavel: „Toate îmi sunt îngăduite, dar nu 
toate îmi sunt de folos. Toate îmi sunt îngăduite, dar nu 
mă voi lăsa biruit de ceva (1 Corinteni 6, 12). În scaunul 
Spovedaniei, preotul duhovnic trebuie să fie atent și să țină 
cont de anumite ispite care pândesc sufletele celor tineri. 

Există o încercare de a arăta că sunt „grozavi”, există 
un teribilism specific, o tendinţă de superficialitate și de a 
petrece timpul în distracţii, o înclinaţie către problemele 
sexuale, încât toate acestea, plus multe altele specifice vâr- 
stei, constituie premise pentru multe păcate ale tinereții. 

Și dacă între acestea amintim: fumatul, drogurile, dis- 
tracţiile nepermise sau deocheate, consumul de alcool, 

observăm că tânărul are nevoie nu numai de baze sigure 
de la care să pornească în viață, dar și de ceva solid și sta- 
tornic unde să se întoarcă. 

Biserica este spaţiul acesta în care tinerii se pot des- 
coperi pe ei înșiși pe tărâmul relaţiei cu Dumnezeu și cu 
aproapele lor. 

Informaţiile pe care le au ei de la televizor, calculator, 
reviste îi fac pe tineri să imite lucruri care nu sunt reale și nu 
îi reprezintă, ci mai mult îi tentează, de aceea au nevoie de 
o curăţire. „Biserica, în calitate de «loc de educaţie a sufle- 
tului» și «atelier de sfințire», oferă înălțare morală și spiritu- 
ală și îndrumă spre virtute” (Sfântul loan Gură de Aur). 

În scaunul Spovedaniei, preotul duhovnic îl poate 
îndruma pe tânăr să urmeze drumul virtuților printr-o 
ascultare de Dumnezeu, care se ascunde în spatele 
poruncilor Sale. 

Copilăria și tinerețea Mântuitorului Hristos în timpul 
viețuirii sale, printre oameni, reprezintă un model suprem 
demn de urmat. 

Sfântul Nicodim Aghioritul ne amintește că Mântuitorul 
lisus Hristos până la vârsta în care și-a început activitatea 
Sa în lume (30 de ani): a ascultat de părinţii săi; a lucrat 
cu mâinile sale în toată această perioadă; avea deosebită 
dragoste de Dumnezeu și de aproapele. 

În acest context ne spune Sfântul Nicodim: „Dacă 
Împăratul Îngerilor a fost ascultător părinţilor Săi, adică 
lutului și noroiului pe care EI Însuși l-a zidit cu mâinile Sale, 

unde mai rămâi tu, care ești mai prejos decât neființa, 
pentru că ești păcătos? Cât de mare supunere trebuie să 
arăţi față de părinții tăi trupești? Câtă cinste trebuie să 
le dai! Câtă dragoste trebuie să ai faţă de dânșii și câtă 
recunoștință!...” 

Sfântul Apostol Pavel, vorbind despre Mântuitorul, 
spune: „Și cu toate că era Fiu totuși prin suferințe a 
deprins ascultarea” (Evrei 5, 8)... „S-a supus Părintelui 
Ceresc până la moarte și moarte pe cruce” (Filip 2, 8). 

Sfântul Vasile cel Mare ne învață că „până la moarte 
trebuie să meargă adevărata și desăvârșita ascultare”. 

Despre lucrarea cu mâinile Sale, Sfântul Nicodim 
spune că „Mântuitorul n-a petrecut în lenevire și nepă- 
sare, ci era harnic și se îndeletnicea cu dulgheria, cioplind 
lemnul, făcând uși și ferestre și alte lucruri de lemn și 
aceasta a făcut-o până la 30 de ani”... „,Nu este acesta, 
oare, tâmplarul, fiul Mariei?” (Marcu 5, 3). „Cel ce iubește 
pe Dumnezeu păzește poruncile Sale (loan, 14, 15), iar 
iubirea față de aproapele este poruncă dumnezeiască: 
«Poruncă nouă vă dau vouă ca să vă iubiți unul pe altul»” 
(loan 13, 34). 

Călăuzindu-i, în scaunul Spovedaniei pe tineri să fie 
următori lui Hristos, atunci aceștia vor fi feriți de cap- 
canele specifice vârstei lor și vom avea nădejde că prin 
rugăciunea Bisericii și rugăciunile personale vom asigura 
formarea unui viitor creștin, care să fie bucurie și pentru 
părinţi, și pentru Biserică, și pentru neam. 


CARE SUNT DATORIILE FIULUI 
DUHOVNICESC FAŢĂ DE PĂRINTELE DUHOVNIC? 

reotul duhovnic ne este sau ar trebui să ne fie cel 
Pi la fel de apropiat cum ne sunt părinţii tru- 
pești. Îl pomenim permanent în rugăciuni, la fel ca pe 
părinţii trupești, rugându-ne să-l lumineze Dumnezeu să 
ne îndrume pe calea cea dreaptă. 


Vă mărturisesc că, atunci când am fost rugat să răs- 
pund la întrebarea din titlu, mi s-a părut că termenul 
„datorii” nu ar fi cel mai potrivit pentru a desemna rela- 
ţia credinciosului cu părintele duhovnic. Am să încerc să 
explic în continuare de ce. 

Înainte de toate, trebuie să realizăm că a avea un 


părinte duhovnicesc este o necesitate imperioasă a vieţii 

noastre, similară cumva celorlalte necesităţi care ne asi- 
gură bunul mers al existenței. Dacă pentru a trăi am 
nevoie de mâncare și apă, tot așa, pentru ca sufletul meu 
să poată exista și să fie cu adevărat viu, am nevoie de un 
îndrumător, de un povățuitor în cele ale Duhului. A te 
socoti desăvârșit sau a crede că te poţi descurca singur 
în cele duhovnicești este o mare înșelare. Mai mult, după 
cum părinţii trupești mi-au dat viaţă, tot așa, părintele 
duhovnic este cel care îmi poate deschide calea spre viața 
cea veșnică, în condiţiile în care îmi dau seama cine este 
el cu adevărat și cum ar trebui să se desfășoare întâlnirile 
mele cu el, îndeosebi în cadrul Sfintei Taine a Pocăinței. 
Așa cum Botezul este o naștere din nou, „din apă și din 
duh” (loan 3, 5), tot așa și Taina Pocăinţei este o naștere 
din moartea păcatului la o viaţă curată, un fel de Botez rei- 
terat, pe care fiecare îl primește, de data aceasta la matu- 
ritate, deplin conștient de faptele sale, hotărât să nu le 
mai repete și să-și schimbe viața. 

E foarte important că, în momentul în care doresc să 
am un duhovnic, am deplina libertate de a-l alege, astfel 
încât plecarea genunchilor mei sub epitrahilul lui să fie 
un act la fel de liber și de responsabil ca alegerea făcută, 
necondiționat de nimic. Este adevărat că alegerea duhov- 
nicului, despre care s-a scris deja în această rubrică, nu este 
ușoară, mai ales că, în cele din urmă, odată ales, părintele 


are dreptul la încrederea noastră absolută. Sfântul ioan 


Răspunsuri |] 


Scărarul scria că, „atunci când vrem să ne încredințăm 
mântuirea noastră altuia, înainte de a păși pe această 
cale, cu judecată și pătrundere, să alegem, să cercetăm și 
am putea zice să încercăm pe acest cârmaci ca să nu dăm 
peste un simplu văslaș - în loc de doctor este un bolnav - 
în loc de nepătimaș, de un om stăpânit de patimi, în loc 
de liman, peste o vâltoare, și astfel să ne găsim pregătită 
scufundarea” (Filocalia, vol. 9, p. 74). Odată însă ce l-ai 
ales, tot în duhul părinţilor filocalici trebuie să te încrezi în 
duhovnic ca în Dumnezeu. 

Având în vedere aceste considerente preliminare, e 
ușor să ajungem la concluzia că preotul duhovnic ne este 
sau ar trebui să ne fie cel puţin la fel de apropiat cum 
ne sunt părinţii trupești. ÎI pomenim permanent în rugă- 
ciuni, la fel ca pe părinţii trupești, rugându-ne să-l lumi- 
neze Dumnezeu să ne îndrume pe calea cea dreaptă. 
De aceea, poate că primul cuvânt care ar trebui să defi- 
nească relația ucenicului cu duhovnicul său este cel de 
iubire necondiționată. lar iubirea se verifică în primul 
rând prin fidelitate sau credincioșie. În momentul în care 
crezi cu adevărat în cuvântul duhovnicului, nu ești ispitit, 
bunăoară, pentru aceeași problemă să alergi la mai mulţi 
duhovnici (ceea ce facem, de obicei, atunci când primim 
un diagnostic medical). 

Astfel se naște o altă realitate a relației dintre uce- 


nic și duhovnic, și anume ascultarea, despre care atât de 


LI 

frumos spunea tot Sfântul loan Scărarul că este „mor- 
mânt al voinţei și înviere a smereniei” (Filocalia, vol. 9, 
p. 79). Cel care reușește să ajungă la o astfel de stare, 
prin care își încredințează povăţuitorului sufletesc rân- 
duit de Dumnezeu toate neputinţele sale, „călătorește 
ca un copil care doarme în vreme ce e purtat în braţe 
de tatăl său. Mai bine zis, toate le vede bine, fiindcă nu 
vede nici o primejdie. La baza tuturor acestor fapte de 
nonvoire proprie e însă o mare și continuă voire sau hotă- 
râre, de a învinge cu tărie orice greutate, de a înfrunta 
chiar și moartea pentru a împlini de bunăvoie voile lui 
Dumnezeu, concretizate în voile duhovnicului” (pr. 
Dumitru Stăniloae, nota 133, în Filocalia, vol. 9, p. 79). Cu 
alte cuvinte, nu pot considera ascultare împlinirea voii 
mele, care, întâmplător, este aceeași cu a duhovnicului 
(un fel de „gând la gând cu bucurie”... ). Ascultarea ade- 
vărată de duhovnic se realizează atunci când fac ceea ce 
nu voiesc, dar duhovnicul mă povățuiește. Avem cel mai 
de preț exemplu în ceea ce Mântuitorul Însuși a făcut în 
relația Sa cu Dumnezeu Tatăl, atunci când S-a rugat în 
Grădina Ghetsimani: „Părintele Meu, de este cu putinţă, 
treacă de la Mine paharul acesta! Însă nu precum voiesc 
Eu, ci precum Tu voiești” (Matei 26, 39). 

În același timp, dacă ascultarea mea nu este înso- 
ţită de bucurie, nu mă voi folosi cu nimic. Trebuie să mă 


lupt cu mine însumi, să-mi înving neputințele și să ajung 


să primesc cu bucurie sfatul duhovnicului sau canonul 
hotărât de el, chiar dacă nu-mi este la îndemână. Fiindcă 
„omul care este obișnuit să se împotrivească își este sieși 
o sabie cu două tăișuri, ucigându-și sufletul fără să știe și 
înstrăinându-l de viaţa veșnică. Cel care se împotrivește în 
cuvânt este asemenea celui care se predă pe sine cu voia 
dușmanilor împăraților. Căci contrazicerea este o cursă și 
are ca momeală apărarea prin care, fiind amăgiţi, înghițim 
undița păcatului” (Sfântul Simeon Noul Teolog, Filocalia, 
vol. 6,p.29). 

Un alt aspect al relaţiei dintre fiul duhovnicesc și părin- 
tele duhovnic este cel legat de discreţia reciprocă. Știm că 
părintele duhovnic poate cădea sub mare pedeapsă dacă 
divulgă ceva din cele rostite la Spovedanie. Întâlnim în 
Vechiul Testament câteva cuvinte care anticipează extra- 
ordinar de expresiv rânduiala canonică de mai târziu, a 
păstrării secretului Spovedaniei: „Niciodată nu spune 
ceea ce ai auzit și nimic nu i se va împuţina. Către prieten 
și vrăjmaș nu povesti... Ai auzit cuvânt? Să moară la tine!” 
(Isus Sirah 19, v. 7, 8 și 10). 

Dacă părintele duhovnic are o astfel de rânduială, oare 
nu și eu ar trebui să fac același lucru? Așa cum el respectă 
secretul mărturisirii mele, nu tot așa ar trebui să respect 
și eu secretul celor spuse sau nespuse de el? Fiindcă, în 
momentul în care încep să „comentez” desfășurarea spo- 


vedaniei mele cu un altul care se spovedește la același 

duhovnic, pot să mă smintesc văzând că lui i-a spus alt- 
ceva sau nu i-a spus nimic despre același păcat pe care 
l-am săvârșit amândoi. În fapt, nu-mi dau seama că relaţia 
mea cu duhovnicul este una personală și irepetabilă, după 
cum și păcatul săvârșit de mine nu poate fi identic cu cel 
săvârșit de semenul meu. lar părintele a hotărât ca mie 
să-mi spună un anumit lucru, să-mi dea un anumit canon, 
iar lui să-i spună altceva sau să nu-i spună nimic, dându-și 
seama de ce avem fiecare nevoie pentru a ne îndrepta. 

Cred că atunci când „povestim” cele întâmplate la 
Spovedanie distrugem practic un lucru tainic, care tre- 
buie să crească și să se dezvolte între noi, duhovnic și 
Dumnezeu. Este vorba despre începutul renașterii din 
păcat, pe care o facem cunoscută în acest fel și diavolului, 
care nu știa - după învățătura Părinților - ce se rostise în 
timpul spovedaniei noastre... 

Ar mai fi multe de spus despre felul în care trebuie să 
se desfășoare relaţia dintre fiul duhovnicesc și părintele 
duhovnic, pentru ca ea, ca exercițiu permanent de despăr- 
țire de trecutul păcătos, să fie ancorată într-un viitor sigur 
și valoros, fără a avea sentimentul că unul are datorii, iar 
celălalt drepturi. În momentul în care îmi aleg în deplină 
libertate duhovnicul iscusit, ajung să îl iubesc, să mă rog 
permanent pentru el, ascultându- și încredințându-mi 
sufletul în puterea lui duhovnicească, încercând să păstrez 


caracterul de unicitate și de taină al relaţiei cu el. 


Răspunsuri liturgice 


Ar fi frumos și de dorit ca și atunci când primesc 
Sfânta Împărtășanie să fiu tot în comuniune cu duhovni- 
cul meu care, în cazul în care nu sunt slujitor al Altarului, 
mă împărtășește cu linguriţa, așa cum un părinte iubitor 
își hrănește copiii neputincioși, cu multă dragoste și spe- 
ranţă în viitorul lor. Poate că ar trebui ca, în cazul în care, 
din diferite motive, nu participăm la Sfânta Liturghie în at 
biserica unde slujește duhovnicul nostru, măcar din când 
în când să slujim împreună cu el sau să primim Sfânta 


Împărtășanie din mâna lui. 


CE RÂNDUIELI BISERICEȘTI TREBUIE 
SĂ ÎMPLINEASCĂ DOI SOŢI CARE AU DIVORȚAT 
ŞI S-AU ÎMPĂCAT? 


Pr. lect. dr. Vasile Gavrilă 


[ndiferent din ce motiv au divorțat doi soţi, ieșind, astfel, 
Î din comuniunea Bisericii, ei sunt reprimiţi și reintegrați 
prin Taina Pocăinţei; și-și recapătă starea de dinainte 
renăscând prin Taina Pocăinţei, ceea ce nu ar mai necesita 
o rânduială nouă în vederea repunerii lor în starea de mire 
și mireasă, întrucât ceea ce Dumnezeu a unit, nimeni nu 
poate desface. Așa cum, în cazul în care cei doi au copii, 
nu vor pierde calitatea de mamă și de tată, chiar dacă 
divorțează, și nu pot anula relația părinte-copil, pentru că 
este o legătură indisolubilă, la fel și unirea lor în Taina 
Cununiei este indisolubilă și se poate reface prin renaște- 


reg lor spirituală. 


Sfințenia și măreţia Tainei Cununiei nu poate fi expri- 


mată mai bine decât a făcut-o Sfântul Apostol Pavel, în 

cuvintele: „Taina aceasta mare este; iar eu zic în Hristos și 
în Biserică” (Efeseni 5, 32). Din afirmația paulină înțelegem 
că împlinirea Tainei nu este posibilă decât în Hristos și în 
Biserică; Taina a fost creată de Dumnezeu după chipul uni- 
rii spirituale dintre Hristos și Biserică, pe de o parte; iar pe 
de altă parte, unirea aceasta este icoana pe care o are de 
împlinit, de realizat cuplul familial. 

Din aceste considerente reiese importanţa Tainei 
Cununiei, ținta și finalitatea acesteia, care (ca de altfel 
toate Tainele Bisericii), deși se săvârșește aici, în lumea 
aceasta, are totuși finalitate în Împărăţia lui Dumnezeu. 

Având obârșie și întemeiere dumnezeiască, după 
cum știm din referatul biblic al Creaţiei (Facerea 1, 
26-28; 2, 18 și 24) și după cum afirmă Mântuitorul: „N-aţi 
citit că Cel Ce i-a făcut, de la început i-a făcut bărbat 
și femeie? Și a zis: pentru aceea va lăsa omul pe tatăl 
său și pe mama sa și se va lipi de femeia sa și vor fi 
amândoi un trup” (Matei 19, 4-5), Căsătoria, Nunta sau 
Taina Cununiei trebuie abordată numai din perspectiva 
voinţei divine, atât ca act creator, cât și ca împlinire a 
vocației îndumnezeirii omului: bărbat și femeie, uniți 
de Dumnezeu, și nu de oameni. De aceea, atunci când 
privim cununia în raport cu trăinicia și indisolubilitatea 
ei versus destrămarea acesteia, este absolut necesar 
să ne raportăm la cuvintele Mântuitorului, care expri- 


mă voința divină: „Așa încât nu mai sunt doi, ci un 


trup. Deci, ce a împreunat Dumnezeu, omul să nu des- 
partă” (Matei 19, 6). 

Așadar, căsătoria este indisolubilă și nimeni nu are 
dreptul să o „desfacă”, pentru că nu există o voinţă și 
o putere superioare celei Divine; numai moartea unuia 
sau a ambilor soți poate produce „desfacerea” căsăto- 
riei sau despărțirea celor doi. Despărțirea sau divorțul, 
fie în Vechiul Testament, fie în Noul Testament, a fost și 
va rămâne ca o anormalitate pe care Dumnezeu o îngă- 
duie pentru slăbiciunea omenească, după cum îi răs- 
punde Mântuitorul lui Petru la întrebarea acestuia de ce 
Moise a dat voie ca bărbatul, în anumite situații, să dea 
„carte de despărțire”: „Pentru învârtoșarea inimii voas- 
tre v-a dat voie Moise să lăsați pe femeile voastre, dar 
din început nu a fost așa” (Matei 19, 8). Cu toate aces- 
tea, anomalia divorțului a existat și există și în familiile 
creștine, binecuvântate de Dumnezeu; însă nu există 
decât un singur motiv pentru care este permis divorțul, 
sau, mai corect spus, o singură situaţie produce distruge- 
rea căsătoriei și implicit divorțul: desfrâul sau adulterul; 
motiv pentru care și Mântuitorul afirmă: „lar Eu zic vouă 
că oricine va lăsa pe femeia sa, în afară de pricină de des- 
frânare, și se va însura cu alta, săvârșește adulter; și cine 
s-a însurat cu cea lăsată săvârșește adulter” (Matei 19, 9). 
Deși creștinii au cunoscut porunca lui Dumnezeu în 


raport cu căsătoria, o parte din ei nu au respectat-o; 


(9) 

astfel, treptat, slăbind etosul creștin și instaurându-se 
o viață creștină mai liberă și permisivă în raport cu pati- 
mile, a apărut divorțul și-n sânul familiilor acestora. Cât de 
grav a fost sancţionat păcatul adulterului reiese și din fap- 
tul că trei erau păcatele mari pentru care, în creștinismul 
primar, se făcea spovedanie publică și, evident, penitență 
publică: apostazia, uciderea și adulterul. Din starea creată 
de aceste păcate, creștinul ieșea însă prin mărturisirea 
păcatului, hotărârea și angajamentul de a-l părăsi, urmate 
de o perioadă de canonisire (penitenţă) și de reintegrare 
în Trupul Bisericii. Divorțul (deoarece căsătoria era regle- 
mentată juridic din punct de vedere civil și pentru creștini, 
după dreptul roman, până la domnia împăratului bizan- 
tin Leon al VI-lea Înțeleptul, cu începere de când căsăto- 
ria va fi reglementată doar de Biserică) era pronunțat de 
puterea civilă. În situația aceasta, Biserica nu pronunţa 
divorțul, ci doar îl lua în considerare, acceptând recăsăto- 
rirea celor divorțați, de cel mult încă două ori, generând 
o rânduială liturgică ce nu este Taină, pentru căsătoria a 
doua și a treia, ca o îngăduinţă și o binecuvântare, pen- 
tru ca cei recăsătoriți să nu trăiască fără acea binecuvân- 
tare. Căsătoria a patra în Biserică era și este interzisă, fiind 
considerată spurcată. A fost un timp în istoria Bisericii 
când aceasta, fiind singura responsabilă de căsătorie, era 
determinată să „constate” și să „recunoască” divorțul și 


sub aspect civil și juridic. 


Răspunsuri liturgice 


Sunt situaţii însă în care cei doi soţi care au divorțat se 
împacă după un timp și doresc să-și continue viața împre- 
ună și chiar să se recăsătorească. Întrebarea care se pune 
aici, din perspectiva Bisericii, este aceasta: este suficient 
ca ei să se împace și să-și continue viața familială și implicit 
conjugală, sau trebuie ca Biserica să săvârșească o rându- 
ială prin care cei doi să reprimească binecuvântarea de a 
viețui împreună? 

Indiferent din ce motiv au divorțat, ieșind astfel din 
comuniunea Bisericii, ei sunt reprimiţi și reintegrați prin 
Taina Pocăinţei; și-și recapătă starea de dinainte renăs- 
când prin Taina Pocăinţei, ceea ce nu ar mai necesita o 
rânduială nouă în vederea repunerii lor în starea de mire 
și mireasă, întrucât ceea ce Dumnezeu a unit, nimeni nu 
poate desface. Așa cum, în cazul în care cei doi au copii, 
nu vor pierde calitatea de mamă și de tată, chiar dacă 
divorțează, și nu pot anula relația părinte-copil, pentru 
că este o legătură indisolubilă, la fel și unirea lor în Taina 
Cununiei este indisolubilă și se poate reface prin renaș- 
terea lor spirituală. Apar însă două probleme delicate: 
când unul dintre cei doi s-a recăsătorit; când, fie în urma 
unor relaţii extraconjugale, fie în urma unei noi căsătorii, 
se nasc copii. 

Și în primul, și în al doilea caz, nu este necesară admi- 
nistrarea căsătoriei a doua sau a vreunei alte rânduieli, 


doar prin Taina Spovedaniei și prin pocăință profundă 

se pot întoarce unul la celălalt, asumându-se reciproc, în 
starea în care au ajuns. 

Deși în istoria Bisericii noastre a existat o rugăciune 
corespunzătoare dezlegării cununiei, pentru a putea fi 
pronunțat divorțul, alcătuită în 1942 de către Mitropoli- 
tul lrineu Mihălcescu al Moldovei, aceasta nu s-a impus și 
nici nu s-a păstrat. Și, în consecință, după cum nu ar putea 
fi o rânduială pentru producerea divorțului, pentru că ar 
încălca porunca Mântuitorului, tot așa nu poate exista o 
rânduială de reintegrare a celor doi în Taina Cununiei pe 
care au primit-o. Nu există decât renașterea, prin Pocăinţă, 
la viața în Hristos și reintegrarea lor în Trupul Bisericii. 


CARE ESTE ROSTUL ȘI IMPORTANȚA 
SPOVEDANIEI PENTRU CANDIDAȚII LA PREOȚIE? 


Pr. prof. dr. Nicolae D. Necula 


auza principală pentru care candidaţii la preoţie tre- 
C să se spovedească este aceea că misiunea preo- 
țească se deosebește de toate îndeletnicirile din lume. 
Viaţa preotului, a clericului în general, este o viaţă de 
sfințenie. El are de îndeplinit cele trei lucrări specifice 
activității lui: lucrarea învățătorească, sfințitoare și de 
conducere. Pentru a predica Evanghelia și învățătura lui 
Hristos, care are în centrul ei Persoana și gândirea 
Mântuitorului, Cel ce a fost sfinţenia prin excelență, este 
nevoie ca și slujitorul Lui, care se pregătește să învețe în 


numele Său, să aibă o viață curată și fără de păcat. 


Pocăinţa, Mărturisirea sau Spovedania este Taina rege- 
nerării noastre sufletești. Ea este necesară fiecărui credin- 


cios pentru ridicarea din noroiul păcatelor. Împreună cu 


Un 

2 


Taina Sfintei Împărtășanii, aceste două taine contribuie 
la „învierea sufletului din moartea spirituală”, așa cum 
sublinia Preafericitul Părinte Daniel, Patriarhul Bisericii 
Ortodoxe Române, în cuvântarea de deschidere a lucră- 
rilor Conferinţei pastoral-misionare semestriale de primă- 
vară cu preoții și diaconii din București și Ilfov (vezi „Ziarul 
Lumina”, nr. 117 [2818], anul X, din 27 mai 2014, p.5). 
Dacă Spovedania este necesară și putem spune chiar 
obligatorie pentru orice bun creștin, ea este tot atât de 
necesară și pentru slujitorii Bisericii, preoți și diaconi, și cu 
atât mai mult pentru candidații la preoție. Ideea că slujito- 
rii Bisericii sunt scutiți de Spovedanie și că citirea canonului 
de rugăciune dinainte de împărtășire ori a rugăciunilor din 
cuprinsul Sfintei Liturghii este suficientă pentru iertarea 
păcatelor lor este greșită. Căci Povăţuirile din Liturghier 
ne arată că și preotul trebuie să se spovedească și să nu 
slujească dacă a săvârșit păcate şi dacă nu se spovedește 
sau, dacă nu a avut timp, să o facă după aceea. Așa încât 
fiecare preot trebuie să aibă un duhovnic, pe care să-l 
cerceteze când este nevoie (vezi pr. prof. dr. Nicolae D. 
Necula, „Este necesară și folositoare Spovedania pen- 
tru clerici”, în Tradiţie și înnoire în slujirea liturgică, vol. |, 
Editura Trinitas, București, ediția a II-a, 2014, pp. 476-482). 
Cât privește pe candidaţii la preoție, adică pe viitorii 
clerici, rânduielile canonice și liturgice stabilesc că orice 


candidat la preoţie trebuie să se spovedească. Cauza 

principală pentru care candidații la preoție trebuie să se 
spovedească este aceea că misiunea preoțească se deo- 
sebește de toate îndeletnicirile din lume. Viaţa preotului, 
a clericului în general, este o viaţă de sfinţenie. El are de 
îndeplinit cele trei lucrări specifice activităţii lui: lucrarea 
învățătorească, sfințitoare și de conducere. Pentru a pre- 
dica Evanghelia și învățătura lui Hristos, care are în centrul 
ei Persoana și gândirea Mântuitorului, Cel ce a fost sfințe- 
nia prin excelență, este nevoie ca și slujitorul Lui, care se 
pregătește să înveţe în numele Său, să aibă o viață curată 
și fără de păcat. A săvârși Sfintele Taine și ierurgii, și în spe- 
cial Sfânta Liturghie, centrul cultului creștin, înseamnă, de 
asemenea, ca preotul să exceleze prin curăţenia și sfinţe- 
nia vieţii. La fel, pentru a conduce, călăuzi și îndruma pe 
credincioși pe calea virtuţilor și a adevăratei trăiri creștine, 
se cere preotului să fie cel dintâi model de viețuire creș- 
tină și de virtute. 

Fiind în fața acestei chemări deosebite care se face 
candidatului la preoţie, problema nevinovăţiei sau a cură- 
ţiei lui trupești și sufletești devine esenţială. De aceea, 
una dintre obligaţiile elementare este spovedirea candi- 
datului la preoție. Aceasta este necesară mai ales în zilele 
noastre, când Spovedania nu mai este o practică uzuală 
în viața celor care se pregătesc să intre în cler. Disciplina 
penitenţială dinainte de anul 1989 era foarte mult respec- 


tată, în sensul că toţi elevii din seminarii și studenţii din 

facultățile de teologie se spovedeau și se împărtășeau în 
prima săptămână a celor două posturi mari: al Paștilor și 
al Crăciunului. 

Spovedirea și Împărtășirea studenților teologi și a ele- 
vilor seminariști, la aceste soroace, însoțiți de profesorii 
lor, erau adevărate zile de sărbătoare și bucurie, de comu- 
niune sufletească. Prin aceste acte sfinte ne îndeplineam o 
datorie față de suflet, pe care nu trebuie să o uităm toată 
viaţa, dar, în același timp, ele erau și foarte importante 
pentru a ne crea deprinderi folositoare și a ne deschide căi 
de înduhovnicire. Dacă un elev și mai ales un student nu 
se spovedește și nu se împărtășește măcar de două ori pe 
an, nu va înțelege niciodată importanţa Sfintelor Taine ale 
Pocăinței și Euharistiei în viața credincioșilor. Deprinderea 
de a ne spovedi se învață greu la vârste mature, căci se 
trece cu greu pragul jenei de a spune altcuiva greșelile 
tale și a recunoaște că ești un păcătos. De aceea, deprin- 
derea Spovedaniei trebuie învățată de copil, chiar mai mic 
de șapte ani. Dacă studentul în teologie, viitorul candidat 
la preoție, nu are nici măcar studii seminariale, unde se 
deprinde această practică, mă îndoiesc că va da impor- 
tanța cuvenită Spovedaniei și Împărtășaniei. Dar, desigur, 
să nu generalizăm, căci mai sunt și excepții. 

Spovedirea și Împărtășirea în timpul anilor de studii 
mai are și avantajul că nu lăsăm să se adune păcate multe 


pe care după aceea le-am mărturisi mai greu și aproape 

deloc. Trăirea în păcate și repetarea lor reprezintă o mare 
capcană pentru fiecare ins, și anume obișnuinţa cu păca- 
tul, care devine a doua natură. Ni se pare că toate relele, 
pe care le facem și le repetăm, sunt lucruri normale. Nu ne 
mai rușinăm de ele. Și minciuna, și furtul, și desfrânarea, 
și înșelătoria, și nedreptatea etc. ni se par lucruri normale. 
Rămânem sideraţi când vedem cu câtă naturaleţe se minte 
prin mijloacele de informare în masă: televizorul, radioul, 
presa. Ajungem să spunem, cum spun mulți credincioși la 
Spovedanie, că „nu avem păcate”. Dacă afirmaţia că nu 
există diavol este cea mai mare biruinţă a lui, căci nu-l mai 
socotim autorul răului, și putem face orice, la fel, cea mai 
mare greșeală este să spunem că nu avem păcate, căci nu 
mai putem distinge între bine și rău. În această privinţă, 
ne aduc la realitate cuvintele Sfintei Scripturi care spun: 
„Dacă zicem că păcat nu avem, ne amăgim pe noi înșine și 
adevărul nu este întru noi” (1 loan 1, 8). 

Spovedirea și Împărtășirea candidaților la preoţie mai 
sunt necesare și pentru alt motiv. Cel care se hirotonește 
încheie o perioadă de viaţă și începe alta. Trece din starea 
de laic la cea de cleric, care presupune și cere alt compor- 
tament și altă atitudine. Dintr-un om lumesc devine slu- 
jitor al Bisericii, membru al clerului. Această nouă stare 
nu schimbă omul de până atunci, dar el trebuie să aibă o 
nouă comportare. Nu-i mai este îngăduit preotului ceea 


ce este îngăduit laicului. De aceea, el trebuie să se rupă de 

trecut și să-l uite, și dacă a fost și păcătos, să-l șteargă prin 
lacrimile pocăinţei. Trecerea de la starea de laic la cea de 
sacerdot nu este o trecere obișnuită, banală, ci este una 
serioasă și de conștiință. Tocmai de aceea, între obligaţiile 
pe care trebuie să le îndeplinească noul candidat la preo- 
ție, spovedirea lui ocupă un loc prioritar. 

Spovedirea candidatului la preoție o face ecleziar- 
hul Catedralei Eparhiale sau un duhovnic cu experienţă, 
numit de chiriarhul locului. Spovedirea se face înainte de 
hirotonie și se consemnează într-un proces-verbal care 
face parte din dosarul pentru hirotonie. Este o Spoveda- 
nie completă și amănunţită, care se referă la toată viața 
candidatului de până atunci. Se urmărește mai ales să nu 
existe impedimente canonice care l-ar opri pe candidat să 
primească Taina Hirotoniei. Concluziile Spovedaniei sunt 
prezentate chiriarhului locului pentru decizie. 

Spovedirea candidatului la preoție, ca orice mărturi- 
sire, trebuie privită cu multă seriozitate și maturitate, pen- 
tru că ea ne prezintă imaginea obiectivă a ceea ce înseamnă 
viitorul slujitor al Bisericii. Ea trebuie făcută cu toată res- 
ponsabilitatea și cu toată sinceritatea pentru a-l feri pe 
candidat de păcatul sacrilegiului, totdeauna pedepsit de 
Dumnezeu. Să nu ne fie rușine a ne recunoaște păcatele 


noastre, oricare ar fi ele, căci învățătura Bisericii noastre 


ne arată că orice păcat, mărturisit cu căinţă și zdrobire 


de inimă, se iartă, în afară de păcatul împotriva Duhului 

Sfânt, care nu se iartă „nici în veacul de acum, nici în cel ce 
va să fie” (Matei 12, 32). Păcatele împotriva Duhului Sfânt 
sunt: ateismul sau necredinţa, apostazia sau lepădarea de 
credință, sinuciderea și incinerarea. 

Cât privește impedimentele canonice la hirotonie, 
acestea sunt de competenţa chiriarhului locului, care 
poate acorda dispensă de la caz la caz. Întotdeauna se 
urmărește binele Bisericii, nu vânarea de greșeli și pie- 
dici. Didim cel Orb sau Sfântul Maxim Mărturisitorul, 
chiar dacă nu au fost clerici, nu au fost mai prejos decât 
ceilalți Părinţi ai Bisericii, cu toate defectele lor fizice, și 
nu au compromis-o. La fel, părintele Teofil Părăian de la 
Mănăstirea Sâmbăta de Sus, care, deși era orb, a avut o 
slujire sacerdotală exemplară. 

DE CE ESTE NECESARĂ ȘI FOLOSITOARE 
SPOVEDIREA CLERICILOR? 


Pr. prof. dr. Nicolae D. Necula 


acă preotul se simte încărcat cu păcate grele și, din 
pată obiective, nu se poate spovedi înainte de 
săvârșirea Sfintei Liturghii, trebuie să o facă negreșit 
după. Nu există viață și trăire creștină fără spovedire și 
nici slujire preoțească nu se poate imagina fără practi- 


carea acesteia. 


Taina Spovedirii clericilor nu este o noutate în sensul 
teologic, nici în discuţiile dintre slujitorii Bisericii și nici în 
viaţa lor practică sau liturgică. Și aceasta pentru faptul că 
dintotdeauna Spovedania a fost necesară și folositoare 
tuturor categoriilor de credincioși, clerici și laici, pentru 


că toţi suntem oameni și putem greși și toți avem nevoie 

de iertare și de îndreptare. Îndemnul scripturistic de a ne 
mărturisi păcatele (lacov 5, 16) se adresează deopotrivă 
tuturor, căci așa cum citim și ne rugăm în ectenia pentru 
morți, în rugăciunea „Dumnezeul duhurilor”, „nu este om 
care să fie viu și să nu greșească, numai Tu singur ești fără 
de păcat” (Molitfelnic, Ed. IBMBOR, București, 1913, p. 205). 

În ciuda acestei realități, au existat și mai există cle- 
rici care consideră că Spovedania nu este necesară pen- 
tru ei. Unii au susținut din neștiință sau comoditate că 
Spovedania nu este necesară sau obligatorie și nici chiar 
folositoare pentru cei din cler. Alții, dimpotrivă, au socotit 
că ea este absolut necesară și deosebit de utilă pentru un 
adevărat cleric și pentru viața lui duhovnicească. 

Dar, indiferent de părerile unora sau altora, este 
importantă poziţia corectă a Bisericii care, ca instituție 
autorizată, a hotărât necesitatea spovedirii clericilor, ca 
obligație elementară creștină și cale de desăvârșire. 

Care sunt motivele pentru care clerul trebuie să se 
spovedească? 

Mai întâi, importanța Tainei Spovedaniei în viața creș- 
tină. După cum bine se știe, Taina Spovedaniei instituită 
și poruncită de Mântuitorul lisus Hristos (loan 20, 22-23) 
și practicată de Sfinţii Apostoli și de urmașii acestora, 
episcopii și preoții, este acea lucrare harică prin care, ca 
urmare a spovedirii păcatelor, a căinţei și a părerii de rău 


pentru ele, ca şi a promisiunii de a nu le mai face, se iartă 

acestea de către Mântuitorul lisus Hristos, prin puterea 
și lucrarea preotului duhovnic. Ea este Taina renașterii 
noastre sufletești, a înnoirii hainei Botezului pe care am 
murdărit-o cu păcatele. Având în vedere că toţi păcătuim, 
pocăința, iertarea și curățirea de păcate este necesară 
pentru toți, deci și pentru clerici. 

Au existat teologi care au afirmat că preotul fiind pur- 
tător al harului Duhului Sfânt, fiind hirotonit și învestit 
cu această putere, el nu mai poate păcătui. Or, preotul, 
deși se află în starea de a fi purtătorul harului, poate să 
păcătuiască și păcătuiește. Harul preoţiei pe care preo- 
tul îl primește la hirotonie nu-i creează un fel de platoșă 
care să-l ferească de păcate, nu-i dă o stare de imunitate 
față de păcat, iar efectele lucrărilor sfinţitoare pe care le 
săvârșește preotul nu depind de starea de păcătoșenie 
sau nevinovăție. După învăţătura Bisericii, harul lucrează 
necondiționat în persoana preotului, așa cum bem același 
vin din pahare diferite, în ceea ce privește materialul din 
care sunt confecționate. 

Având în vedere că păcatul este o realitate în viața 
noastră, nici clericii nu suntabsolviţi de păcat. În această pri- 
vinţă, textul Sfintei Scripturi ne vine în ajutor: „Dacă zicem 
că păcat nu avem, ne amăgim pe noi înșine și adevărul nu 
este în noi” (1 loan 1, 8). Această realitate aduce după sine 
și necesitatea spovedirii acestor păcate, în vederea iertării 


lor: „Dacă mărturisim păcatele noastre, El este credincios 

și drept, ca să ne ierte păcatele și să ne curățească pe noi 
de toată nedreptatea” (1 loan 1, 9). Prin urmare, și preotul, 
ca om și creștin, trebuie să se mărturisească. În calitate 
de creștin, și preotul este supus poruncii a IV-a bisericești 
care ne cerem să ne spovedim măcar de patru ori pe an 
sau chiar mai des. Sfântul Simeon al Tesalonicului, vor- 
bind și scriind în secolul al XV-lea despre obligativitatea 
Spovedaniei pentru credincioși fixează datoria preoților 
de a se spovedi: „Toţi trebuie să ne pocăim: și mireni, și 
călugări, și preoți, și arhierei și nici unul să nu se depărteze 
de la pocăință pentru că toţi am greșit și greșim și suntem 
datori să ne pocăim. lar cum că Pocăinţa sau Spovedania 
este trebuincioasă și pentru preoți, ca și pentru călugări și 
mireni, chiar Apostolul mărturisește zicând (Iacov 5, 16); 
«Mărturisiţi-vă păcatele unul altuia și vă rugați unul pentru 
altul, ca să vă vindecaţi»” (Sfântul Simeon al Tesalonicului, 
Despre pocăință, trad. rom. a lui Toma Teodorescu, Tratat 
asupra tuturor dogmelor, București, 1865, pp. 166-167). 
Această idee o găsim apoi în secolul al XVil-lea în Pravila 
cea Mare de la Târgoviște, de la 1652, care prescrie obli- 
gativitatea spovedirii pentru tot cinul preoţesc, monahal 
și mireni. 

În al doilea rând, clericii trebuie să se spovedească 
pentru a fi pildă credincioșilor lor și imbold pentru a face 
și ei aceasta. Chiar dacă Taina se săvârșește în secret 


și cu discreţie, iar credincioșii nu știu dacă preotul se 

spovedește sau nu, el trebuie să pornească de la sine în 
procesul de curăţire și apoi să treacă la credincioșii săi. 
Însuși Mântuitorul vorbește despre aceasta. Criticând ipo- 
crizia fariseilor, le dă exemplul medicului, care trebuie să 
se vindece pe sine ca să poată tămădui pe alţii: „Doctore, 
vindecă-te pe tine însuţi” (Luca 4, 23). Atitudinea Mântu- 
itorului este mai mult decât firească, fiindcă ar fi de necon- 
ceput să vorbești credincioșilor despre Spovedanie, să-i 
îndemni să o facă, să asculți păcatele pe care și tu, ca 
preot și om, le faci, să-i ierți pe credincioși de ele și tu să 
nu te spovedești niciodată. Ar fi culmea fariseismului. 

În al treilea rînd, și clericul are nevoie de sfat și de 
povăţuire din partea unui duhovnic, și mai ales are nevoie 
de iertarea păcatelor pe care el însuși nu și-o poate da. El 
nu poate rosti asupra sa formula pe care o rostește asu- 
pra credincioșilor săi, ci trebuie să primească dezlegarea 
de la alţii, episcopi sau preoți. 

În al patrulea rând, clericul trebuie să se spovedească 
mai ales pentru faptul că el este liturghisitor al celor sfinte. 
Necesitatea spovedirii o impune mai ales calitatea lui de 
săvârșitor al Sfintei Liturghii. În această privință, ne vine 
în ajutor tot îndemnul Sfântului Simeon al Tesalonicului, 
pe care îl adresează preoţilor de mir și celor din cinul 
monahal, care slujesc Sfânta Liturghie, „ca pururea să se 
spovedească... și mai vârtos preoților le este de trebuință 


aceasta, fiindcă se apropie pururea de Dumnezeu Cel ce știe 

toate și numai prin pocăință dă iertare” (Sfântul Simeon al 
Tesalonicului, Despre preoție, trad. rom. cit., p. 355). 

În ceea ce privește duhovnicul preotului, acesta poate 
fi un arhiereu, un ieromonah sau un preot. Păcatele legate 
de săvârșirea celor sfinte, și în special a Sfintei Liturghii, 
acestea trebuie spovedite arhiereului, care ar fi bine să fie 
și duhovnicul preoților de sub păstorirea sa. 

Obligativitatea spovedirii preotului înainte de Sfânta 
Liturghie o găsim în Povăţuirile din Liturghier. Păcatele pre- 
scrise aici, pentru care trebuie să ne mărturisim, sunt păca- 
tele capitale: trufia, iubirea de argint, desfrânarea, mânia, 
lăcomia, invidia, lenevirea spre fapte bune. De asemenea, 
se prevede obligativitatea spovedirii ori de câte ori simțim 
conștiința încărcată cu păcate mai mari sau mai mici care ne 
opresc de la slujirea cu vrednicie. În această situație, „pre- 
otul să nu îndrăznească a sluji Sfânta Liturghie până când 
nu se va curâți pe sine de păcatul în care se află, cu căință și 
mărturisire cu gura înaintea părintelui său duhovnic”. Cum 
preotul slujește și se împărtășește la fiecare Liturghie, el 
trebuie să o facă într-adevăr cu vrednicie. Pentru aceasta, 
numai spovedirea îi dă preotului această îngăduință de a 
se apropia de cele sfinte. Împărtășirea în stare de necură- 
ție și nevrednicie îi aduce după sine osândă, așa cum ne 
spune Sfântul Apostol Pavel: „Căci cel ce mănâncă și bea cu 
nevrednicie, osândă își mănâncă și bea, nesocotind Trupul 


Domnului” (1 Corinteni 11, 29). 


Există și opinia, exprimată de unii clerici, că prin 
citirea canonului pentru Împărtășire, în care preotul se 
roagă pentru toate păcatele pe care le-ar fi putut săvârși 
sau le-a săvârșit, ca și rostirea, în timpul Sfintei Liturghii, 
a rugăciunilor prin care preotul se roagă să i se ierte păca- 
tele cele cu voie și fără de voie, trupești și sufletești, pre- 
otul este scutit să se mai spovedească. Această părere 
este greșită, căci simpla lor citire nu aduce iertarea, ci 
doar ne conștientizează de starea noastră de păcătoșe- 
nie, arătându-ne cât suntem de nevrednici. Simpla lor 
lectură nu ne scutește de mărturisire, căință și nu ne 
dă dezlegarea. Expresii ca: „Nu strica așezământul Tău, 
Biserica, din cauza păcatelor noastre”; „Să nu oprești 
pentru păcatele mele harul Sfântului Tău Duh de la daru- 
rile ce sunt puse înainte”; „Să nu oprească păcatele mele 
venirea aici a Duhului Sfânt”; „lartă-ne toată greșala cea 
de voie și cea fără de voie”; pe care le întâlnim în rugă- 
ciunile Proscomidiei și ale Sfintei Liturghii (Liturghier, Ed. 
IBMBOR, București, 2000, p. 116), nu înseamnă spoveda- 
nie, ci conștientizarea păcătoșeniei. 

Dacă preotul se simte încărcat cu păcate grele și, din 
motive obiective, nu se poate spovedi înainte de săvârși- 
rea Sfintei Liturghii, trebuie să o facă negreșit după. 

În concluzie, putem spune că nu există viață și trăire 
creștină fără spovedire și nici slujire preoțească nu se 


poate imagina fără practicarea acesteia. 


BISERICA, TAINA SPOVEDANIEI 
ȘI INTELECTUALII 


Pr. lect. dr. Marian Mihai 

Pai 

| lucrarea pastoral-misionară cu intelectualii, preotu- 
lui i se cere să fie pregătit din punct de vedere intelec- 

tual, iar cultura sa generală și teologică să fie dublată de 

o viață de sfințenie și o trăire religioasă autentică. În 

scaunul Spovedaniei, preotul trebuie să fie atent să nu 

minimalizeze pregătirea intelectuală sau valoarea lui în 

societate, ci să se apropie de fiecare în parte cu atenție 

multă și cu o particulară stimă. 


Potrivit învăţăturii creștine, omul care a fost creat de 
Dumnezeu nu se află într-o stare de repaus, într-o situa- 
ţie de autosuficienţă, static, ci este într-o continuă miș- 


care, într-o dinamică lucrătoare potrivit chemării lui la 


„asemănarea” cu Dumnezeu; este chemat la desăvârşire. 
Lucrarea persoanei umane pentru a ajunge la desăvârșire 
se leagă de Dumnezeu și de împlinirea poruncilor divine, 
de aceea, ea se numește lucrare sfântă, căci de fapt omul 
este chemat la sfințenie. 

Lucrarea aceasta se poate desfășura, creștinește vor- 
bind, la nivel spiritual prin „rugăciune, care este rapor- 
tarea omului la Dumnezeu, comuniunea și unirea cu EI” 
(Sfântul loan Scărarul), dar nu se epuizează în aceasta, căci 
și toate cele pe care le face omul zi de zi prin lucrul mâi- 
nilor sau la un nivel intelectual pot să se încadreze într-o 
lucrare sfântă. 

Biserica poartă de grijă tuturor oamenilor: fie a celor 
care-l slujesc pe Dumnezeu prin muncă fizică, fie prin 
muncă intelectuală. Este puțin riscant însă pentru omul 
intelectual din ziua de astăzi să dobândească o cultură 
vastă și în același timp să găsească drumul spre Dumnezeu 
și să conștientizeze că vasta cultură acumulată este o zes- 
tre primită de la Dumnezeu printr-o lucrare a harului divin. 

Este greu însă și pentru slujitorul Bisericii să se îngri- 
jească sufletește și de cei care formează o categorie de 
oameni aparte, o lume a intelectualilor, deși din punct de 
vedere spiritual toți suntem egali în fața lui Dumnezeu. 

intelectualitatea reprezintă o lume care se vrea altfel 
decât ceilalţi și poate face mult bine Bisericii, dacă este 


ancorată în realităţile Bisericii și dacă folosește intelectul 

în scopul căutării Adevărului absolut, dar poate face și 
mult rău printr-o atitudine sfidătoare la adresa creaţiei 
și a Creatorului. Depinde unde cauţi adevărul. „A căuta 
adevărul în om și în univers înseamnă a nu-l afla niciodată. 
Asta nu înseamnă că omul în explorările lui în lumea inte- 
rioară și exterioară nu poate obține utilități și comodități, 
dar trebuie să evite dubla însetare, și anume că tot ce se 
obţine rațional în exploatarea celor două lumi este adevă- 
rat...” (Petre Ţuţea) 

Pastoraţia intelectualilor „sub un anumit raport ar tre- 
bui să fie mai ușoară, pentru că aici preotul are de-a face 
cu oameni inteligenți, care pot să-l înțeleagă... Și totuși aici 
preotul are de străbătut o cale mult mai spinoasă. Pe inte- 
lectual, de multe ori, îl găsești închis în cetățuia concepții- 
lor sale, încât nu te poţi apropia de el. Privește cu oarecare 
dispreț pe preot cu educaţia lui teologică „unilaterală” 
(Nicolae Brânzeu). Mulți dintre intelectualii noștri sunt indi- 
ferenţi față de învățătura mântuitoare a Bisericii lui Hristos 
și de cele mai multe ori nu sunt practicanți ai cultului. 

„Poate că în faţa lumii ţin la Biserică, iau parte la anu- 
mite sărbători ale ei, dar sunt absolut neglijenți la înde- 
plinirea datoriilor spirituale. Ei nu cercetează Biserica, nu 
țin sărbătorile, de posturi nici nu mai vorbim, nu se împăr- 
tășesc cu Sfintele Taine, primesc pe preot cu crucea la 
Bobotează, se poate descoperi și vreo icoană la ei în casă” 
(pr. Nicolae Brânzeu). 


176 


Pr. lect. dr. MARIAN MIHAI 


De multe ori la vizitele pastorale „colecţia de icoane” 
este arătată intenționat ca să se evidenţieze preocupa- 
rea sa pentru artă și pentru antichități. Intelectualii ca 
oameni raționali trebuie să fie conștienți de faptul că 
„raţiunea, cultura, intelectul pot fi considerate vehicule 
ale adevărului, binelui și frumosului revelate, dar sunt și 
instrumente ale omului care caută și nu află niciodată 
definitiv” (Petre Ţuţea). Unii dintre ei consideră că Taina 
Spovedaniei nu este potrivită statutului său și că preocu- 
pările sale înalte sunt mult mai prețioase pentru poste- 
ritate decât o simplă aplecare la neputinţele sale care 
există, și de multe ori din belșug. „Eu, omul de azi... nu 
sunt naiv ca să mă arăt neputincios în faţa altuia, fie el 
chiar preot” (Episcop Grigorie Comșa, Taina Pocăinţei și 
intelectualii). 

Există o mică parte din rândul intelectualilor care cri- 
tică vehement și nejustificat Biserica Ortodoxă, deși fac 
parte din rândurile ei, sunt fiii ei. Probabil ar fi necesară 
o aplecare atentă și smerită asupra acestora pentru că 
atitudinea rezervată sau indiferentă a intelectualilor nu 
este rodul unei rele intenţii. Mi se pare demnă de luat în 
seamă propunerea domnului Andrei Pleșu, care se referă 
la asumarea celor intelectuali: „Biserica nu-i preia cu des- 
tulă generozitate, să ia seama de ei, să se sprijine pe ei, 
să-i solicite, să-i valorifice... Biserica îi descoperă pe aceș- 


tia de multe ori în momentul înmormântării”. 


Dăcen citiri liti 

Desigur, pentru a se ajunge la această unitate sunt 
necesare și din partea Bisericii, prin slujitorii ei, și din par- 
tea intelectualilor multă bunăvoință, disponibilitate și 
multă srnerenie. 

În lucrarea pastoral-misionară cu intelectualii, preotu- 
lui i se cere să fie pregătit din punct de vedere intelectual, 
iar cultura sa generală și teologică să fie dublată de o viaţă 
de sfinţenie și o trăire religioasă autentică. În scaunul 
Spovedaniei, preotul trebuie să fie atent să nu minimali- 
zeze pregătirea intelectuală sau valoarea lui în societate, 
ci să se apropie de fiecare în parte cu atenţie multă și „cu o 
particulară stimă” (Arhimandrit Melchisedec Ștefănescu). 
„În lumea intelectualilor se vor discuta problema culturii 
moderne și raporturile ei cu religia creștină, se va arăta 
influența bună sau rea a curentelor literare, filosofice, 
sociale asupra vieţii intelectualilor de astăzi, se va studia 
și discuta cu ei problema artei și, în general, tot ceea ce 
interesează viaţa intelectualilor, tot ceea ce ar contribui 
la apropierea lor de Dumnezeu” (pr. Spiridon Cândea). 
Creștinismul are o învăţătură bine închegată, superioară 
celorlalte religii, pentru că învățătorul și învăţătura sunt 
una - Domnul Hristos. 

Mulţi intelectuali au ieșit și s-au format în case preo- 
țești, iar Biserica Ortodoxă, „mama spirituală a poporului 
român” cum spunea Eminescu, a avut, de-a lungul istoriei, 


o importanță majoră la formarea poporului nostru. 

Este necesar să amintim intelectualilor că orice cul- 
tură, „oricât de frumoasă și de bogată ar fi ea, nu e în 
stare să aducă nici iertare de păcate și nici mântuire sufle- 
tească” (pr. Spiridon Cândea). Învățătura Evangheliei are 
o valoare mântuitoare. 

În Evanghelia după loan, în capitolul al treilea, 
Mântuitorul îl califică pe Nicodim „Învățător al lui Israe!” și 
nu îl pregătește cu parabole în dialogul ce avea să urmeze, 
ci-i dezvăluie direct principiile și învățătura cea nouă a Sa, 
învățătura mântuitoare. „Episcopul Nicodim, învățatul, 
intelectualul, este probabil dovada cea mai bună a imposi- 
bilităţii culturii și inteligenţei intelectualilor de a constitui 
singura cale către Hristos” (Steinhardt). 

Cazul Nicodim ne arată că la Mântuitorul nu au venit 
numai vameșii și desfrânatele, bolnavii și păcătoșii, ci 
și cărturarii și învățații veacului și că mântuirea poate fi 
dobândită de fiecare în parte, după firea și pregătirea lui, 
căci: „Dumnezeu vrea ca tot omul să se mântuiască și 
la cunoștința adevărului să vină” (1 Timotei 2, 4). Omul 
este într-o continuă căutare, „vrea să fie, să știe şi să fie 
fericit” (Petre Ţuţea), dar „o cultură nu poate niciodată 
să devină criteriu de judecată și, cu atât mai puţin, cri- 
teriu ultim de adevăr” (Horia-Roman Patapievici, Omul 
recent), pentru că „adevărul nu se află în lucruri, dar 
este rezervat misticului rugător, așteptător și primitor” 
(Petre Ţuţea). 


Răspunsuri liturgice 


Evenimentele de familie din viaţa fiecăruia (botezul, 
cununia, înmormântarea) pot fi bune prilejuri pentru a sădi 
cuvântul Evangheliei în sufletul intelectualilor, dar și pre- 
dicile duminicale sau la sărbători, pentru că mulți intelec- 
tuali se opresc acolo unde i-a captivat predica părintelui. 

Preotul care are „puterea de a lega și dezlega” păca- 
tele oamenilor să fie atent ca în scaunul Spovedaniei să nu 
adumbrească printr-un dialog prelungit și printr-o atenţie 
exagerată mărturisirea păcatelor, iar canonul recomandat 
nu este acela de a bate sute de metanii și a citi zeci de aca- 
tiste, ci de a folosi darul său și învățătura sa într-un mod 
de viaţă creştin şi pentru sine, și pentru semeni. „Cea mai 
mare descoperire pe care ne-o aduce creștinismul, zice 
Sfântul loan Damaschin, e cunoașterea de noi înșine... De 
la Dumnezeu venim și la Dumnezeu ne întoarcem, acesta 
este destinul omului, relevat prin lisus Hristos.” Hristos 
este modelul și pentru omul de rând, și pentru intelectual, 
și pentru cei din pustie; numai că „cei din lume se laudă 
cu cei cărora le merge mintea... În pustie ne lăudăm cu 
cei cărora le stă mintea, le stă înlăuntru supusă și ascultă- 
toare Duhului” (Emilianos Simonopetritul)). 

Tainele lui Dumnezeu nu sunt accesibile minții ome- 
nești - la nivelul duhului trebuie să le privim, de aceea este 
necesară o „Cultură a Duhului” (Rafael Noica). 

CANONUL DAT DE PREOTUL DUHOVNIC 
POATE FI SCHIMBAT DE ALTUL? 

Pr. asist. dr. Silviu Tudose 


tunci când noul duhovnic ţine seama de rolul de 


medicament pe care îl are canonul sau epitimia 
pentru credinciosul care vine la Taina Pocăinţei și nu 
desconsideră lucrarea duhovnicului anterior, va fi lumi- 
nat de Dumnezeu să ia hotărârea înţeleaptă, pentru ca 


atât el, cât și credinciosul să ajungă la mântuire. 


Răspunsul la o astfel de întrebare trebuie să por- 
nească negreșit de la posibilitatea ca un creștin să ajungă, 
după ce s-a spovedit la un preot, sub epitrahilul altuia, tot 
pentru Spovedanie. 

Există momente, de forță majoră, când cineva se 


poate spovedi la alt duhovnic, cu binecuvântarea celui 

pe care îl are. De exemplu, atunci când se află la o dis- 
tanță geografică mare sau în primejdie de moarte și nu 
poate ajunge prea curând la propriul duhovnic. Ar fi de 
menţionat aici o practică nefirească, și anume aceea a 
spovedirii pelerinilor care vin la o mănăstire de către 
duhovnicii vieţuitori acolo, fără ca pelerinii să aibă bine- 
cuvântarea propriului duhovnic. Părinţii din mănăstiri ar 
trebui să cerceteze mai întâi dacă pelerinii au duhovnic 
și dacă acesta a binecuvântat ca ei să se spovedească la 
mănăstirea respectivă. În caz contrar, greșește și credin- 
ciosul, dar și părintele care spovedește și canonisește 
fără discernământ, uneori după așa-zisa „pravilă”, fii 
duhovnicești ai altora, care vor da seama pentru ei înain- 
tea Dreptului Judecător. 

În privința schimbării duhovnicului, știm că ea nu 
este recomandată, dar poate fi făcută atunci când acesta 
pleacă la cele veșnice, când el sau credinciosul se mută 
într-o localitate îndepărtată sau dacă amândoi ajung la 
concluzia că e mai bine să se întâmple așa, pentru ca Taina 
Pocăinţei să fie cu adevărat un moment de lepădare de un 
trecut păcătos și de schimbare în bine a viețuirii. Așadar, 
schimbarea duhovnicului, dacă are un motiv întemeiat, nu 
constituie un păcat. 

Pot apărea însă probleme pentru conștiința creștină 
în momentul în care cel care se spovedește se așază sub 


epitrahilul noului duhovnic având deja un canon sau o 


coma 

epitimie pe care a hotărât-o vechiul duhovnic. Ce e de 
făcut într-un astfel de caz? 

Într-un fel, situația este asemănătoare cu aceea în 
care un bolnav schimbă medicul curant pentru boala de 
care suferă. Onest este, în acest caz, ca el să-l informeze 
pe noul medic de felul în care a încercat să se vindece de 
boală până în prezent și de tratamentul prescris de medi- 
cul de dinainte. La fel de onest este ca și noul medic să 
ţină seama de tratamentul prescris de colegul său, necon- 
siderând din start că acesta este total greșit și de neapli- 
cat în cazul bolnavului respectiv. 

Dacă cercetăm Colecţia de canoane a Bisericii Orto- 
doxe, vom întâlni o serie de canoane care se referă într-o 
oarecare măsură la întrebarea noastră: 32 Apostolic; 12 
Sinodul | Ecumenic; 16 Sinodul IV Ecumenic; 102 Sinodul 
VI Ecumenic; 2, 5, 7 Sinodul de la Ancira; 43 Sinodul de la 
Cartagina; 2, 54, 74, 84, 85 ale Sf. Vasile cel Mare; 7 al Sf. 
Grigorie de Nyssa; 3 al Sf. Atanasie cel Mare sau 3 al Sf. 
loan Postitorul. 

Toate aceste canoane vorbesc despre dreptul epis- 
copului locului de a micșora sau mări epitimiile stabilite 
de sfintele canoane, în special pentru cei care au săvâr- 
șit păcate grave, care i-au exclus din Biserică, numai dacă 
manifestă o pocăință sinceră și își schimbă viaţa. Canonul 
32 apostolic stabilește rânduiala ca nimeni să nu dezlege 
afurisenia stabilită de un episcop, atât timp cât acesta 

trăiește, pentru a fi păstrată rânduiala în Biserică și pen- 
tru a opri o eventuală imixtiune a vreunui episcop în epar- 
hia altuia: „Dacă vreun prezbiter sau diacon se afurisește 
de către episcop, să nu fie îngăduit să fie primit de altul 
(de alt episcop), ci doar de către cel care l-a afurisit pe el, 
decât numai dacă din întâmplare ar fi murit (s-ar săvârși 
din viață) episcopul care l-a afurisit pe el”, 

Aturisenia este privită și astăzi ca îndepărtare a cuiva 
de la comuniunea cu Biserica, în special de la primirea 
Sfintei împărtășanii. Dacă cel mai greu canon sau epitimie 
este oprirea de la Sfânta Împărtășanie, atunci Canonul 
32 apostolic poate reprezenta, într-un fel, un punct de 
plecare pentru a oferi un răspuns la întrebarea noastră: 
un canon dat de un duhovnic poate fi schimbat de altul 
numai dacă ce! dintâi trece la cele veșnice. 

Ar mai fi însă două cazuri în care răspunsul la întreba- 
rea din titlu poate fi afirmativ. 

Primul este acela în care cineva se află pe patul de 
moarte și vine să îl spovedească și să-l împărtășească alt 
preot decât duhovnicul lui. În acest caz, dacă bolnavul se 
pocăiește sincer, poate fi dezlegat de canonul primit de la 
duhovnic, pentru ca nu cumva „să fie lipsit de cea mai de 
pe urmă și trebuitoare merinde” (Canonul 13 al Sinodului 
VI Ecumenic). Tot în canonul acesta se precizează că, dacă 
cel care e împărtășit pe patul de moarte scapă cu viaţă, își 


reia împlinirea canonului după aceea. Aceeași posibilitate, 

ca cineva aflat în primejdie de moarte să poată beneficia 
de o dispensă de la canonul primit anterior de la duhov- 
nic, e consemnată și în alte canoane: 6 ai Sinodului de la 
Ancira; 7 al Sinodului de la Cartagina; 73 al Sf. Vasile cel 
Mare; 2 și 5 ale Sf. Grigorie de Nyssa. 

Cel de-a! doilea caz este cel în care canonul a fost 
stabilit de duhovnic pe nedrept sau într-un mod cu totul 
nerealist. 

Concret, este vorba de situaţia în care, dintr-o neîn- 
țelegere, cineva a primit de la duhovnic un canon pentru 
fapte pe care nu le-a săvârșit. Dacă duhovnicul nu vrea să 
accepte că a procedat greșit, credinciosul poate merge la 
un altul, care să ia hotărârea potrivită, după ce cercetează 
cazul cu foarte mare atenţie și discernământ. 

De asemenea, atunci când duhovnicul hotărăște 
canoane nerealiste și imposibil de împlinit, credincioșii pot 
beneficia de înțelepciunea altuia care, cu aceeași atenție, 
să îndrepte lucrurile. Bunăoară, unui credincios cu grave 
probleme de sănătate, la o vârstă înaintată și cu mobilita- 
tea extrem de redusă, nu i se pot da sute de metanii pe zi 
sau postirea aspră perioade îndelungate. De asemenea, 
pot fi întâlnite „asprimi” exagerate ale canoanelor pre- 
scrise de unii duhovnici unor tinere familii, care au drept 
consecinţă, de cele mai multe ori, săvârșirea unor păcate 
mult mai grave decât cele mărturisite. Și exemplele ar 


putea continua... 

În concluzie, recapitulăm spunând că un canon stabilit 
de un duhovnic poate fi schimbat de un altul în următoa- 
rele cazuri; 

1. Dacă duhovnicul trece la cele veșnice. 

2. Dacă cel care se spovedește se află pe patul de 
moarte. 

3. Dacă epitimia a fost stabilită pe nedrept sau într-un 
mod nerealist și aberant. 

Atunci când noul duhovnic ţine seama de rolul de 
medicament pe care îl are canonul sau epitimia pentru 
credinciosul care vine la Taina Pocăinţei și nu desconsideră 
lucrarea duhovnicului anterior, va fi luminat de Dumnezeu 
să ia hotărârea înțeleaptă, pentru ca atât el, cât și credin- 
ciosul să ajungă la mântuire. 


PĂCATELE MĂRTURISITE O DATĂ MAI 
TREBUIE SPOVEDITE LA O ALTĂ SPOVEDANIE? 


Pr, lect. dr. Vasile Gavrilă 


pi“ odată spovedit și nerepetat este iertat. Altfel 
ar însemna că numai anumite spovedanii au pute- 
rea de a ierta, sau numai Spovedania repetată, pentru 
aceleași păcate le-ar putea șterge, ceea ce este complet 
eronat. Într-adevăr, omul se luptă cu consecinţele păca- 
tului, pentru care este nevoie de vindecare, luptă și pru- 
denţă de a nu cădea din nou. Însă spovedirea din nou, 
sau de fiecare dată, nu ajută la vindecare. 


Păcatul a fost definit în diferite feluri, în funcţie de 
înțelegerea relaţiei dintre Dumnezeu și om; în mentalită- 
ţile moderne și postmoderne, noțiunea de păcat aproape 


că este exclusă, pentru că relația Dumnezeu-om nu mai 

puterea în cer și pe pământ” (Matei 28, 18), prin Botez 
și prin botezul lacrimilor (Pocăinţa). Problema păcatului 
este o problemă între om și Dumnezeu, de aceea este 
doar de „competenţța” lui Dumnezeu. 

După ce primește omul darul iertării prin Spovedanie 
și Pocăinţă, văzând cât de ușor l-a iertat Dumnezeu și sim- 
țind în continuare povara păcatului, ca unul care-și lasă 
urme, omul simte nevoia să revină și să mărturisească din 
nou păcatul, chiar și-n condiţiile în care nu l-a repetat. De 
asemenea, sunt unele recomandări făcute de unii părinţi 
(duhovnici) ca, la toate spovedaniile următoare, sau din 
când în când, să mărturisească toate păcatele, mai ales 
cele grave, chiar dacă au fost mărturisite. Trebuie însă 
afirmat clar că păcatul odată spovedit și nerepetat este 
iertat. Altfel ar însemna că numai anumite spovedanii au 
puterea de a ierta, sau numai Spovedania repetată, pen- 
tru aceleași păcate, le-ar putea șterge, ceea ce este com- 
plet eronat. Într-adevăr, omul se luptă cu consecințele 
păcatului, pentru care este nevoie de vindecare, luptă și 
prudență de a nu cădea din nou. Însă spovedirea din nou, 
sau de fiecare dată, nu ajută la vindecare. 

În plan psihologic am putea recunoaște că spovedi- 
rea unui păcat, sau a unor păcate deja spovedite la o altă 
spovedanie nu se justifică decât fie prin povara grea pe 
care o simte omul și atunci, „psihologic”, are nevoie de 


o altă eliberare și nu trebuie refuzată, fie prin faptul că 

omul nu ar trebui să uite „de unde” l-a scos Dumnezeu, 
pentru a-i crea o stare și o dispoziție de smerire în faţa lui 
Dumnezeu, reamintindu-și cât de mult a greșit. Însă chiar 
și simpla amintire a păcatului îl poate revătăma pe om, 
sau chiar determina la un nou păcat; omul ar trebui să uite 
păcatul și să iasă ca Lot și familia acestuia din Sodoma și 
Gomora, fără a se uita în urmă, pentru a nu se vătăma ca 
soţia lui Lot. După cum nici Botezul nu se repetă, la fel 
nici Spovedania, pentru aceleași păcate nu ar trebui să se 
repete: odată iertat, omul a murit păcatului și s-a renăscut, 
în mod real. Pocăinţa nu simbolizează moartea și învierea, 
ci, ca și Botezul, este moarte și înviere reală: „Cunoscând 
aceasta, că omul nostru cel vechi a fost răstignit împreună 
cu El ca să se nimicească trupul păcatului, pentru a nu mai 
fi robi ai păcatului” (Romani 6, 6). 

Chiar și amintirea, și evocarea, și pomenirea păcate- 
lor odată spovedite și îngropate ar putea produce „miros 
greu” și răni adânci, „căci ce a murit, a murit, păcatu- 
lui o dată pentru totdeauna, iar ce trăiește, trăiește lui 
Dumnezeu” (Romani 6,10). De aceea cred că unii nu pot 
gusta „bucuria” Pocăinței, pentru că rămân încă sub 
„&roaza” păcatului. 

DE CE ESTE NECESAR ŞI INDICAT CA ENORIAȘII 
UNEI PAROHII SĂ SE SPOVEDEASCĂ 
LA PREOȚII ACESTEIA? 


Pr. prof. dr. Nicolae D. Necula 


În virtutea conștiinței de enoriaș, orice membru al 
Î parohiei își desfășoară viaţa religioasă numai în paro- 
hie. Prin urmare, și Taina Spovedaniei trebuie săvârșită 
în parohia de care aparținem. 


Întrebarea aceasta ne-am mai pus-o și cu alte prile- 
juri, iar răspunsul la ea, rostit sumar și în treacăt, a fost 
aproape același, și anume că este potrivit, necesar și 
bine ca enoriașii să se spovedească la preoţii parohiilor 
de care aparţin, și nu în altă parte. Reluăm această pro- 
biemă arătând argumentele care pledează pentru o ase- 


menea atitudine. 

De la început, aș dori să fac precizarea că exprimarea 
acestor gânduri nu are nimic cu o stare de antipatie față 
de cinul monahal, pentru care am un respect deosebit, 
pentru jertfa lor de a-și închina viaţa slujirii lui Dumnezeu 
și a contribui la progresul spiritual, moral și material al 
acestei instituţii bisericești, așa de importantă în structura 
Bisericii noastre. Nu este cazul și nici momentul să vorbim 
despre importanţa mănăstirilor în viața religioasă a romă- 
nilor, în trecut și astăzi. De asemenea, nu este cazul să 
vorbim despre relațiile mele frumoase cu cinul monahal, 
mulți dintre monahi și monahii fiindu-mi studenți, și nici 
despre prețuirea pe care le-o acord, mulţi dintre ei fiind 
persoane și personalități ale vieţii culturale, teologice, ale 
scrisului, administraţiei și trăirii duhovnicești. În rândurile 
de față avem în vedere doar aspectul pastoral, obligaţiile 
și îndatoririle enoriașilor legate de Taina Spovedaniei și 
efectele acesteia asupra lor. 

1. Din punct de vedere pastoral, parohia este o gru- 
pare de credincioși care se găsesc sub autoritatea duhov- 
nicească și canonică a preoților slujitori ai acestei unități 
administrative bisericești, de care trebuie să asculte, în 
procesul lor de dobândire a mântuirii. Parohiile sunt bine 
delimitate teritorial, iar preoţii au dreptul de păstorire 
numai asupra acestui teritoriu. De aceea, toate actele 
mântuitoare, și mai ales Sfânta Liturghie, Sfintele Taine 


și sfintele ierurgii sunt săvârșite de câtre preoții slujitori 

numai în limitele canonice sau administrative ale respec- 
tivei unități bisericești. Pe de altă parte, fiecare enoriaș 
aparţine de o parohie, fiind obligat să-și dezvolte și să-și 
cultive conștiința de enoriaș, adică acea conștiință că 
aparţii de o parohie și că ai datoria de a participa la sluj- 
bele săvârșite în biserica acesteia, de a contribui la buna 
desfășurare a activității pastorale, dezvoltată în ea și la 
întreţinerea într-o stare corespunzătoare a locașului de 
cult, a curții și a cimitirului, acolo unde există. 

În virtutea conștiinței de enoriaș, orice membru al 
parohiei își desfășoară viața religioasă numai în parohie. 
Prin urmare, și Taina Spovedaniei trebuie săvârșită în 
parohia de care aparținem. A merge și a te spovedi într-o 
mănăstire, la un călugăr, ca și în altă parohie, înseamnă a 
te rupe de parohie și de conștiința apartenenţei de acea 
parohie, ceea ce nu este de dorit. Astăzi ne spovedim la 
preoţii din altă parohie, mâine mergem la o biserică mai 
mare și mai frumos pictată, poimâine la o alta cu cor 
deosebit, și așa mai departe, și așa pierdem legătura cu 
parohia de bază, devenind itineranţi, ceea ce este foarte 
nefolositor pentru viața duhovnicească. 

2. A te spovedi la un călugăr dintr-o mănăstire sau la un 
preot din altă parohie înseamnă un efort în plus, să urmărești 
când sunt aceștia liberi, dacă vor să te primească, să parcurgi 
distanţe destul de mari până ajungi la mănăstirea sau paro- 


hia respectivă, în care întotdeauna te vei simți un străin. 


195 


196 


Pr. prof. dr. NICOLAE D. NECULA 


3. A merge la mănăstire sau la un alt preot decât cei ai 
parohiei înseamnă a disprețţui și a jigni pe preoţii parohiei 
tale, având în vedere că orice preot poate săvârși Taina 
Spovedaniei. Având în vedere că orice parohie are mai 
mulți preoți, putem alege dintre ei pe duhovnicul nostru, 
fără să fie nevoie să apelăm la un călugăr sau la preoții 
din alte parohii. 

4. Viața cultică și duhovnicească dintr-o mănăstire se 
deosebește de cea din parohiile de mir. În mănăstiri se 
folosește Tipicul cel Mare al Sfântului Sava (sec. al V-lea), 
pe când în parohie se întrebuințează Tipicul constantino- 
politan, alcătuit la jumătatea secolului al XIX-lea, de către 
protopsaltul Constantin, tradus la noi de pr. |. Călărășanu 
și Anton Pann, la 1851. Lucrul acesta face ca slujbele bise- 
ricești din mănăstiri să se deosebească de cele din parohii, 
prin faptul că în bisericile mănăstirești slujba se săvâr- 
șește după rânduială, nesărindu-se nimic, pe când în paro- 
hii operează principiul „după cum va vrea cel mai mare”, 
adică putem face unele reduceri. 

Așa se întâmplă și în practicarea Spovedaniei și mai 
ales în aplicarea canoanelor sau a epitimiilor. În mănăstiri 
și în practica monahală operează numai acrivia, pe când 
în parohii operează și acrivia, dar mai ales iconomia sau 
pogorământul. Duhovnicii mănăstirilor ar trebui să spove- 
dească pe monahi și să aplice acrivia, iar duhovnicii preoţi 


de mir să spovedească pe enoriașii lor, aplicându-le acrivia 

și iconomia, după caz. Dacă un enoriaș merge să se spove- 
dească la un călugăr, poate să aibă surpriza să-l mărturi- 
sească „după pravilă”, adică să-l întrebe toate întrebările 
din chestionar, ceea ce nu se recomandă în adevărata 
Spovedanie. Spovedania corectă este aceea în care peni- 
tentul își mărturisește păcatele care îl apasă pe conștiință, 
la care preotul adaugă întrebările sale pentru a avea o 
imagine completă asupra stării sufletești a penitentului. 

5. Trecând acum la aplicarea canonului sau epitimiei, 
putem vorbi iarăși de deosebirea dintre mănăstiri și paro- 
hii. În mănăstiri se practică acrivia, aplicându-se ad litte- 
ram prevederile canoanelor și în special oprirea de la 
Sfânta Împărtășanie, pe perioade foarte mari. Or, a aplica 
azi oprirea de la primirea Sfintei Împărtășanii,. pe peri- 
oade foarte mari, este o măsură ineficientă, care nu face 
altceva decât să îndepărteze pe credincioși de Biserică. 
Pentru duhovnic, nu păcatul și anii de oprire de la Sfânta 
Împărtășanie trebuie să primeze, ci pocăinţa și dorința de 
îndreptare. Pentru monahi, oprirea pe perioade lungi de la 
Sfânta Împărtășanie este necesară și bine-venită, dar pen- 
tru un enoriaș de rând, ea nu se recomandă. Credinciosul 
de rând urmărește mântuirea, monahul ţintește desăvâr- 
șirea (Luca 10, 25-37). 

6. Cât privește calitățile sau însușirile pe care le au 
duhovnicii, pentru a deveni cunoscuți, acestea le întâlnim 


și la duhovnicii preoţi de mir și la cei monahi. Constatarea 

care se face uneori că duhovnicii călugări sunt mai buni 
decât duhovnicii preoţi de mir este neadevărată, căci în 
ambele tabere găsim oameni de excepţie. Oricum, pentru 
familiști cu copii sunt mult mai indicaţi preoţii de parohie, 
căsătoriți, cu copii și experienţă de viaţă de familie, pentru 
că îi înţeleg mult mai bine pe credincioșii lor. Aceasta nu 
înseamnă lipsă de responsabilitate sau slăbiciune, ci o ati- 
tudine necesară pentru condiția umană a credincioșilor. 

7. O problemă asupra căreia am dori să mai facem 
unele constatări este aceea că spovedirea credincioșilor 
laici la călugări poate să fie un prilej de a le tulbura liniștea 
sufletească prin mulțimea și diversitatea păcatelor săvâr- 
șite, ceea ce pentru un preot, care trăiește în mijlocul 
societăţii și al oamenilor, este un lucru obișnuit. 

lată câteva motive care pledează pentru săvârșirea 
Tainei Sfintei Spovedanii la preoţii parohiilor de care apar- 
ţin credincioșii, care aduce după sine apropierea și încre- 
derea față de respectivii slujitori, întărirea conștiinței de 
enoriaș și crearea unei legături firești și necesare dintre 
credincioși și părinţii lor spirituali. A te prezenta cu încre- 
dere în duhovnicul tău și a-i oferi sufletul pe tipsie, cu 
sinceritate și căință, înseamnă a te prezenta înaintea lui 
Dumnezeu, Care primește mărturisirea ta, „și a te întoarce 


mai îndreptat la casa și familia ta” (Luca 18, 14). 

SPOVEDANIA: ÎN PICIOARE, ÎN GENUNCHI 
SAU PE SCAUN? 


Pr. asist. dr. Silviu Tudose 


În duhul tradiţiei prezente în cele mai multe dintre 
Î bisericile noastre, în timpul mărturisirii păcatelor se 
cuvine să stăm în genunchi, ca o expresie a părerii de 
rău pentru păcatele pe care le-am făcut. Chiar dacă la 
prima vedere pare un lucru nesemnificativ, poziţia fizică 
a preotului și cea a credinciosului pot fi elemente esen- 
țiale în buna desfășurare a unei Spovedanii, ele ajutând 
sau împiedicând rostul acesteia: părăsirea cu sinceritate 
| a unui trecut păcătos și începerea unei vieţi schimbate, 


cu nădejde în mântuire. 


Fiecare dintre noi a mers la duhovnic să se spove- 
dească sau a văzut, în bisericile în care a intrat, alţi creștini 
spovedindu-se. Primul lucru pe care îl observăm este locul 


în care se desfășoară Spovedania: chiar dacă tradițional 

acesta era pronaosul bisericii, de cele mai multe ori, spove- 
daniile se săvârșesc în naos, în fața icoanei Mântuitorului 
Hristos. Despre acest subiect a scris, chiar în această 
rubrică, în luna martie a anului curent, cu limpezime și 
competenţă părintele profesor Nicolae Necula. 

Voi încerca să răspund acum unei alte întrebări care se 
naște tot în urma observării practicilor diferite legate de 
poziția preotului și cea a celui care se spovedește. 

1. În ceea ce îl privește pe preot, de obicei, după ce 
citește molitfele sau rugăciunile de la început, „cheamă 
numai unul câte unul din cei cărora le-a citit molitfele, nu 
câte doi sau mai mulți, și șade pe scaun cu fața senină, 
ca și când ar închipui iubirea de oameni a lui Dumnezeu” 
(Molitfelnic, Editura Institutului Biblic și de Misiune 
Ortodoxă, București, 2013, p. 65). Expresia „scaunul măr- 
turisirii” nu se referă strict la un scaun folosit la ședere, 
ci, mai degrabă, la faptul că Taina Pocăinţei prevestește 
Judecata de Apoi, „când va veni Fiul Omului întru slava 
Sa, și toți sfinţii îngeri cu EI, atunci va ședea pe tronul 
(scaunul) slavei Sale” (Matei 25, 31). Prezenţa icoanei 
Mântuitorului este benefică și pentru ca acela care se 
spovedește „să știe că își mărturisește păcatele ca și când 
ar sta în fața lui Hristos Însuși, preotul fiind doar repre- 
zentantul sau martorul Acestuia” (pr. prof. Ene Braniște, 
Liturgica specială, Editura Nemira, București, 2002, p. 298). 
Poate de aceea autorul Cărţii foarte folositoare de suflet 


îl îndeamnă pe duhovnic să urce în scaunul cel înalt al măr- 
turisirii (cap. VIII), inspirat de îndemnul Sfântului Simeon al 
Tesalonicului: „Duhovnicul care primește mărturisirea să 
șadă liniștit, cu bună cucernicie și blând cu sufletul, arătând 
în căutătura feței sale dumnezeiască dragoste” (Tratat asu- 
pra tuturor dogmelor credinţei noastre... , cap. 257). 

Chiar dacă sunt și preoţi care în timp ce săvârșesc 
Taina Pocăinţei stau în picioare, fără să greșească, cum 
se întâmplă, bunăoară, în Biserica Ortodoxă Rusă, la noi, 
majoritatea aleg să se așeze pe scaun, mai ales că, făcând 
așa, sunt ajutaţi să reziste uneori ore în șir, ascultând măr- 
turisirile fiilor duhovnicești. 

Ar mai fi de făcut o mențiune legată de felul în care 
arată scaunul Mărturisirii. Dacă preotul folosește una 
din stranele bisericii, este asigurată într-un fel „exigența 
liturgică” legată de scaunul Mărturisirii, însă în acest caz 
comoditatea nu este una foarte mare. Știm că stranele nu 
sunt făcute pentru ca acela care se așază în ele să se simtă 
confortabil, ci doar să prindă puţină putere pentru oste- 
neala slujbei... 

De cele mai multe ori, preotul folosește unul din scau- 
nele din interiorul bisericii, care, adesea, nu au un aspect 
liturgic, în conformitate cu toate celelalte obiecte care 
împodobesc sfântul locaș. Așa se face că, de foarte multe 
ori, nu este nici o diferenţă între scaunele din bisericile 


noastre și cele pe care le întâlnim în birouri, în sălile de 

așteptare sau în restaurante. Situaţia nefirească despre 
care vorbim e cauzată de neînțelegerea rostului sau meni- 
rii unui obiect în biserică. Ar trebui ca cel puţin scaunul pe 
care îl folosește preotul la Spovedanie să fie ales cu grijă, 
pentru ca el să fie cu adevărat chip al Tronului Judecăţii, 
exprimând frumuseţea Împărăției lui Dumnezeu. 

2. Dacă preotul stă așezat în scaunul Mărturisirii, în 
ceea ce privește poziția fizică a credinciosului, practicile 
nu sunt unitare, Întâlnim, de cele mai multe ori, credincioși 
care se spovedesc în genunchi, alţii care sunt așezați și ei 
pe un scaun, sau alții, cei mai puţini, care stau în picioare. 

Se naște întrebarea: cum e corect? 

Dacă cercetăm Molitfelnicul, constatăm că „cel ce se 
spovedește [trebuie] să stea cu capul descoperit, cu mâi- 
nile strânse la piept, plecându-și capul în jos cu umilință 
și cu frică de Dumnezeu” (ed. cit., p. 65). Nimic despre 
îngenuncheat sau nu, cu atât mai puţin despre așezatul 
pe scaun. Probabil că la așezatul pe scaun nici măcar nu 
s-au gândit părinţii care au scris aceste îndrumări, în vre- 
mea aceea neexistând, ca acum, zeci de scaune răspân- 
dite prin locașurile de cult. 

În scrierile părintelui profesor Petre Vintilescu am 
găsit citată o mărturie din veacul al VI-lea, a Sfântului 
loan Postitorul, care, într-un tratat despre Spovedanie, 
indică preotului să așeze pe cel care se spovedește mai 


întâi în fața Altarului, pentru molitfe, după care „să-l ridice 

(din genunchi) [în gr. anistan] și să-l facă să stea în picioare 
[în gr. istan] de o parte a intrării Altarului, iar el însuși în 
cealaltă parte să stea [în gr. istasthai]” (Spovedania și 
duhovnicia, Alba lulia, 1995, pp. 64-65). 

Cartea foarte folositoare de suflet, pusă de foarte mulţi 
pe seama Sfântului Nicodim Aghioritul, menţionează că 
acela care se spovedește vine la duhovnic, „îngenunchind 
înaintea Sfintei Lui icoane” (Partea a Iil-a, cap. 2). 

Încercând să găsim argumente în favoarea uneia sau 
alteia dintre practici, ne poate fi folositoare și Pilda fiului 
risipitor, văzută adesea ca o imagine a Tainei Pocăinţei, în 
care tatăl iertător „a căzut pe grumazul lui” (Luca 15, 20), 
ceea ce înseamnă că acesta se afla cumva în genunchi (așa 
cum e reprezentat adeseori în iconografie). 

Încercând o concluzie a celor scrise până acum, cred 
că, în duhul tradiţiei prezente în cele mai multe dintre bise- 
ricile noastre, în timpul mărturisirii păcatelor, se cuvine să 
stăm în genunchi, ca o expresie a părerii de rău pentru 
păcatele pe care le-am făcut. 

Pe scaun ar trebui să stea în timpul Spovedaniei numai 
cei cu anumite neputinţe fizice, care îi împiedică să înge- 
nuncheze. De aceea, este bine ca preotul să se îngrijească 
să fie un scaun în apropierea locului în care spovedește, 
pentru astfel de excepții. 

Tot în mod excepţional, ar putea fi invitat să se așeze 


pe scaun și un credincios care are de făcut o mărturisire 


> 

mai îndelungată, pentru a fi prevenită situația neplăcută 
în care el nu mai e atent la Spovedanie, din cauza amorțelii 
pe care o simte în trup. 

În cazul în care preotul alege să stea în picioare, e de 
la sine înţeles că și credinciosul ar trebui să stea tot în 
picioare în timpul mărturisirii păcatelor. 

Ar mai fi de răspuns la o întrebare: în timpul Spove- 
daniei, se așază sau nu epitrahilul pe capul credinciosului? 
Consider că nu există nici în acest caz un răspuns unic. 
Fiecare preot va proceda cum crede mai bine, încercând 
să creeze în timpul Spovedaniei cadrul necesar ca cel 
care își mărturisește păcatele să simtă părerea de rău 
pentru păcate, dar și încredere în marea milostivire a lui 
Dumnezeu. Cu epitrahilul pe cap, alunecându-i din când în 
când pe umeri, poate să se simtă stânjenit, „ascuns”, cu 
privirea în pardoseala bisericii, preotul fiind undeva dea- 
supra și șoptindu-i la ureche întrebări sau sfaturi. Este de 
preferat situaţia în care cei doi se pot privi în ochi, fiecare 
asumându-și rolul pe care îl are, alături de Dumnezeul cel 
nevăzut, dar prezent real în acele momente. 

Așadar, chiar dacă la prima vedere pare un lucru 
nesemnificativ, poziţia fizică a preotului și cea a credincio- 
sului pot fi elemente esențiale în buna desfășurare a unei 
Spovedanii, ele ajutând sau împiedicând rostul acesteia: 
părăsirea cu sinceritate a unui trecut păcătos și începerea 


unei vieţi schimbate, cu nădejde în mântuire. 


INSTITUIREA SFINTEI ÎMPĂRTĂȘŞANII 
ȘI IMPORTANȚA EI ÎN VIAȚA BISERICII 


Pr. prof. dr. Nicolae D. Necula 


i Eul Sfintei Euharistii sau a Împărtășaniei este 
coloana verticală a vieţii creștine și a Bisericii. Altarul 
bisericii în care se săvârșește Sfânta Euharistie, unde se 
păstrează Sfânta Împărtășanie și din care se dăruiește 
credincioșilor Sfânta Cuminecătură a devenit lucrul în 
jurul căruia se strâng credincioșii și din care iradiază 
către credincioși darurile Sfântului Duh, atât din pute- 
rea Sfintei Euharistii, cât și din cea a celorlalte lucrări 


sfinţitoare săvârșite aici. 


În ședința sa de lucru din 29 octombrie 2012, Sfântul 
Sinod al Bisericii Ortodoxe Române a aprobat propunerea 


Preafericitului Părinte Daniel, Patriarhul Bisericii Ortodoxe 

Române, privind declararea, în Patriarhia Română, a anu- 
lui 2014 ca Anul omagial euharistic (al Sfintei Spovedanii 
și al Sfintei Împărtășanii) și Anul comemorativ al Sfinţilor 
Martiri Brâncoveni (vezi Anul omagial euharistic și Anul 
comemorativ al Sfinților Brâncoveni, în săptămânalul 
„Lumina de Duminică”, nr. 1 (423) anul X (2014), din 12 
ianuarie, p. 4). 

În legătură cu aceste teme, a fost aprobat un bogat 
și multilateral program de dezbatere și evidenţiere 
a multiplelor aspecte ale acestor subiecte, între care 
și publicarea, de către teologi, a unor articole și studii 
în publicaţiile noastre de specialitate. Pentru cotidia- 
nul „Ziarul Lumina” al Centrului de presă BASILICA al 
Patriarhiei Române, până în prezent, au fost publicate 
numeroase studii și articole privind Taina Spovedaniei 
și Taina Împărtășaniei. Sfânta Împărtășanie, Sfânta 
Euharistie sau Sfânta Cuminecătură este una din cele 
7 Taine ale Bisericii, dar ea nu are o rânduială proprie, 
adică nu are un tipic al ei separat, ci se săvârșește ca și 
Taina Sfintei Mirungeri sau a Confirmării în cadrul altei 
lucrări sfinţitoare din cultul divin, adică al Sfintei Liturghii. 
Administrarea Sfintei Euharistii, a Sfintei Împărtășanii 
sau a Sfintei Cuminecături este un moment din rându- 
iala Sfintei Liturghii. De aceea putem spune că odată cu 
instituirea Sfintei Euharistii sau a Sfintei Împărtășanii a 
luat ființă și Sfânta Liturghie, și invers. Simplă la început, 


Răspunsuri liturgice 


având în conţinutul său sfinţirea darurilor de pâine și de 
vin și împărtășirea cu ele a slujitorilor și credincioșilor, 
Sfânta Liturghie s-a dezvoltat cu timpul până la forma 
de astăzi; dar primirea Tainei Sfintei Împărtășanii a 
rămas un moment în cadrul acesteia, cel mai important 
după sfinţirea darurilor. Taina Sfintei Euharistii, a Sfintei 
Împărtășanii sau a Sfintei Cuminecături este lucrarea 
sfântă sau actul prin care primim în ființa noastră, sub 
forma pâinii și a vinului, transformate, prin puterea 
Duhului Sfânt, în Trupul și Sângele Mântuitorului, pe 
Însuși lisus Hristos, Fiul lui Dumnezeu. 

Despre pâine ca Trup al Său și vin ca Sânge al Său 
vorbise Mântuitorul cu mult înainte de Patimile Sale, și 
anume în cuvântarea pe care a ţinut-o mulțimilor după 
săvârșirea minunii înmulțirii pâinilor în pustie: „Eu sunt 
pâinea cea vie care s-a pogorât din cer. Cine mănâncă din 
pâinea aceasta viu va fi în veci. lar pâinea pe care Eu o 
voi da pentru viața lumii este trupul Meu” (loan 6, 51)..., 
„Adevărat, adevărat zic vouă, dacă nu veţi mânca trupul 
Fiului Omului și nu veţi bea sângele Lui, nu veţi avea viață 
întru voi. Cel ce mănâncă trupul Meu are viață veșnică și 
eu îl voi învia în ziua cea de apoi. Trupul Meu este adevă- 
rată mâncare și sângele Meu, adevărată băutură. Cel ce 
mănâncă tru-pul Meu și bea sângele Meu rămâne întru 
mine și Eu întru el... Cel ce mă mănâncă pe Mine va trăi 


prin Mine... Cel ce mănâncă această pâine va trăi în vecie” 

(loan 6, 53-58). În aceste cuvinte ale Mântuitorului este 
cuprinsă și esența Tainei Euharistiei, adică este vorba de 
realitatea Trupului și a Sângelui Său și de efectele bene- 
fice ale împărtășirii cu ele, adică dobândirea vieții veș- 
nice, învierea în ziua cea de apoi și rămânerea cu Hristos. 

Cu toate că cele rostite de Mântuitorul erau lucruri 
foarte clare, ucenicii și mulțimea nu erau în stare să le 
înțeleagă și să le accepte. De aceea, a amânat și a cău- 
tat un alt prilej mai potrivit și favorabil instituirii Sfintei 
Euharistii. Acel moment a fost Cina cea de Taină, care a 
avut loc în ajunul morţii Sale pe Cruce, adică joi seara, 
în ziua de 13 Nisan. În cadrul acestei mese, la care 
Mântuitorul era împreună cu ucenicii Lui, așa cum istori- 
sesc Sfintele Evanghelii, „pe când mâncau ei, lisus luând 
pâine și, binecuvântând, a frânt și, dând ucenicilor, a zis: 
Luaţi, mâncaţi, acesta este trupul Meu, și, luând paharul 
și mulțumind, le-a dat, zicând: Beţi dintru acesta toţi, că 
acesta este sângele Meu, al Legii celei noi, care pentru 
mulți se varsă spre iertarea păcatelor” (Matei 26, 26-28; 
vezi Marcu 14, 22-24; Luca 22,19-20). Momentul institui- 
rii Sfintei Euharistii este istorisit și de Sfântul Apostol 
Pavel: „Căci eu de la Domnul am primit ceea ce v-am 
dat și vouă: Că Domnul lisus, în noaptea în care a fost 
vândut a luat pâine și, mulțumind, a frânt și a zis: Luaţi, 
mâncaţi, acesta este trupul Meu care se frânge pentru 


voi. Aceasta să faceți spre pomenirea Mea. Asemenea și 


paharul după cină, zicând: Acest pahar este Legea cea 
nouă întru sângele meu. Aceasta să faceți ori de câte ori 
veți bea spre pomenirea mea. Căci de câte ori veţi mânca 
această pâine și veţi bea acest pahar, moartea Domnului 
vestiți până când va veni.” 

Precizările pe care le fac Sfintele Evanghelii și Epistola 
către Corinteni sunt foarte importante, mai ales în legătură 
cu hrana folosită la Cină. Atât Evangheliștii, cât și Apostolul 
Pavel vorbesc despre pâine dospită (grecescul artos), pe 
care Mântuitorul a binecuvântat-o, a frânt-o și a dat-o uce- 
nicilor. Aceasta ne duce în mod sigur la concluzia că Cina 
cea de Taină în cadrul căreia Mântuitorul a instituit Sfânta 
Euharistie a fost o serbare anticipată a Paștelui iudaic din 
acel an, sau o masă specială, anume pregătită de către 
Mântuitorul la sfârșitul activităţii Sale mesianice, o masă 
de despărțire, dar cu caracter religios, în cursul căreia a 
instituit Taina Sfintei Euharistii sau a Sfintei Împărtășanii. 
Fiind o masă festivă, care a avut loc în ziua de joi, este de 
la sine înțeles că pâinea folosită nu a fost azimă, căci azi- 
mile încă nu intraseră în uz, ci pâine dospită, așa cum s-a 
folosit de la început și se folosește și azi de către Biserica 
Ortodoxă (pr. prof. dr. Ene Braniște, Liturgica Specială, Ed. 
IBM BOR, București, 1980, pp. 162-165). 

instituind Sfânta Euharistie la Cina cea de Taină, 
Mântuitorul avea să pecetluiască cu Trupul și mai ales cu 


Sângele Său noul Testament sau Legământ, prin jertfa 

de pe Golgota, prin răstignirea pe Cruce. Jertfa sânge- 
roasă a Mântuitorului urma să fie adusă de aici înainte 
de ucenicii Săi, sub forma sacramentală, nesângeroasă a 
pâinii și a vinului, întrebuințate la hrana zilnică. Porunca 
Mântuitorului: „Aceasta să faceţi întru pomenirea mea” 
(Luca 22, 19 și 1 Corinteni 11, 24) era de fapt învestirea 
ucenicilor cu puterea de a săvârși Sfânta Euharistie, 
Mai departe aceștia au transmis-o arhiereilor și preo- 
ţilor, care au în centrul activităţii lor pastorale săvâr- 
șirea și administrarea Sfintei Euharistii. Pornind de la 
Cina cea de Taină și mai ales după Învierea și Înălțarea 
Mântuitorului la cer, săvârșirea Sfintei Euharistii și admi- 
nistrarea acesteia au devenit o realitate în viaţa Bisericii 
și a credincioșilor. Cartea Faptele Apostolilor, care isto- 
risește viața Bisericii creștine la începuturile ei, ne arată 
că primii creștini „stăruiau în învăţătura apostolilor și în 
împărtășire, într-un cuget în templu și frângând pâinea 
în casă, luau împreună hrana întru bucurie și întru curăția 
inimii” (Faptele 2, 42 și 46). Termenul de „frângerea pâi- 
nii” este cel care se folosește pentru Sfânta Euharistie 
sau Sfânta Împărtășanie. Din text reiese că „frângerea 
pâinii” se făcea în casele particulare în fiecare zi și era 
însoţită de masa comună, hrana împreună, care nu era 
altceva decât agapa, adică masa dragostei. 

Odată instituită de către Mântuitorul, Taina Sfintei 


Euharistii sau a Împărtășaniei a devenit coloana verticală 


mure. | 

a vieții creștine și a Bisericii. În jurul ei a gravitat toată 
activitatea. Altarul bisericii în care se săvârșește Sfânta 
Euharistie, în care se păstrează Sfânta Împărtășanie și 
din care se dăruiește credincioșilor Sfânta Cuminecătură 
a devenit lucrul în jurul căruia se strâng credincioșii și 
din care iradiază către credincioși darurile Sfântului Duh, 
atât din puterea Sfintei Euharistii, cât și din cea a celor- 
alte lucrări sfințitoare săvârșite aici. Sfânta Euharistie 
sau Sfânta Împărtășanie a fost mereu socotită darul cel 
mai de preț pe care Biserica îl oferă credincioșilor, „anti- 
dotul nemuririi”, cum o numesc unii dintre Sfinţii Părinți, 
și mijloc prin care se dobândește viața veșnică. La înce- 
putul vieţii creștine, Sfânta Împărtășanie reprezenta 
semnul și dovada adevăratei apartenenţe la Biserică. De 
aici și împărtășirea deasă a primilor creștini și pedeapsa 
impusă de Biserică de a exclude din comunitatea creș- 
tină pe cei care lipseau nemotivat mai mult de patru 
duminici de la slujba Sfintei Liturghii și deci de la Sfânta 
Împărtășanie. Tot așa se explică și pedeapsa, canonul sau 
epitimia opririi pe o perioadă de mulţi ani de la primirea 
Sfintei Împărtășanii, pentru anumite păcate grele, inter- 
zicerea de a primi Sfânta Cuminecătură fiind în vechime 
un canon greu. 

Astăzi, același canon nu mai are greutatea pe care o 
avea altădată, de aceea oprirea de la Sfânta Împărtășanie, 
pe perioade mari, nu mai este indicată, ci trebuie aplicată 

cu înțelepciune, pentru a nu îndepărta de Biserică pe cre- 
dinciosul păcătos. 

Ceea ce trebuie precizat în catehezele și predicile 
noastre este necesar să se refere la însemnătatea Sfintei 
Împărtășanii în viața creștină, că ea este cea mai impor- 
tantă dintre Tainele Bisericii, căci dacă în celelalte Sfinte 
Taine primim harul în diferite chipuri, forme și mărimi, în 
Sfânta Împărtășanie Îl primim pe Însuși lisus Hristos în 
ființa noastră. De asemenea, trebuie subliniată negreșit 
obligația și practica de a ne împărtăși, căci fără primirea 
Sfintei Cuminecături nu ne putem numi creștini. 

De asemenea, trebuie să avem grijă ca la fiecare 
Sfântă Liturghie să existe măcar un creștin care să pri- 
mească Sfânta Împărtășanie și care să reprezinte popo- 
rul dreptcredincios. Liturghia nu-și atinge scopul principal 
dacă nu avem măcar un credincios care să se împărtă- 
șească, urmând a se împărtăși numai preotul. Scopul 
Sfintei Liturghii este dublu: sfințirea darurilor de pâine și 


de vin și împărtășirea preoților slujitori și a credincioșilor. 


CARE ESTE RÂNDUIALA PREGĂTIRII 
CREDINCIOŞILOR MIRENI PENTRU PRIMIREA 
SFINTEI ÎMPĂRTĂȘANII? 

fn prezentarea de faţă ne propunem să mutăm atenția 
Î cititorului spre pregătirea duhovnicească pe care cre- 
dinciosul nehirotonit trebuie să o împlinească pentru 
participarea la Sfânta Liturghie și împărtășirea cu 
Sfintele Taine la chemarea preotului: „Cu frică de 
Dumnezeu, cu credință și cu dragoste să vă apropiaţi”. 


Împărtășirea cu Trupul și Sângele Mântuitorului nos- 
tru lisus Hristos este unul dintre momentele centrale 
din cadru! Sfintei Liturghii și un act de încununare și de 
împlinire pentru cel care se împărtășește, așa cum arată 


Sfântul Nicolae Cabasila, teolog grec, în comentariul său 

liturgic, Sfânta Liturghie are două scopuri esenţiale: un 
scop apropiat, sau direct, care are în vedere sfințirea daru- 
rilor de pâine și vin, care prin chemarea Duhului Sfânt 
devin Trupul și Sângele Mântuitorului, și un scop îndepăr- 
tat, sau indirect, care are în vedere sfințirea credincioșilor 
prin împărtășirea din Sfântul Potir. Întreaga structură a 
Sfintei Liturghii este alcătuită în așa fel și orientată spre 
realizarea acestor două scopuri. 

Fiind o slujbă atât de importantă, pregătirea pentru 
Sfânta Liturghie a fost una dintre temele preferate de teo- 
logii liturgiști și pastoraliști în activitatea lor de cercetare. 
Din păcate însă, atenţia a fost orientată aproape în exclu- 
sivitate spre pregătirea preotului pentru a săvârși Sfânta 
Liturghie și pentru a se împărtăși cu Trupul și Sângele 
Domnului, în finalul acesteia. 

În prezentarea de față ne propunem să mutăm atenţia 
cititorului spre pregătirea duhovnicească pe care credin- 
ciosul nehirotonit trebuie să o împlinească pentru partici- 
parea la Sfânta Liturghie și împărtășirea cu Sfintele Taine 
la chemarea preotului: „Cu frică de Dumnezeu, cu cre- 
dinţă și cu dragoste să vă apropiaţi”. 

Ca și în cazul preotului, săvârșitor al Sfintei Liturghii, 
pregătirea credinciosului pentru împărtășirea cu Trupul 
și Sângele Mântuitorului este o lucrare complexă și de 
durată. Am putea spune că este o permanenţă a vieţii noas- 


tre duhovnicești. Idealul spre care trebuie să tindem este 


unsuri liturgice 


mișcarea duhovnicească de mulțumire pentru Liturghia la 
care am participat și ne-am împărtășit și mișcarea duhov- 
nicească de pregătire pentru o nouă Liturghie și pentru o 
altă împărtășire. Deci idealul vieţii noastre duhovnicești, 
care gravitează în jurul Sfintei Liturghii și al Sfântului Potir, 
alternează între starea de mulțumire cu recunoștință pen- 
tru ceea ce am primit prin bunătatea lui Dumnezeu și sta- 
rea de pocăință care ne pregătește pentru ceea ce vom 
primi. Această alternanță de stări determinate de parti- 
ciparea noastră la Sfânta Liturghie și de primirea Sfintei 
Împărtășanii îmbracă forme concrete. La acestea vom 
face referire în cele ce urmează. 

Primul aspect care trebuie să ne preocupe atunci când 
ne pregătim pentru Liturghia duminicală, sau dintr-o altă zi 
de sărbătoare, și pentru împărtășirea cu Sfintele Taine este 
armonizarea ritmului vieții noastre cu ritmul duhovnicesc 
al Sfintei Liturghii. Aceasta înseamnă că, chiar dacă Sfânta 
Liturghie începe la ora rânduită și cu o formulă de binecu- 
vântare prestabilită, viața noastră duhovnicească intră în 
ritmul și în logica duhovnicească a Liturghiei cu mult timp 
înainte. Simpla mișcare a credinciosului de acasă spre bise- 
rică nu este doar o mișcare fizică, ci și una duhovnicească. 
Mișcarea duhovnicească a credinciosului spre Liturghie și 
spre Sfântul Potir era foarte vizibilă, și pe alocuri încă mai 
este, în practica satului românesc unde, odată cu toaca 


de Vecernie, încetează orice activitate fizică și se intră în 

ritmul duhovnicesc al zilei de sărbătoare. Pregătirea hai- 
nelor de sărbătoare, care de cele mai multe ori erau cos- 
tumele naţionale, primenirea trupului, împodobirea casei 
și ordonarea curții împrejmuitoare, toate erau semne ale 
intrării în ritmul duhovnicesc al Sfintei Liturghii și lucrări 
pregătitoare pentru ospăţul sfânt. 

Un alt aspect deosebit de important, esenţial am 
putea spune, este starea de pocăință care trebuie să ne 
domine atunci când ne pregătim pentru a ne împărtăși, 
Sfinţii au aflat izvorul vieţii prin pocăință profundă și per- 
manentă („Ceata sfinţilor a aflat izvorul vieții și ușa raiului. 
Să aflu și eu calea prin pocăinţă...”). Conștiința penitenți- 
ală a Sfântului Apostol Pavel, care se considera pe sine cel 
dintâi dintre cei păcătoși, a devenit conștiința penitenţială 
eclesială și este manifestată personal de fiecare credincios 
care se apropie de Sfântul Potir: „Cred, Doamne, și măr- 
turisesc că Tu ești cu adevărat Hristos, Fiul lui Dumnezeu 
Cel viu, Care ai venit în lume să mântuiești pe cei păcătoși, 
dintre care cel dintâi sunt eu...” Însă conștiința penitenți- 
ală simțită și manifestată personal în fața Sfântului Potir 
se împlinește deplin în scaunul Sfintei Spovedanii. Pravila 
ortodoxă sănătoasă nu a încurajat niciodată împărtășirea 
cu Trupul și Sângele Domnului fără a trece, mai întâi, pe 
sub epitrahilul duhovnicului. Doar anumite curente, care 
promovează o evlavie emoțională, fără suport în practica 


noastră corectă, consideră că o singură Spovedanie este 

suficientă pentru 7-10 împărtășanii, ca și cum o singură 
spălare pe mâini ne-ar fi de-ajuns pentru toate mesele de 
peste zi, sau pentru mesele din următoarele 7-10 zile. 

Împăcarea propriei noastre conștiințe merge mână 
în mână cu împăcarea și armonizarea noastră cu cei din 
jur. Atenţionarea care precede rugăciunile pe care le 
citim înainte de dumnezeiasca Împărtășire sună în felul 
următor: „Trupul Stăpânului vrând să-L primești spre 
hrană, Fii cu frică să nu te arzi, că foc este;/ Sângele 
Lui vrând să-L bei spre împărtășire,/ Mergi și cu cei ce 
te-au mâhnit te împacă,/ Și așa îndrăznește de ia hrana 
sfântă”. Atenţionarea ne îndeamnă să facem noi pasul 
spre cei care ne-au întristat, să nu așteptăm să facă ei 
gestul. Cu atât mai mult se impune acest gest atunci 
când noi l-am mâhnit pe celălalt. De altfei, această aten- 
ţionare este expresia liturgică (euhologică) a cuvântului 
Mântuitorului, Care zice: „Dacă îţi vei aduce darul tău la 
Altar și acolo îţi vei aduce aminte că fratele tău are ceva 
împotriva ta, lasă darul tău acolo, înaintea Altarului, și 
mergi întâi și împacă-te cu fratele tău și, apoi, venind, 
adu darul tău” (Matei 5, 23-24). 

O stare de asceză personală constituie, de asemenea, 
o etapă importantă în pregătirea oricărui credincios în 
vederea primirii Sfintei Împărtășanii. Adesea, aceasta se 
reduce doar la zilele de post, mai multe sau mai puţine, 


impuse sau autoimpuse, înainte de împărtășire, mai ales 

atunci când aceasta are loc în afara posturilor de durată 
de peste an. Postul este doar o parte a ascezei care se 
impune, și nu asceza prin excelență. Comportamentul 
decent, vorbirea măsurată, meditaţia și cugetarea la 
cele sfinte, lectura duhovnicească, metaniile și închină- 
ciunile, participarea la sfintele slujbe (Vecernia, Utrenia), 
restrângerea timpului acordat televizorului și calculato- 
rului, încetarea relaţiilor intime în familie, cumpătarea 
în alimentaţie și întreruperea acesteia după slujba de 
Vecernie, înmulțirea faptelor de milostenie etc. fac parte 
din asceza pregătitoare pentru Sfânta Împărtășanie. 
Nu întâmplător am pomenit de participarea la sfintele 
slujbe, pentru Vecernia și Utrenia care preced Sfânta 
Liturghie. Practica ne-a arătat că unii dintre credincioși 
„vânează” momentul împărtășirii, evitând să participe 
măcar la întreaga Sfântă Liturghie în cadrul căreia se 
împărtășesc cu Trupul și Sângele Mântuitorului. Mai 
mult, pentru a nu rata momentul împărtășirii, întreabă: 
la ce oră împărtășiți mâine? 

În cele din urmă, precizăm faptul că pregătirea pen- 
tru primirea Sfintei Împărtășanii prevede o pravilă, o 
rânduială (o cantitate) de rugăciune impusă deopotrivă 
preotului și credincioșilor, sau, cum menţionează rându- 
ielile tipiconale, „pentru toţi cei ce voiesc a se împărtăși 
cu Sfintele și Dumnezeieștile Taine”. Cărţile de rugăciune 


tipărite de editurile centrale și eparhiale pun la îndemâna 

credincioșilor pravila completă de rugăciune pe care tre- 
buie să o facă înainte de Sfânta Împărtășanie. Acolo unde 
credincioșii nu au acces la această pravilă, preotul este 
dator să găsească formula potrivită pentru a veni în ajuto- 
rul păstoriților săi. Pe lângă rânduiala Sfintei Împărtășanii, 
constituită din Canonul Sfintei Împărtășanii și douăspre- 
zece rugăciuni speciale, rânduiala prevede și alte rugă- 
ciuni care trebuie citite, pravila fiind adaptată fiecărei zile 
liturgice, după cum urmează: 

Sâmbătă seara: Canonul Domnului lisus, Paraclisul 
Născătoarei de Dumnezeu și Canonul îngerului păzi- 
tor. Duminică seara: Canonul Domnului lisus, Paraclisul 
Născătoarei de Dumnezeu, Canonul Arhanghelilor și, 
dacă va vrea cineva, și al îngerului păzitor. Luni dimi- 
neaţa: Ca și în toate celelalte dimineţi, să facă după cum 
s-a scris mai sus. Este bine să se citească însă și rugăciu- 
nile de dimineață. 

Luni seara: Canonul Domnului lisus, Paraclisul Născă- 
toarei de Dumnezeu, Acatistul Sfântului loan Botezătorul 
și Canonul îngerului păzitor. Marţi seara: Canonul cin- 
stitei și de viață făcătoarei Cruci, Paraclisul Născătoarei 
de Dumnezeu și Canonul îngerului păzitor. Miercuri 
seara: Canonul Domnului lisus, Paraclisul Născătoarei de 
Dumnezeu, Canonul îngerului păzitor, Acatistul Sfinților 
Apostoli și, cine va vrea, și al Sfântului Nicolae. Joi seara: 


Canonul cinstitei și de viață făcătoarei Cruci, Paraclisul 

Născătoarei de Dumnezeu și Canonul îngerului păzitor. 
Vineri seara: Canonul Domnului lisus, Acatistul Bunei 
Vestiri, a Născătoarei de Dumnezeu, Canonul îngerului 
păzitor și Canonul Tuturor Sfinţilor. 

Am prezentat câteva aspecte, căi și mijloace de pre- 
gătire pentru a ne putea apropia de Trupul și Sângele 
Mântuitorului lisus Hristos. Unii ar putea spune că este 
prea multă pregătire și greu de împlinit. Noi îndrăznim a 
spune că este o pregătire minimală. Având această con- 
Știință, putem răspunde chemării preotului care, înălțând 
Sfântul Potir, zice: „Cu frică de Dumnezeu, cu credinţă și 


cu dragoste să vă apropiați”. 


ÎN CE CONDIȚII MĂ POT ÎMPĂRTĂŞI 
ÎN SĂPTĂMÂNA LUMINATĂ? 


Pr. asist. dr. Silviu Tudose 


D: Sfânta zi a Învierii lui Hristos Dumnezeul nostru 
până la Duminica nouă, toată săptămâna se cuvine 
a zăbovi credincioșii nelipsit în Sfintele Biserici, cu 
psalmi și cu laude, și cu cântări duhovnicești, veselin- 
du-se și serbând întru Hristos, și luând aminte la citirea 
Dumnezeieștilor Scripturi, și desfătându-se cu Sfintele 
Taine. Că așa vom fi cu Hristos împreună înviaţi, și 
împreună înălțați. Nicidecum dar în proarătatele zile să 
se săvârșească alergare de cai, sau vreo altă priveliște 
de norod (Canonul 66 al Sinodului Trulan). 


Răspunsul la o astfel de întrebare poate naște multă 
nedumerire, atât în rândul preoților, cât și al credincioșilor. 
Pe de o parte, întâinim poziţia categorică a celor care 


văd o legătură indisolubilă între postire, Taina Pocăinţei 


= 
(38) 

și Sfânta Euharistie. Cel puțin în ultimul veac, în Biserica 
Ortodoxă Română, s-a încetățenit practica absolutei 
necesități a postirii și spovedirii înaintea primirii Sfintei 
Împărtășanii. O practică folositoare, izvorâtă mai ales din 
dorința de a ne ajuta să conștientizăm faptul că primirea 
Sfintei Împărtășanii are nevoie de o pregătire deosebită, 
după îndemnul Apostolului Pavel, care spune: „Să se cer- 
ceteze omul pe sine și așa să mănânce din pâine și să bea 
din pahar, fiindcă cel ce mănâncă și bea cu nevrednicie își 
mănâncă și își bea osândă, nesocotind trupul Domnului” 
(1 Corinteni 11, 28-29). 

De asemenea, preoții sunt îndemnați, în Povățuirile 
din Liturghier, că, „dacă va vrea cineva să se apropie de 
Sfânta Împărtășanie, și în afară de cele patru posturi obiș- 
nuite, să postească mai înainte șapte zile, petrecând în 
rugăciune, la biserică și acasă (și aceasta nu la vreme de 
nevoie, căci la vreme de nevoie nurnai trei zile sau chiar 
numai o zi să se îngăduie să postească) și mai înainte să 
se pregătească, după rânduială, prin mărturisirea păca- 
telor” (Liturghier, Editura Institutului Biblic și de Misiune 
Ortodoxă, București, 2012, p. 518). 

În același timp, impunându-se postirea și Spoveda- 
nia înaintea primirii Sfintelor Taine, e mai ușor de evitat 
o extremă nedorită: împărtășirea fără pregătirea nece- 
sară. Unii creștini, înțelegând greșit unele îndemnuri 


ale Sfinţilor Părinţi, doresc să se împărtășească zilnic, 

crezând că acest lucru le asigură sănătatea fizică sau 
mântuirea sufletului. 

Pe de altă parte, respectarea cu strictețe a acestei 
rânduieli, de a posti și de a ne spovedi înaintea fiecărei 
Împărtășanii, poate duce la o altă extremă: apropierea 
foarte rară de Sfântul Potir. Mai mult, sunt situaţii de-a 
lungul anului când participăm la Sfinte Liturghii la care 
nimeni nu primește Sfintele Taine, în afara slujitorilor și, 
în cel mai fericit caz, a copiilor mici, care nu trebuie să 
postească și să se spovedească înainte. 

Un astfel de caz întâlnim în Săptămâna Luminată (luni 
și marți, în a doua și a treia zi de Paști, și chiar vineri, în ziua 
Izvorului Tămăduirii), după Nașterea Domnului sau după 
Pogorârea Sfântului Duh. Cei care doresc să se împărtă- 
șească la vreuna din Sfintele Liturghii săvârșite acum sunt 
opriţi de interdicția împărtășirii fără postire și spovedanie. 

Încercând să oferim un răspuns echilibrat, în ascultare 
față de rânduiala canonică a Bisericii, trebuie să identifi- 
căm în Sfintele Canoane pe cele care se referă la acest 
subiect. Cercetând colecția de canoane, întâlnim cel mai 
des referințe la obligativitatea creștinilor de a participa 
la Sfânta Liturghie și de a se împărtăși cu Sfintele Taine 
sau menționarea situaţiilor în care nu se pot împărtăși, 
fiind opriți pentru o vreme, din cauza unor păcate săvâr- 
șite (desfrânare, concubinaj, furt, cămătărie, vrăjitorie, 


ghicitorie, înșelătorie, ură ș.a.). Nu întâlnim nici un canon 

care să prevadă în mod expres obligativitatea postirii și 
a spovedirii înaintea primirii Sfintei Împărtășanii, toate 
vorbind despre pregătirea necesară. O astfel de pregătire 
nu exclude, e adevărat, nici postul, nici Spovedania. Pot fi 
însă întâlnite și excepţii, cum este cazul muribunzilor, care 
pot primi Sfânta Împărtășanie pe patul de moarte, dacă își 
doresc acest lucru, chiar și fără o spovedanie propriu-zisă, 
fără îndeplinirea vreunui canon și fără ajunare (comp. 
Canonul 13 al Sinodului | Ecumenic, Canonul 5 al Sfântului 
Grigorie de Nyssa, Canonul 7 Cartagina și Canonul 9 al 
Sfântului Nichifor Mărturisitorul). 

Și Săptămâna Luminată, între Noaptea Învierii și 
Duminica nouă (a Tomii), poate constitui o excepție de la 
regula împământenită, mai ales că există și un canon care 
se referă la rânduiala prăznuirii acesteia, și anume: Canonul 
66 al Sinodului Trulan (V-VI Ecumenic). lată ce spune: 

„Din Sfânta zi a Învierii lui Hristos Dumnezeul nos- 
tru, până la Duminica nouă, toată săptămâna se cuvine a 
zăbovi credincioșii nelipsit în Sfintele Biserici, cu psalmi și 
cu laude, și cu cântări duhovnicești, veselindu-se și serbând 
întru Hristos, și luând aminte la citirea Dumnezeieștilor 
Scripturi, și desfătându-se cu Sfintele Taine. Că așa 
vom fi cu Hristos împreună înviați, și împreună înălțați. 
Nicidecum dar în proarătatele zile să se săvârșească aler- 
gare de cai, sau vreo altă priveliște de norod” (,„Pidalion 


[Cârma Bisericii], p. 293). 

Observăm cum Sfinţii Părinţi alcătuitori ai canonului 
acordă o deosebită importanţă Săptămânii Luminate, 
rânduind ca preocuparea creștinilor să nu fie îndreptată 
numai către manifestările de bucurie lumești (întâlnite 
până astăzi în majoritatea familiilor, în restaurante, par- 
curi și pieţe publice), ci mai ales pentru participarea la sfin- 
tele slujbe, pentru cunoașterea Sfintelor Scripturi și, iată, 
pentru primirea Sfintelor Taine. 

Faptul că mâncăm „de dulce”, din mâncărurile bine- 
cuvântate la finalul Sfintei Liturghii din Noaptea Învierii, 
nu trebuie să constituie un impediment pentru primirea 
Sfintei Împărtășanii, lucru valabil, de altfel, în cazul sluji- 
torilor. De asemenea, Sfintele Canoane interzic postul în 
zilele de sărbătoare (comp. canoanele 64 apostolic, 55 VI 
Ecumenic, 18 Gangra), îndeosebi în perioadele de după 
marile praznice, fiindcă „vor veni zile când se va lua de la 
ei Mirele, și atunci vor posti” (Matei 9, 15). 

Având în vedere toate acestea, credem că răspunsul 
la întrebarea din titlu nu poate fi unul categoric negativ, 
acest lucru nefiind, așa cum am văzut, în concordanţă cu 
învățătura canonică a Bisericii. 

E de dorit ca fiecare, cleric sau mirean, să-și dorească 
să se apropie cât mai des de Sfântul Potir, „cu frică de 
Dumnezeu, cu credinţă și cu dragoste”, renunțând la pă- 
cate, mărturisindu-le înaintea duhovnicului, pocăindu-se 


pentru ele și încercând să-și schimbe viaţa, fiindcă ne 

avertizează Mântuitorul: „Adevărat, adevărat zic vouă, 
dacă nu veţi mânca trupul Fiului Omului și nu veţi bea sân- 
gele Lui, nu veți avea viață în voi. Cel ce mănâncă trupul 
Meu și bea sângele Meu are viață veșnică, și Eu îl voi învia 
în ziua cea de apoi” (loan 6, 53-54). 

Fiecare duhovnic, cu libertatea și responsabilitatea pe 
care le are, poate hotărt dacă și când cineva poate primi 
Sfânta Împărtășanie în Săptămâna Luminată, în funcţie 
de cum s-a pregătit de-a lungul Postului Mare, de cât de 
râvnitor este și de cât de mult își dorește să se bucure de 
roadele Sfintei Liturghii. 

Un slujitor ar trebui să fie trist și neliniștit atunci 
când la o Sfântă Liturghie este singurul care se împăr- 
tășește, impunând credincioșilor reguli pe care e! însuși 


nu le respectă. 


ÎN CE CONDIȚII ŞI CÂT DE DES PRIMESC 
SFÂNTA ÎMPĂRTĂŞANIE COPIII? 


Pr. asist. dr. Silviu Tudose 


| mpunerea ajunării pentru sugari sau pentru copiii de 
Î doi-trei ani este absurdă și nerealistă. Dacă pentru cel 
bolnav canoanele fac o derogare de la obicei, același lucru 
poate fi făcut și pentru copiii care nu pot înțelege rostul 
ajunării, ca parte a pregătirii pentru împărtășire. În condi- 
țiile respectării cu strictețe a rânduielii ajunării, riscăm ca 
cei mici să nu se împărtășească niciodată în timpul Sfintei 
Liturghii, ci numai în afara ei, cu Dumnezeieștile Taine păs- 
rate pe Sfânta Masă (care sunt, de altfel, în primul rând 
„pentru cei bolnavi”, așa cum scrie în „Liturghier”). 


Răspunsul la întrebarea din titlu are nevoie de o scurtă 
incursiune în istoria Bisericii primelor veacuri, când creș- 


tinii fără impedimente se împărtășeau la fiecare Sfântă 


5) 

Liturghie. După secolul al IV-lea, evlavia față de primirea 
Sfintei Împărtășanii a scăzut, Sfinţii Părinţi fiind nevoiţi 
să vorbească și să scrie împotriva împărtășirii rare, con- 
siderată chiar una din cauzele îmbolnăvirii. De exemplu, 
Sfântul Macarie Egipteanul îi spunea unei femei pe care 
tocmai o vindecase de demonizare: „Niciodată să nu 
neglijezi a merge la biserica lui Dumnezeu și a te împăr- 
tăși cu Tainele lui Hristos Domnul! Aceasta ţi s-a întâmplat 
pentru că timp de cinci săptămâni nu te-ai apropiat de 
Preacuratele Taine” (Viaţa Sfântului Macarie Egipteanul, în 
PSB, vol. 16, București, 1992, p. 27). 

În epoca apostolică, Sfintele Liturghii erau săvârșite 
seara, după agapă (masa frățească), având modelul Cinei 
celei de Taină (cf. Luca 22, 20 sau 1 Corinteni 1, 25). Foarte 
curând, după secolul al Il-lea, agapele s-au mutat după 
Sfânta Liturghie, îndeosebi cu scopul de a-i ajuta pe cei 
săraci. Ulterior au apărut canoane care interziceau aga- 
pele organizate în biserică (Canonul 28 Laodiceea - 343), 
ceea ce a dus la separarea lor de Sfânta Liturghie, având 
loc în încăperi special amenajate sau în case particulare. 
Tot în această perioadă, s-a generalizat practica împărtă- 
șirii pe nemâncate sau cu ajunare, așa cum consemnează 
Canonul 41 al Sinodului de la Cartagina, din 419: „Sfintele 
Altarului să nu se săvârșească decât numai de persoane 
care au ajunat, exceptându-se o singură zi la an, întru care 


se săvârșește Cina Domnului (...)”. 

Acest canon ne arată că practica generală era aceea a 
primirii Sfintei Împărtășanii pe nemâncate, rămasă vala- 
bilă și astăzi, atât pentru clerici, cât și pentru credincioși. 

interesant este că, pe lângă consemnarea practicii 
generale, canonul de la Cartagina ne arată îngăduinţa Bise- 
ricii acelei vremi pentru o excepție: obiceiul unor creștini, 
care în Joia Mare slujeau Liturghia după o cină specială. 

Totodată, în colecția de canoane a Bisericii Ortodoxe, 
în privința ajunării înaintea primirii Sfintei Împărtășanii, mai 
întâlnim două canoane: Canonul 16 al Sfântului Timotei 
al Alexandriei (7 385) și Canonul 9 al Sfântului Nichifor 
Mărturisitorul (+ 818), ambele vorbind tot de excepții de la 
rânduiala ajunării. 

lată textul acestora: 

„Dacă cineva ajunând pentru a se împărtăși, spă- 
lându-și gura sau în baie a înghiţit apa nevrând, se cuvine 
a se împărtăși?” Răspuns: Da; fiindcă satana aflând prilej 
de a-l opri de la Împărtășire, mai des va face aceasta” 
(Canonul 16 al Sfântului Timotei al Alexandriei). 

„Se cuvine să se dea dumnezeiasca Împărtășa- 
nie celui bolnav în primejdie de moarte, chiar și după 
ce a gustat mâncare” (Canonul 9 al Sfântului Nichifor 
Mărturisitorul). 

Am expus aceste informaţii legate de atitudinea Bise- 
ricii primelor veacuri față de ajunarea care precedă pri- 


mirea Sfintei Împărtășanii, consemnată în canoane și în 

rânduielile liturgice, deoarece o considerăm ajutătoare în 
oferirea unui răspuns cât mai echilibrat întrebării din titlu. 

Ne ajută ceea ce am scris până acum să înțelegem 
că, în privinţa copiilor mici, poate fi făcută o derogare 
de la regula ajunării, ei primind Sfânta Împărtășanie și 
dacă au mâncat cu câteva ore înainte. Impunerea aju- 
nării pentru sugari sau pentru copiii de doi-trei ani este 
absurdă și nerealistă. Dacă pentru cel bolnav canoanele 
fac o derogare de la obicei, același lucru poate fi făcut și 
pentru copiii care nu pot înțelege rostul ajunării, ca parte 
a pregătirii pentru împărtășire. 

În ceea condiţiile respectării cu strictețe a rânduielii 
ajunării, riscăm ca cei mici să nu se împărtășească nici- 
odată în timpul Sfintei Liturghii, ci numai în afara ei, cu 
Dumnezeieștile Taine păstrate pe Sfânta Masă (care sunt, 
de altfel, în primul rând „pentru cei bolnavi”, așa cum 
scrie în Liturghier). 

În ceea ce privește cea de a doua parte a întrebării, 
referitoare la frecvenţa cu care pot fi împărtășiți copiii, 
credem că nu pot fi impuse reguli inventate, de genul: 
„nu mai repede de 40 de zile”. În condiţiile în care aceștia 
au o viață curată, nestricată încă de păcate, pentru care, 
de altfel, nici nu se spovedesc, considerăm că, botezați 
fiind, se pot împărtăși la fiecare Sfântă Liturghie la care 
participă. Împărtășirea lor cât mai deasă constituie cel mai 


mare dar pe care îl pot mijloci pentru ei părinţii sau nașii. 


Știm că s-a împământenit obiceiul ca, la Sfânta 
Spovedanie, copiii să vină după ce împlinesc șapte ani, 
considerându-se că aceasta este vârsta la care încep să 
conștientizeze ce înseamnă păcatul și consecinţele lui. 
Experienţa ne arată că vârsta ar putea fi și mai mică, în 
funcţie de temperamentul și de condiţiile în care trăiesc 
copiii respectivi. În privinţa vârstei de la care ar trebui să 
primească Sfânta Împărtășanie cu ajunare, considerăm 
că ea depinde, de asemenea, de firea copilului, dar și de 
disponibilitatea părinţilor de a-l ajuta să înțeleagă de ce 
ajunăm înainte de primirea Sfintelor Taine. Lucrul acesta 
se poate face treptat, cu mult tact, astfel încât, după 
câțiva ani de viaţă, copilul să vină la Sfânta Liturghie 
nemâncat, bucuros că va primi Sfânta Împărtășanie, 
nevăzând în această rânduială un chin de care vrea să 
scape cât mai repede. 


> 

CUM SE FACE CORECT ÎMPĂRTĂŞIREA 
CLERICILOR? 


Pr. prof. dr. Nicolae D. Necula 


redincioșii se împărtășesc la îndemnul preotului 
( al diaconului: „Cu frică de Dumnezeu, cu cre- 
dință și cu dragoste să vă apropiaţi!”. Ei primesc 
Sfânta Împărtășanie numai în afara Altarului, din fața 
ușilor împărătești, pe solee, după ce preotul citește 
cele trei rugăciuni înainte de Sfânta Împărtășanie. 
Credincioșii sunt împărtășiţi cu lingurița, deodată cu 
Trupul și Sângele Domnului, având fiecare în mâna 
dreaptă o lumânare aprinsă. Nu este îngăduit să se 
folosească atâtea lingurițe câţi credincioși sunt 
de împărtășit sau dezinfectarea și refolosirea lor și 
nici lingurițe particulare sau personale, aceasta 
fiind o dovadă de necredinţă. Spre deosebire de cre- 
dincioșii laici sau mireni, slujitorii bisericești, înce- 
pând de la diacon în sus, se împărtășesc numai în 
Sfântul Altar. 


= | 

Împărtășirea cu Sfintele Taine, cu Cinstitul Trup și 
Sânge al Domnului Dumnezeului și Mântuitorului nostru 
lisus Hristos este unul din momentele cele mai importante 
ale Tainei Sfintei Euharistii și punctul culminant al trăirii 
unirii noastre cu Hristos. El este trăit cu maximă intensi- 
tate, atât de slujitorii Sfintei Euharistii, cât și de credin- 
cioșii care participă la Sfânta Liturghie și se împărtășesc. 
Ritualul însă este deosebit de la o categorie la alta. După 
cum este cunoscut, credincioșii se împărtășesc la îndem- 
nul preotului sau al diaconului: „Cu frică de Dumnezeu, cu 
credinţă și cu dragoste să vă apropiaţi!”. Ei primesc Sfânta 
Împărtășanie numai în afara Altarului, din fața ușilor împă- 
rătești, pe solee, după ce preotul citește cele trei rugăciuni 
înainte de Sfânta Împărtășanie. Credincioșii sunt împărtă- 
șiți cu lingurița, deodată cu Trupul și Sângele Domnului, 
având fiecare în mâna dreaptă o lumânare aprinsă. Nu 
este îngăduit să se folosească atâtea linguriţe câţi credin- 
cioși sunt de împărtășit sau dezinfectarea și refolosirea lor 
și nici linguriţe particulare sau personale, aceasta fiind o 
dovadă de necredință. 

Spre deosebire de credincioșii laici sau mireni, slujitorii 
bisericești, începând de la diacon în sus, se împărtășesc 
numai în Sfântul Altar. Cântăreţii, ipodiaconii și preoții 
caterisiţi, ca și toţi cei care fac parte din clerul inferior și 
care au dispărut cu timpul din structura Bisericii (diaco- 


nițele, anagnostul, lectorul și citețul, exorciștii, acolutul, 

ostiarii, portarii sau ușierii, groparii), novicii în călugărie 
și călugărițele se împărtășesc numai în afara Altarului, 
din faţa ușilor împărătești. Regula de urmat este aceasta: 
toţi cei hirotoniți într-una din cele trei trepte ale preoţiei - 
diacon, preot, episcop - se împărtășesc numai în Altar, iar 
restul membrilor Bisericii numai în afara Sfântului Altar. 

În legătură cu această rânduială, aș dori să explic ce 
înseamnă expresia pe care o folosim pentru preotul cateri- 
sit: „A fost coborât în rândul laicilor”. Nu înseamnă că pre- 
otul caterisit este socotit ca un laic sau egal cu un laic, căci 
rămâne în continuare cu harul preoţiei, care nu se ia de la 
el niciodată. Folosind un termen din teologia catolică, spu- 
nem că hirotonirea în calitatea de preot creează un efect 
indelebil, adică de neșters, de nedesființat. Harul rămâne 
în preotul caterisit, dar este nelucrător. Dovadă că, în cazu- 
rile de iertare, preotul revine la calitatea lui de preot fără a 
mai fi hirotonit. Preotul caterisit, nemaipurtând haina pre- 
oțească și având harul nelucrător, este „coborât” în rândul 
laicilor pentru împărtășire, adică este coborât din înălțimea 
demnităţii Altarului, la nivelul naosului, în fața ușilor împă- 
rătești, pe solee, cu ceilalți credincioși. 

În ceea ce privește împărtășirea slujitorilor Bisericii, 
aici avem mai multe situații. Mai întâi trebuie să precizăm 
că împărtășirea clericilor se face mai înainte de cea a cre- 
dincioșilor. Ea se face după ce slujitorul rostește: „Să luăm 


aminte! Sfintele, sfinţilor!” 


Un 


1. Prima situaţie este aceea în care preotul slujește 
singur Sfânta Liturghie. Aceasta este, de altfel, rânduiala 
de bază a Sfintei Împărtășiri. După îndemnul de mai sus, 
preotul frânge Sfântul Agneţ în patru părți, le așază pe 
Sfântul Disc, pune părticica lisus în Sfântul Potir, bine- 
cuvântează căldura cu formula respectivă, o toarnă în 
Sfântul Potir, apoi ia părticica Hristos cu mâna stângă și o 
așază pe palma mâinii drepte care are între degete bure- 
tele, cu care se șterge pe mâna stângă de eventualele 
firimituri, așază cruciş mâna dreaptă peste cea stângă și 
rostește cele trei rugăciuni dinainte de împărtășire, cu 
capul puțin plecat, apoi consumă părticica din Sfântul 
Agneţ. Apoi gustă de trei ori din Sfântul Sânge, cu for- 
mula respectivă. Își șterge buzele cu formula respectivă, 
apoi toarnă Cele Sfinte în Sfântul Potir și se pregătește 
pentru împărtășirea credincioșilor. 

2. A doua situație este aceea când preotul slujește 
cu diacon, unul sau mai mulți. În această situație, rându- 
iala Sfintei Împărtășiri este deosebită. După ce preotul 
frânge Sfântul Agneţ și pune părticica lisus în Sfântul 
Potir, împarte părticica Hristos în atâtea părți câţi slujitori 
sunt de împărtășit. Apoi dă diaconului sau diaconilor păr- 
ticica din Hristos, își ia și el părticica din Hristos, rostește 
rugăciunile respective, consumă Sfântul Trup, apoi preo- 
tul se împărtășește cu Sfântul Sânge, îl invită pe diacon 


sau pe diaconi la Sfântul Potir, care se apropie cu formula 

respectivă, este împărtășit, apoi diaconul pune restul din 
Sfinte în Sfântul Potir, cu rugăciunile respective. 

3. A treia situație este atunci când preotul slujește 
cu mai mulți preoți, fără diacon. În situaţia aceasta avem 
următoarea rânduială. După frângerea Sfântului Trup, de 
către protos, se împarte părticica Hristos în atâtea părți 
câți slujitori sunt de împărtășit. Apoi preotul protos ia pri- 
mul din Sfântul Trup, urmând ceilalți slujitori, așezându-se 
în ordine descrescândă, în dreapta protosului. Rostesc 
rugăciunile necesare și consumă Sfântul Trup. Apoi proto- 
sul începe împărtășirea cu Sfântul Sânge, venind și ceilalți 
în ordine descrescândă. Ultimul preot toarnă Cele Sfinte 
în Sfântul Potir. 

4. A patra situație o constituie slujirea mai multor 
preoți cu unul sau mai mulţi diaconi. În această situaţie, 
după frângerea Sfântului Agneţ, protosul împarte părti- 
cica Hristos în atâtea părți, câţi slujitori sunt de împărtășit. 
Preoții, începând cu al doilea, vin în ordine descrescândă 
și-și iau părticele din părticica Hristos, cu formula respec- 
tivă, se pleacă spre protos fără să rostească ceva, și se 
așază unul după altul în dreapta protosului. Apoi, proto- 
sul dă părticele din partea Hristos diaconului sau diaconi- 
lor. La sfârșit, ia și el părticele din partea Hristos. Rostesc 
rugăciunile care se zic acum, apoi consumă Sfântul Trup. 
La împărtășirea cu Sfântul Sânge care urmează, începutul 


îl face protosul, fiind urmat de ceilalți preoţi, iar ultimul 

dintre preoți împărtășește pe diaconi. Protodiaconul sau 
unul dintre diaconi face turnarea Sfintelor în Sfântul Potir. 

5. O situaţie deosebită este aceea a săvârșirii Sfintei 
Liturghii cu arhiereu, având sobor de preoți și diaconi. 
În această situație, protia o are arhiereul. Împărtășirea 
se desfășoară astfel: arhiereul, după frângerea Sfântului 
Agneţ, pune părticica lisus în potir, apoi împarte părticica 
Hristos în atâtea părți câţi slujitori sunt de împărtășit. Apoi 
arhiereul dă părticele din Sfântul Trup (părticica Hristos) 
tuturor slujitorilor, începând cu preoții și până la ultimul 
diacon, care se așază în dreapta arhiereului, în ordine 
descrescândă. Se rostesc rugăciunile respective și se con- 
sumă Sfântul Trup. Apoi arhiereul dă Sfântul Sânge, înce- 
pând cu preoții, până la ultimul diacon. Diaconul cel dintâi 
toarnă Sfintele în Sfântul Potir. 

6. Cea mai complexă situaţie este aceea a slujbei cu 
sobor de mai mulţi arhierei, preoți și diaconi. În această 
situație, ritualul împărtășirii este următorul: după frânge- 
rea Sfântului Agneţ, și după punerea în Potir a părticelei 
lisus, arhiereul protos împarte părticica Hristos în atâ- 
tea părți câți slujitori sunt de împărtășit. Apoi, arhiereii, 
începând cu al doilea, își iau părticele din Sfântul Trup, în 
ordinea descrescândă. Apoi arhiereul protos dă părticele 
din Sfântul Trup preoților și diaconilor în ordine descres- 
cătoare, apoi la sfârșit ia și el părticica, rostesc împre- 


ună rugăciunile și consumă Sfântul Trup. Apoi începe 

împărtășirea cu Sfântul Sânge. Se împărtășesc mai întâi 
arhiereii, începând cu protosul, iar ultimul arhiereu împăr- 
tășește pe preoți și diaconi, ultimul diacon turnând cele 
rămase pe Sfântul Disc în Sfântul Potir. 

În legătură cu Sfânta Împărtășanie mai precizăm că 
atunci când arhiereul slujește, acesta face împărtășirea 
preoților și diaconilor. La Liturghie, nu poate un preot să 
împărtășească pe alt preot, indiferent de gradul sau ran- 
gul administrativ sau onorific pe care îl are primul. Preotul 
împărtășește numai pe diaconi. Diaconii nu se împărtă- 
șesc singuri, ci de către arhiereu sau preot. 

CURA AJUNGEM LA ÎMPĂRTĂȘIREA CONTINUĂ 
CU SFINTELE TAINE? 


Pr. lect. dr. Vasile Gavrilă 


reștinul nu se împărtășește pentru că este vrednic 
C; nici pentru a fi răsplătit pentru vreo vrednicie, ci 
pentru că este chemat și primește Darul „spre iertarea 
păcatelor și spre Viaţa de Veci”, fără a uita însă că cei ce 
s-au apropiat, nesocotind Trupul și Sângele Domnului, 
s-au îmbolnăvit sau chiar au și murit. 


Problema frecvenței Împărtășirii cu Sfintele Taine 
(Sfântul Trup și Sfântul Sânge al Mântuitorului Hristos, 
oferit în Sfânta și Dumnezeiasca Liturghie), pusă astăzi 
în Biserică, nu este o problemă nouă; este o problemă 
care a apărut în timp, determinată de diminuarea eto- 


sului creștin și stabilirea participării active și integrale 

a creștinilor la Liturghie, începând cu veacul al IV-lea, 
urcând până în zilele noastre. 

Împărtășirea cu Trupul și Sângele Domnului reprezintă: 

1, Împlinirea poruncii divine: „Luaţi, mâncaţi, Acesta 
este Trupul Meu” (Matei 26, 26), „Beţi dintru Acesta toți, 
Acesta este Sângele Meu, al Legământului Celui Nou, care 
pentru voi și pentru mulți se varsă, spre iertarea păcate- 
lor” (Matei 26,27-28); 

2. Răspunsul omului, în fața Darului Dumnezeiesc: 
pomenirea morții și a învierii Domnului: „Aceasta să o 
faceţi întru pomenirea Mea” (Luca 22, 19) și preamărirea 
Jertfei: „Fiindcă, de câte ori veţi mânca pâinea aceasta și 
veți bea paharul acesta, moartea Domnului vestiți, până 
când El va veni” (1 Corinteni 1, 26); 

3. Comuniune cu Hristos și părtășie la viaţa Lui: „Cel 
ce mănâncă Trupul Meu și bea Sângele Meu rămâne întru 
Mine și Eu întru e!” (loan 6, 56) și „Eu îl voi învia în ziua cea 
de Apoi” (loan 6, 54). 

Apostolii și primii creștini, înțelegând foarte bine 
mandatul divin, au făcut din acesta un mod de vieţuire: 
„Zi de zi într-un cuget stăruind în templu, și-n casă frân- 
gând pâinea, împreună își luau Hrana întru bucurie și 
întru curăţia inimii” (Faptele, 2, 46). Nu era nevoie de o 
reglementare canonică sau disciplinară privind împărtă- 
șirea creștinilor, pentru că așa își trăiau viaţa: în comuni- 


une unii cu alții și cu Hristos, prin împărtășirea cu Trupul 

și Sângele Lui; este adevărat că „nicicând nu s-a realizat 
mai deplin și mai în adevăratul înțeles al cuvântului par- 
ticiparea activă și integrală la Liturghie, ca în Biserica 
primelor veacuri, adică în perioada persecuțiilor și în vre- 
mea de strălucire și glorie care a urmat după aceea, sau 
în perioada de aura istoriei creștine”. 

Participarea zilnică la „frângerea pâinii” avea drept 
scop Împărtășirea; Trupul și Sângele Domnului era darul 
la care aveau dreptul toţi cei ce se botezau, dar pe care 
îl puteau pierde prin păcat, pentru ca nu cumva, împăr- 
tășindu-se cu păcat, să-și atragă osânda bolii sau chiar a 
morții: „Căci cel ce mănâncă și bea cu nevrednicie osândă 
își mănâncă și bea, nesocotind Trupul Domnului. De aceea 
sunt muiţi dintre noi neputincioși și bolnavi și mulți au 
murit” (1 Corinteni 11, 29-30). 

Primii creștini „imitau, într-adevăr, în ceea ce privește 
Tainele, continuitatea [synecheian] pe care o aveau evreii 
în ceea ce privește mana, pentru că, după ce se botezau 
toţi, se împărtășeau încontinuu [synechos] și cu râvnă cât 
timp se aflau în pustia acestei vieţi; uneori, de trei sau patru 
ori pe săptămână, potrivit Marelui Vasile, alteori în fiecare 
zi, potrivit Hrisostomului. Și încetau numai când intrau în 
hotarele Ierusalimului Ceresc, ca să se cuminece în chip 
nemijlocit și mai apăsat cu Pâinea pământului aceluia”. 

Așadar, la început, creștinii din primele comunități 
creștine se împărtășeau zilnic (Faptele 2, 46-47), mai 

târziu, în vremea Sfântului Vasile cel Mare, de patru ori 
pe săptămână (duminica, miercurea, vinerea și sâmbăta), 
respectând și îndemnul Bisericii ca tot poporul să pri- 
mească Trupul și Sângele Domnului, după episcopi, preoți 
și diaconi, conform unei rânduieli bine stabilite. 

Excomunicarea sau excluderea de la Împărtășire era 
cea mai gravă măsură luată de Biserică în raport cu un 
creștin; trebuia să se facă chiar Spovedania publică, atunci 
când era vorba de păcate grave; trei erau păcatele care 
impuneau o astfel de spovedanie: apostazia, uciderea și 
adulterul (desfrânarea). Cei ce erau excluși de la Împărtă- 
șire trebuiau să părăsească biserica odată cu catehumenii 
(cei ce nu erau botezați, dar se pregăteau pentru aceasta), 
după prima parte a Liturghiei - Liturghia Catehumenilor. 
Era grav când cineva - fie cleric, fie mirean - lipsea de la 
Liturghie și nu se împărtășea trei duminici la rând; dacă nu 
aveau un motiv întemeiat pentru care s-ar fi aflat în situa- 
ţia respectivă, dacă era cleric, se caterisea, dacă era laic, 
se excomunica, 

Treptat, creștinii s-au îndepărtat de Dumnezeiasca 
Euharistie, încât s-a ajuns în situația în care chemarea 
slujitorilor la Împărtășire: „Cu frică de Dumnezeu, cu cre- 
dinţă și cu dragoste, apropiaţi-vă!”, rămâne aproape fără 
răspuns, iar rugăciunile „Drepţi, primind Dumnezeieștile, 
Sfintele...”, „Să se umple gurile noastre de Lauda Ta, 


Doamne, că ne-ai învrednicit pe noi a ne împărtăși...” 

sau „Mulţumim Ție, Stăpâne... că și în ziua de acum 
ne-ai învrednicit pe noi de Cereștile și nemuritoarele Tale 
Taine...” nu se mai pot referi decât la slujitori și, rareori, la 
câţiva copii și bătrâni care se mai împărtășesc și în alte zile 
decât la Paști sau la Crăciun. 

Ajungându-se în situația aceasta, pe de o parte, și 
conștientizând, la un moment dat, unii slujitori și creș- 
tini ai Bisericii, pe de altă parte, s-au creat două curente; 
unii adepţi ai împărtășirii regulate și mai frecvente, moti- 
vându-și intenţia printr-o dorință de a se apropia mai 
mult de Dumnezeu și de a fi în comuniune cu EI și prin 
Dumnezeiasca Euharistie; alții, adepţii împărtășirii numai 
la anumite momente (sărbători mari și mai ales în cele 
patru posturi), având ca motivaţie nevrednicia cu care s-ar 
apropia de Sfintele Taine. 

Trebuie însă afirmat foarte clar ceea ce reiese și din 
afirmaţiile de mai sus: creștinul nu se împărtășește pen- 
tru că este vrednic și nici pentru a fi răsplătit pentru vreo 
vrednicie, ci pentru că este chemat și primește Darul 
„spre iertarea păcatelor și spre Viaţa de Veci”, fără a uita 
însă că cei ce s-au apropiat, nesocotind Trupul și Sângele 
Domnului, s-au îmbolnăvit sau chiar au și murit. 

E adevărat că oricare dintre cele două căi poate deveni 
o extremă care nu este bună; la fel de adevărat este că 
viaţa din comunităţile primare rămâne model de viețuire - 


însă nu doar în raport cu împărtășirea, ci cu întreaga viaţă. 

Ceea ce era specific primilor creștini nu era nici vred- 
nicia/nevrednicia, nici pregătirea specială/lipsa pregăti- 
rii, ci două aspecte: conștiința prezenței lui Dumnezeu 
întru ei, dublată de iminenta și apropiata a doua venire a 
Domnului, și starea de jertfă - erau permanent pregătiți 
de martiriu. Acestea le confereau o „pregătire” continuă 
care ducea la o împărtășire - nu deasă, ci continuă. 

Așadar, nici astăzi nu ar fi corect să vorbim despre 
o deasă sau o rară împărtășire, ci despre o „continuă 
împărtășire”. Nici cei ce se împărtășesc rar, nici cei ce se 
împărtășesc des, nici cei ce s-au împărtășit o dată în viaţa 
lor sau de mai multe ori nu sunt vrednici de laudă, ci cei 
ce primesc Sfânta Împărtășanie cu conștiința păcătoșe- 
niei, în stare de smerenie profundă, însoţită de starea de 
mulțumire (euharistică); aceasta este starea care îl face 
„vrednic” de Darul lui Hristos. Cel ce s-ar împărtăși o sin- 
gură dată în viață cu Trupul și Sângele Domnului și ar trăi 
permanent prezenţa lui Hristos în viață - în sufletul și în 
trupul lui - ar fi la fel cu cei ce se împărtășesc continuu, dar 


nu doar des. 


CARE SUNT INOVAȚIILE ȘI ABATERILE 

DE LA NORMELE LITURGICE, CANONICE 

ȘI PASTORALE PRIVITOARE LA SĂVÂRȘIREA 
TAINEI ÎMPĂRTĂŞANIEI? 


Pr, asist. dr. Silviu Tudose 


tunci când vorbim sau scriem despre inovațiile și 
Asa de la normele liturgice, canonice și pas- 
torale nu înseamnă că îi judecăm neapărat pe alţii, ci, 
întâi de toate, avem în vedere îndreptarea unor situații 
existente în slujirea noastră, mai ales atunci când este 
vorba de săvârșirea Tainei Sfintei Împărtășanii. Vom 


menționa în continuare câteva dintre ele. 


1. Slujirea Sfintei Liturghii, în vederea împărtășirii cu 
Sfintele Taine, fără pregătirea necesară. Practic, slujitorul 


se abate de la rânduiala corectă atunci când nu respectă 

etapele pregătirii, atât sufletești, cât și trupești, în vede- 
rea slujirii Sfintei Liturghii și primirii Sfintei Împărtășanii, 
așa cum sunt ele consemnate în Liturghier și în toate 
manualele de teologie. Felul corect în care trebuie să ne 
pregătim pentru Sfânta Liturghie se învață în școlile de 
teologie și prin sfatul duhovnicului fiecăruia, dar, uneori, 
e bine să fie reamintit, cel puţin prin recitirea Povăţuirilor 
din Liturghier. 

2. Tot de pregătire ţine și datoria preotului de a nu uita 
că, așa cum învaţă Liturghierul, „dacă va îndrăzni cineva 
să slujească fără biserică sfințită sau fără antimis sfinţit 
de arhiereu, fără veșminte sfinţite, fără prescuri de grâu 
și făină curată și fără vin din rodul viței, unul ca acesta se 
socotește nu numai fur de cele sfinte, ci păcate de moarte 
face și osândă și pedeapsă își agonisește”. De aceea, se 
cuvine o atenţie sporită în ceea ce privește calitatea pres- 
curilor, a vinului și a apei folosite la Sfânta Liturghie. 

3. Tot abatere este și lipsa preocupării pentru cali- 
tatea materialului din care sunt confecționate sau pen- 
tru felul cum arată Sfintele Vase și acoperămintele lor. 
Acestea trebuie păstrate curate, iar din când în când, 
curățate sau restaurate. Este absolut necesară existența 
unor procovețe speciale, folosite la ștergerea potirului și 
a gurii după primirea Sfintei Împărtășanii, din materiale 
naturale, absorbante, și de culoare potrivită (roșii, albe 


sau aurii). Folosirea în acest scop a acoperământului 


Sfântului Potir este nepotrivită și contribuie ia deterio- 
rarea acestuia. 

3. Slujirea Sfintei Liturghii fără primirea Sfintei Împăr- 
tășanii. Potrivit Canonului 8 Apostolic, „dacă vreun 
episcop sau prezbiter sau diacon sau vreunul (altul) din 
catalogul clerului, săvârșindu-se Sfânta Jertfă (Sfânta 
Liturghie), nu s-ar împărtăși, să spună cauza. Și dacă ea ar 
fi binecuvântată, să aibă iertare; iar dacă n-ar spune-o, să 
se afurisească, ca unul care s-a făcut vinovat de tulburarea 
poporului (sminteală) și a făcut să se nască bănuiala împo- 
triva celui care a adus (sfânta jertfă), ca și când acesta nu 
ar fi adus-o după rânduială”. Prescripţia canonică a fost 
preluată și de Povăţuiri, unde citim: „Dacă vreun preot, 
slujind Liturghia, nu se va împărtăși cu Dumnezeieștile 
Taine, afară de întâmplarea că se va îmbolnăvi în timpul 
slujbei, acela foarte greu și de moarte a greșit și sub cano- 
nul caterisirii va cădea. Sub aceeași vină cade și împreună- 
liturghisitorul dacă nu se împărtășește”. De obicei, atunci 
când apare această ispită pentru un slujitor, de a nu se 
împărtăși, ea este „motivată” de existenţa vreunui păcat 
grav săvârșit sau de faptul că a fost nevoit să ia medica- 
mente în dimineaţa respectivă. În primul caz, el trebuie să 
meargă cât mai repede la duhovnic, să se spovedească, iar 
în cel de al doilea, să aștepte până când sănătatea fizică 
îi va permite să slujească și să se împărtășească pregătit, 


ajunând după rânduială. 

4. Știm că există norme canonice referitoare la faptul 
că slujitorii trebuie să se împărtășească în Sfântul Altar (cf. 
Canonul 19 Laodiceea), că preoţii se împărtășesc de către 
și după episcop, iar diaconii după preoți (cf. Canonul 18 al 
Sinodului 1 Ecumenic). Nu există nici o dispoziție canonică 
referitoare la momentul în care slujitorii se împărtășesc, 
deoarece acesta este clar consemnat în rânduiala Sfintei 
Liturghii. Întâlnim însă o abatere de la rânduiala corectă a 
împărtășirii clericilor: în unele biserici, cu mai mulți slujitori, 
în care predica sau cuvântul de învățătură sunt ţinute la 
Chinonic, și nu după citirea Evangheliei, așa cum ar fi firesc, 
slujitorul care rostește predica nu se împărtășește, ci iese 
și rostește predica neîmpărtășit. Ceilalţi slujitori îi păs- 
trează acestuia o parte din părticica HS într-o linguriţă, iar 
predicatorul se împărtășește la sfârșitul Sfintei Liturghii. 
Motivul? Consideră că, dacă se împărtășește și rostește 
apoi predica, se va îneca sau îi va sări din gură o firimitură 
din Sfânta Împărtășanie. Astfel de motive invocate sunt 
nepotrivite, în fapt, un astfel de slujitor fiind mai mult pre- 
ocupat de cuvântul de învățătură decât de primirea Sfintei 
Împărtășanii, care devine, din păcate, ceva secundar. 

5. Turnarea de vin în Sfântul Potir după sfinţirea 
Darurilor. În Povăţuiri se menţionează foarte clar că, „de 
vor fi mulţi cei care doresc să se împărtășească, preotul 
nicidecum să nu îndrăznească - neajungând în Sfântul 


Potir Dumnezeiescul Sânge sau Trup - să mai toarne vin 


sau pâine din nou, că de moarte va greși și lipsit de dar 
va fi”. Tot în Povățuiri găsim și soluția pentru o astfel de 
problemă: „Cei rămași neîmpărtășiţi să fie îndemnați 
să aștepte până a doua zi și, slujindu-se Liturghia, să fie 
împărtășiți și aceștia sau să se ia din chivot Dumnezeieștile 
Taine, care se păstrează pentru cei bolnavi, și să fie puse 
în Sfântul Potir și să fie împărtășiţi și aceia, după obicei”. 
Dacă prima soluție este mai greu de pus în practică, cea de 
a doua poate fi la îndemâna preotului, care este însă dator 
să scoată de la început un agneţ de mărime potrivită și să 
toarne în Sfântul Potir cantitatea de vin necesară pentru 
numărul credincioșilor pe care îi are de împărtășit. 

7. Folosirea mai multor lingurițe pentru împărtășirea 
credincioșilor. Despre această inovaţie și abatere gravă 
de la practica corectă de împărtășire s-au scris multe 
lucruri, de fiecare dată evidenţiindu-se lipsa de credință 
și de evlavie a slujitorilor și a credincioșilor care fac sau 
doresc să facă asemenea lucruri. Întâlnim, din păcate, și 
inovaţii similare cu aceasta, cum ar fi: clătirea/sterilizarea/ 
ștergerea linguriţei după împărtășirea fiecărui credincios, 
folosirea linguriţelor aduse de acasă de către credincio- 
șii scrupuloși sau folosirea unei alte lingurițe decât cea 
cu care au fost împărtășiți credincioșii pentru potrivirea 
Sfintelor Taine de la sfârșitul Sfintei Liturghii. Există și pre- 
oți care, forţaţi de autoritatea bisericească, au renunțat 


la folosirea mai multor lingurițe, însă acum îi obligă pe 

credincioși să deschidă gura foarte larg și să se aplece pe 
spate, într-o poziţie chinuitoare, asemănătoare cu cea 
de pe scaunul stomatologic, „aruncându-le” pur și sim- 
plu Sfânta Împărtășanie în gură, preocupaţi ca nu cumva 
lingurița să atingă buzele acestora. Ei folosesc o metodă 
întâlnită în alte Biserici surori, însă exagerează, chinuindu-i 
pur și simplu pe credincioși. Motivul pentru care proce- 
dează așa este identic cu cel pentru care foloseau mai 
multe lingurițe. Orice comentariu în privinţa credinţei și 
evlaviei acestor slujitori este de prisos. 

8. E bine de știut și că rânduiala canonică prevede 
pedeapsa caterisirii pentru slujitorii care ar pretinde 
bani sau ceva asemănător pentru Sfânta Împărtășanie 
(cf. Canonul 23 VI Ecumenic). 


CARE SUNT INOVAȚIILE ȘI ABATERILE 

DE LA NORMELE LITURGICE, CANONICE 

ȘI PASTORALE PRIVITOARE LA ADMINISTRAREA 
TAINEI ÎMPĂRTĂȘANIEI 


Pr. asist, dr. Silviu Tudose 


ontinuăm să prezentăm în cele ce urmează câteva 
(i abaterile de la normele liturgice, canonice și 
pastorale, de această dată legate de administrarea 
Tainei Sfintei Împărtășanii. 


1. Împărtășirea creștinilor de altă confesiune sau a 
celor de alte religii constituie o încălcare a normelor cano- 
nice și liturgice ale Bisericii. Chiar dacă în primele veacuri 
creștine au fost admise și anumite excepţii (de exemplu, 
catehumenii aflaţi pe patul de moarte), cei care pot primi 


Sfânta Împărtășanie sunt numai creștinii ortodocși care 

s-au pregătit și au primit dezlegare de la duhovnic. De 
asemenea, împărtășirea slujitorilor sau a credincioșilor în 
bisericile de alte confesiuni este interzisă. 

2. Sfânta Împărtășanie nu se dă trupurilor celor morți 
(cf. Canonul 83 al Sinodului VI Ecumenic, 18 Cartagina). De 
asemenea, este interzisă practica împărtășirii „în numele” 
celor morţi, deoarece Sfintele Taine se administrează 
numai persoanelor vii și în mod personal. Aici poate fi 
menţionată și practica incorectă, încurajată uneori de slu- 
jitori, ca aceia care se împărtășesc să poarte în mână mai 
multe lumânări, pentru cei care au murit „fără lumânare”, 

3. Amânarea împărtășirii noilor botezați. Noii botezați 
trebuie să se împărtășească cu Sfintele Taine imediat după 
Sfântul Botez, și nu la o Liturghie următoare. Mărturiile 
despre legătura celor trei Taine de iniţiere: Botezul, 
Mirungerea și Euharistia sunt multe și vechi, datând încă 
din epoca Părinților Apostolici. De asemenea, manuscri- 
sele liturgice și comentariile patristice menționează că, 
imediat după botezarea catehumenilor în baptisteriu, 
aceștia intrau în biserică, participau la Sfânta Liturghie și 
se împărtășeau cu Sfintele Taine. 

4. Împărtășirea credincioșilor pe toată durata Sfintei 
Liturghii. Există biserici, în orașele mari, unde, din feri- 
cire, sunt foarte mulți credincioși care doresc să se împăr- 
tășească, îndeosebi copii. De aceea, în ultima vreme, a 


apărut practica incorectă ca unul din preoţii slujitori să îi 

împărtășească pe cei care doresc, indiferent de momen- 
tul în care se află desfășurarea slujbei. La bisericile mari, 
există uneori și practica împărtășirii non-stop, fie la ușa de 
miazănoapte, fie afară, la ușa din exterior a Sfântului Altar 
sau în curtea bisericii. 

Cred că o astfel de practică este incorectă, din mai 
multe motive. În primul rând, slujitorul care face acest 
lucru nu mai poate sluji Sfânta Liturghie, cu consecințe 
știute deja. Cel mult, el se apropie de Sfânta Masă și se 
împărtășește la momentul cuvenit. În al doilea rând, se 
creează tulburare în biserică, prin mișcarea celor care se 
împărtășesc. În al treilea rând, pregătirea celor care se 
împărtășesc în astfel de condiţii este pusă sub semnul 
îndoielii, ei venind de cele mai multe ori să primească 
Împărtășania, după care pleacă, așa cum fac în Noaptea 
Învierii cu sfânta lumină sau cu paștele (anafura specială). 

E de dorit ca, acolo unde situația locală o impune, pre- 
oții să le explice credincioșilor că pot fi împărtășiţi copiii și 
bătrânii neputincioși până la o anumită oră, când se apro- 
pie începerea Sfintei Liturghii, sau la momentul cuvenit, 
de la Chinonic. De asemenea, trebuie îndemnați să parti- 
cipe la Sfânta Liturghie, chiar dacă au fost nevoiţi să se 
împărtășească mai devreme. 

5. Refuzul preoților de a împărtăși copiii mici, în cazul 
în care aceștia au mâncat înainte. Este adevărat că, în 


practica Bisericii Ortodoxe, primirea Sfintei Împărtășanii 


to 
n 


Un 

este condiționată, între altele, și de ajunare (neconsuma- 
rea vreunui aliment sau băutură de [a miezul nopții prece- 
dente până în momentul împărtășirii). impunerea ajunării 
pentru copii foarte mici, de câţiva anișori, este absurdă, 
îi îndepărtează pe cei mici de Sfânta Împărtășanie și nu 
este menţionată în rânduielile canonice. Se recomandă o 
obișnuire treptată a acestora cu ajunarea, pe măsură ce 
înțeleg rostul acestei rânduieli. 

Tot în privința copiilor, considerăm că forțarea lor 
să primească Sfânta Împărtășanie nu este bine-venită, 
creând de foarte multe ori adevărate traume, greu de 
vindecat. Sunt cazuri în care împărtășirea unui copil 
poate deveni un moment de întrerupere a rânduielii 
cuviincioase a Sfintei Liturghii, nu din vina lui, ci din cea 
a părinţilor, care îl imobilizează, forțându-l să se împăr- 
tășească, și a preotului care acceptă și încurajează o ast- 
fel de practică. Astfel de copii trebuie obișnuiți treptat 
cu atmosfera liturgică, prin participarea lor mai deasă 
la Sfânta Liturghie, însă nu forţaţi, ajungând să vadă în 
preot un adevărat „dușman”, asemănător celui care le 
face injecție... 

6. Practica primirii Sfintei Împărtășanii în Joia Mare 
pentru tot anul. Există această superstiție, potrivit căreia 
cine se împărtășește în Joia Mare nu are nevoie să se 
împărtășească un an întreg. Probabil că o astfel de „cre- 


dinţă” vine din faptul că în Joia Mare se scoate Sfântul 

Agneţ din care se păstrează Sfânta Împărtășanie de 
peste an, însă între acest act liturgic și ceea ce cred unii 
credincioși nu există nici o legătură. Prin extensie, poate 
fi asociată această practică și cu aceea de a primi Sfânta 
Împărtășanie doar o dată pe an, de Sfintele Paști, la fel 
de nedorită. 

7. Săvârșirea Sfintei Liturghii fără împărtășirea cre- 
dincioșilor care s-au pregătit. Este o greșeală ca preotul 
slujitor să decidă ca, în anumite momente, credincioșii 
să nu primească Sfânta Împărtășanie, chiar dacă s-au 
pregătit. De exemplu, sunt biserici unde, în noaptea 
Învierii, cu excepţia preotului slujitor, nu se împărtă- 
șește nimeni, considerându-se că primirea Paștelui (ana- 
fura) este suficientă, că slujba și așa este obositoare și 
au avut timp să se împărtășească până atunci. Consider 
o astfel de practică nepotrivită, pentru că scopul Sfintei 
Liturghii este neatins. 

8. Ar mai trebui să știm că muribunzii în stare de 
inconștiență nu trebuie împărtășiţi, pentru că primirea 
Sfintelor Taine este condiționată de voința celui care le 
primește. Un inconștient nu își poate exprima dorința 
să fie împărtășit, iar garanţia pe care o oferă familia că 
acesta a făcut acest lucru înainte să intre în starea de 
inconștienţă nu este, de cele mai multe ori, suficientă 
sau sinceră. Bineînţeles că, dacă preotul îl cunoaște pe 


muribund și știe că a avut o viaţă de creștin practicant 


i 


până în momentul căderii în starea de inconștienţă, îi 
poate da Sfânta Împărtășanie, numai dacă poate înghiţi. 

În cazul oamenilor care suferă de boli psihice, dacă 
sunt botezați, pot fi împărtășiţi, chiar dacă nu se pot spo- 
vedi în adevăratul sens al cuvântului. Sfintele Canoane 
prevăd chiar și posibilitatea împărtășirii celor demoni- 
zați, numai dacă avem încredințarea că aceștia nu vor 
batjocori Sfintele Taine în vreun fel (Cf. Canonul 3 al Sfân- 
tului Timotei al Alexandriei și Canonul 4 al lui Nicoiae al 


Constantinopolului). 


CARE ESTE RÂNDUIALA ÎMPĂRTĂȘIRII 
BOLNAVILOR? 

rija faţă de cei aflaţi în suferinţă reprezintă o con- 
(oma a lucrării liturgico-pastorale a Bisericii 
Ortodoxe. De la vestitele așezăminte organizate de 
Arhiepiscopul Cezareei Capadociei, Sfântul Vasile cel Mare, 
la bolnițele care au funcţionat de-a lungul timpului în 
mănăstirile de pretutindeni, și până la așezămintele social- 
filantropice, de asistenţă, diagnoză și tratament înființate, 
coordonate și susținute financiar și logistic de Biserică 
astăzi, toate dau mărturie despre faptul că atunci când un 
mădular al Trupului tainic al lui Hristos se află în suferință, 
întregul trup caută să-i aducă alinare și tămăduire. 


Purtarea de grijă față de cei aflaţi în suferință a fost 


însușită și practicată de Biserică prin slujitorii ei, preoţi și 

călugări, dar și prin credincioșii mireni evlavioși și jertfel- 
nici, ca lucrare filantropică și ca exerciţiu de smerenie. 

După modelul lui Hristos, Care cutreiera satele și cetă- 
ţile, vindecând toată boala și toată neputinţa în popor, 
preotul cercetează casele celor aflați în suferință, adu- 
când mângâiere, sfătuind, încurajând, rugându-se pentru 
cel bolnav și împreună cu el și cu cei ai casei lui și ajutând, 
după putere, acolo unde este trebuinţă de ajutor. O evi- 
dență clară și completă a tuturor persoanelor din parohie 
aflate în suferinţă, la casele lor sau în instituţii de profil, 
este dovada că preotul este o persoană ordonată și bine 
organizată și, mai ales, că are chemare pentru slujirea 
preoțească. Integrarea persoanelor aflate în suferință 
în Sfânta Liturghie, prin pomenirea lor la Proscomidie și 
prin rostirea cererilor speciale la ecteniile prevăzute de 
Liturghier și îndemnarea altor credincioși ca să se roage 
pentru fraţii lor suferinzi, toate sunt expresii ale lucrării 
filantropice pe care preotul și-o asumă în comunitatea pe 
care o slujește. 

Sfântul Isaac Sirul spune că nimic nu întărește mai mult 
smerenia noastră decât grija față de cei aflați pe patul de 
suferință. Și pe bună dreptate. Suferința smerește și pe cel 
aflat pe patul de suferință, și pe cei care-i poartă de grijă. 
Doctorul care a vegheat îndelung la patul unui suferind și 
preotul care a cercetat adesea casa și familia unui sufe- 


rind au putut constata acest fapt. Dacă privim lucrurile în 


această lumină, înțelegem de ce bolnițele (spitalele) au 
apărut pe lângă mănăstiri. Călugărul își asumă smerenia 
ca pe o respirație a sufletului sau ca pe „pâinea cea de 
toate zilele”. Aceasta înseamnă că Vasiliada de altădată, 
bolnițele de pe lângă mănăstirile de mai tărziu și casele 
sociale, cabinetele medicale și spitalele din parohiile de la 
sate și de la orașe, de pe lângă mănăstirile, protopopiatele 
și centrele eparhiale de astăzi, sunt, deopotrivă, răspun- 
suri filantropice la situaţiile concrete, adesea dramatice, 
din societatea contemporană și exerciții de smerenie. 
Grija faţă de cei bolnavi are și o componentă liturgică 
foarte importantă. „De este cineva bolnav între voi - zice 
Sfântul lacob -, să cheme preoții Bisericii și să se roage 
pentru el” (Iacov 5, 14). Despre această grijă specială, ară- 
tată prin rugăciune, s-a dezbătut pe larg în anul 2012, Anul 
omagial al Tainei Sfântului Maslu și îngrijirii bolnavilor în 
Patriarhia Română. Tainei Sfântului Maslu, care este Taina 
vindecării neputințelor noastre sufletești și trupești, i se 
adaugă o mulţime de rugăciuni și gesturi liturgice prin 
care harul vindecător al lui Hristos, Doctorul sufletelor și 
al trupurilor, se manifestă, prin preoți, în Biserică. Această 
realitate este reflectată chiar de rugăciunile pe care pre- 
otul le rostește asupra celor bolnavi: „Harul Domnului 
și Mântuitorului nostru lisus Hristos, cel dat sfinţilor Săi 
Ucenici și Apostoli, zicând: pe bolnavi mâinile vă veţi pune 


și bine le va fi, și printrînșii este dat și nouă nevrednicilor 

slujitorilor Săi, acest har, prin mine smeritul și nevredni- 
cul preot, să te tămăduiască pe tine fiule de toată boala și 
neputința sufletească și trupească ce te-a cuprins...” 

Pe lângă rugăciunile pe care Biserica le săvârșește pen- 
tru alinarea suferințelor celor bolnavi și pentru vindeca- 
rea lor, preotul este dator să îndemne pe cel bolnav să-și 
mărturisească păcatele și să se împărtășească cu Trupul și 
Sângele Mântuitorului Hristos. 

Asistenţa liturgică a celor bolnavi și grija pastorală față 
de ei constituie pentru preot piatră de încercare și reclamă 
din partea lui pricepere și prudenţă pastorală, dar și capa- 
cități sporite de a se adapta condiţiilor speciale în care se 
află cei suferinzi. De aceea, considerăm că este necesar 
și folositor pentru păstorii de suflete ai zilelor noastre să 
facem câteva precizări de ordin practic și pastoral. 

Mai întâi, se cuvine să precizăm faptul că preotul 
trebuie să facă eforturi sporite pentru a-l încuraja pe cel 
aflat în suferinţă, ca și pe cei din jurul lui, arătând că sufe- 
rința nu este părăsire din partea lui Dumnezeu, ci un alt 
mod al prezenței Lui în viaţa noastră. Așa cum Hristos a 
înnobilat chipul robului atunci când a luat „chip de rob” 
(Filipeni 2, 7), tot așa a înnobilat suferința și pe cel care 
și-o asumă cu credinţă tare și cu inimă smerită, atunci 
când a suferit pentru noi și pentru mântuirea noastră. 
Acest înțeles înnoit despre suferinţă este exprimat în 


grăirea duhovnicească prin expresia: „M-a cercetat 

Dumnezeu prin suferință”. Adică, așa cum ne cercetează 
casele prin darurile minunate pe care ni le face, prin 
bucuriile pe care le avem, prin ploaie mănoasă și belșug 
la bună-vreme, tot așa, uneori, Cel care a suferit pentru 
noi ne cercetează prin suferință. Comportamentul preo- 
tului trebuie să inducă ideea vindecării iminente și, mai 
ales, speranţa că acest lucru se va întâmpla. 

Un alt aspect care trebuie să-l preocupe pe preot este 
acela de a determina pe cel suferind să îndesească Spo- 
vedania și Împărtășirea cu Sfintele Taine. Mai mare și mai 
grea decât suferința trupească este suferința sufletească. 
Aici trebuie să ţinem cont de faptul că situaţia specială a 
celui bolnav presupune un comportament adecvat din 
partea tuturor. Mai cu seamă în cazul suferințelor înde- 
lungate și grele, bolnavului nu i se mai impune pravila pos- 
tului și a ostenelilor duhovnicești i aa de rânduielile 
bisericești pentru situațiile normale. Însăși suferința este 
pravilă și osteneală. 

Cadrul în care preotul spovedește și împărtășește 
este, de asemeni, unul special. Casa credinciosului bolnav 
sau spitalul, în multe cazuri, nu oferă atmosfera duhovni- 
cească necesară primirii Sfintelor Taine. Capelele din spi- 
tale au îmbunătăţit substanțial situaţia în ultima vreme în 
Biserica noastră. Însă, acolo unde nu este o capelă sau un 
spaţiu special amenajat, preotul trebuie să facă din locul 
în care oficiază Spovedania și oferă Sfânta Împărtășanie 

un loc al prezenţei lui Dumnezeu. O ordine minimală pe 
masa plină de medicamente și de alte lucruri necesare 
asistenţei unui bolnav, pe care preotul o să așeze car- 
tea, crucea, epitrahilul, Sfânta Împărtășanie, este absolut 
necesară. Așezarea unei icoane, pe care preotul o poartă 
în geanta de serviciu în astfel de situații, un sfeșnic și o 
lumânare aprinsă vor înduhovnici mult locul în care se află 
bolnavul și se administrează Sfintele Taine. Îmbunătăţirea 
ritmului spovedaniei și împărtășirii trebuie să evite două 
extreme: inducerea ideii că sfârșitul celui bolnav este 
foarte aproape, ceea ce va aduce tulburare și bolnavului, 
și familiei lui, și căderea în rutină. 

Pregătirea cadrului pentru spovedit și împărtășit 
impune în mod obligatoriu asigurarea confidențialității 
mărturisirii păcatelor. Pe patul de suferință, de multe ori, 
sunt mărturisite păcate care au fost tăinuite vreme înde- 
lungată numai dacă preotul a creat cadrul și condițiile 
optime pentru aceasta. 

Necesitatea înmulțirii spovedaniei și împărtășirii nu 
atrage după sine obligativitatea dezlegării păcatelor și 
oferirii Sfintei Împărtășanii, dacă nu există pocăință sin- 
ceră și profundă din partea celui aflat în suferință. Hristos 
a oferit raiul doar tâlharului care s-a pocăit de păcatele 
sale, nu și celuilalt. 

Spovedania și împărtășirea bolnavilor, spre deosebire 


de spovedania și împărtășirea celorlalți credincioși, se 


face după o rânduială specială numită Rânduiala Împărtă- 
șirii grabnice a celui bolnav. În componența acestei slujbe 
intră formule de binecuvântare, rugăciunile începătoare, 
rostirea Crezului, două tropare, unul dintre ele fiind „Cinei 
Tale celei de Taină...”, Doamne miluiește (de 40 de ori), 
trei rugăciuni care au conţinut penitenţial, mărturisirea 
păcatelor, dacă aceasta nu s-a făcut mai înainte, o rugă- 
ciune de iertare, cele trei rugăciuni care preced împărtă- 
șirea („,Cred, Doamne, și mărturisesc...”, „Cinei Tale celei 
de Taină...”, „Nu spre judecată sau spre osândă...”), 
după care credinciosul este împărtășit cu Trupul și Sângele 
Domnului. Urmează rugăciunile de mulțumire după primi- 
rea Sfintei Împărtășanii și formula de încheiere a slujbei. 
Un element important care apare în structura acestei 
slujbe este rostirea Crezului. De ce este necesară prezența 
Simbolului credinței în această slujbă? Dacă urmărim con- 
ţinutul rugăciunilor din cadrul sfintei slujbe vom constata 
că ele sunt străbătute de două idei de bază: ideea de 
pocăință și mărturisirea credinţei. Prin pocăință suntem 
integrați, iară și iară, în comuniunea deplină cu Hristos în 
și prin Biserică: „Împacă-l și-l unește pe dânsul cu Sfânta 
Ta Biserică în lisus Hristos, Domnul nostru... ”, citim într-o 
rugăciune din cadrul Tainei Spovedaniei. Deci, pocăința 
este calea de întoarcere către Biserică și către sfințenie 
(„Ceata sfinţilor a aflat izvorul vieţii și ușa raiului; să aflu 


și eu calea prin pocăinţă...”). Însă dovada concretă că 

am fost reintegraţi în Biserică, prin pocăință, este măr- 
turisirea dreptei credințe exprimată în esență în Crez. 
Prin pocăință, urmată de rostirea Crezului și de primirea 
Sfintei Împărtășanii, cel aflat în suferință, chiar și atunci 
când este singur, pe patul de spital sau la casa sa, este 
integrat în comuniunea de credinţă și de viaţă a celor care 
mărturisesc aceeași credință dreaptă și se împărtășesc din 
același Potir. 

Abordarea cu responsabilitate a acestui segment 
important, dar și delicat, din lucrarea liturgică și pas- 
torală a Bisericii, va aduce preoţilor conștiința că și-au 
împlinit misiunea, iar celor aflaţi în suferință mângâierea 
necesară și convingerea că nu sunt abandonaţi și singuri 


în suferința lor. 


DESPRE MATERIA FOLOSITĂ LA SFÂNTA 
EUHARISTIE: PÂINEA, VINUL ȘI APA 


Pr. lect. dr. Marian Mihai 


iserica creștină, în înţelepciunea ei, s-a folosit, 


de-a lungul timpului, de anumite mijloace cu 
caracter simbolic pentru a exprima într-o formă cât 
mai clară adevărurile de credinţă. Lucrurile acestea 
materiale, prezente în viața noastră de zi cu zi, puse 
în legătură cu Dumnezeu, capătă o anumită valoare 
spirituală, căci, prin rugăciunea săvârșită, harul 
Duhului Sfânt le sfințește, iar omul, prin gustare, se 
împărtășește de dumnezeire. Cuvântul lui Dumnezeu, 
folosit în rugăciune, este însoţit de o energie divină 
care lucrează și asupra materiei, și în sufletul credin- 
ciosului, stabilind o legătură între Dumnezeu și om. 
Aceste obiecte materiale sunt folosite în cult ca mij- 
loace vizibile de exprimare a unui adevăr, prin care 


aducem cinstire lui Dumnezeu. 

Chemarea Duhului Sfânt pentru sfinţirea lucrurilor 
materiale, de care se folosește Biserica pentru sfințirea 
persoanei umane, sfințire care se face prin semnul Sfintei 
Cruci, ne arată că în fiecare lucrare sfințitoare Se află 
Hristos Domnul prin Duhul Sfânt și că lucrarea aceasta 
comună este neîmpărțită și nedespărțită: „Energia 
divină este asumată prin cuvinte și prin mijloacele mate- 
riale la însăși dumnezeirea, prin lucrarea Duhului Sfânt” 
(pr. prof. Nicolae Buzescu, Lucrarea Sfântului Duh în 
Sfintele Taine, p. 573). 

În cadrul Sfintei Liturghii, la Proscomidie, preotul 
liturghisitor folosește darurile de pâine și vin, la care 
adaugă puțină apă curată, și întreaga aducere a darurilor 
acestea se face „întru pomenirea Domnului Dumnezeu 
și Mântuitorului nostru lisus Hristos”, iar în lucrarea pre- 
otului „se vestește moartea și se mărturisește Învierea 
Domnului”. Proscomidia reprezintă rânduiala prin care se 
aleg, se pregătesc și se binecuvântează darurile care sunt 
aduse (pâine și vin) pentru Sfânta Liturghie; în rânduiala 
ei are loc o imitare a gesturilor Domnului Care, la Cina cea 
de Taină, „luând în mâini pâinea și vinul, le-a arătat mai 
întâi lui Dumnezeu Tatăl, închinându-l-le ca daruri”. Acest 
lucru îl săvârșește și Biserica prin preoții ei: își oferă daru- 
rile lui Dumnezeu. Prin această slujbă, pâinea și vinul sunt 


a 

numite „cinstite daruri” închinate lui Dumnezeu, și după 


Epicleză devin „Trupul și Sângele Mântuitorului Hristos”. 


Și pentru că cele aduse de credincioși la Altarul bisericii 
sub formă de dar, în chipul pâinii și al vinului, sunt afiero- 
site Domnului prin rugăciuni, atunci aceste daruri „dum- 
nezeiești” și „cinstite” trebuie alese cu grijă și pregătite 
cu sfințenie, căci ele sunt antitipuri ale Trupului și Sângelui 
lui Hristos. Să fim, așadar, atenţi ce punem pe Sfântul Disc 
și ce punem în Sfântul Potir. 


De ce pâine și vin? 


1. În primul rând, în Vechiul Legământ, pâinea făcea 
parte din materia de jertfă poruncită de Dumnezeu lui 
Moise: „lară pe masă să pui pâinile punerii înainte, care se 
vor afla pururea înaintea Mea” (Ieșirea, 25, 30). Această 
ofrandă reprezenta, în Legea Veche, recunoștința adusă 
lui Dumnezeu pentru binefacerile sale revărsate asupra 
oamenilor: Melchisedec, regele Salemului, l-a întâmpinat 
pe Avraam cu pâine și vin, ca o prefigurare a jertfei din 
Noul Legământ (Facerea 14, 18), mana și apa din care s-a 
hrănit poporul lui Dumnezeu în pustie reprezentau o pre- 
figurare nedeslușită a Sfintei Euharistii („Părinţii voștri au 
mâncat mană în pustie și au murit. Cine mănâncă din pâi- 
nea aceasta viu va fi în veci” - loan 6, 49 și 51). 

2. În al doilea rând, pentru că această materie de 
pâine și vin a fost aleasă de Mântuitorul lisus Hristos și în 


cadrul Cinei celei de Taină s-a instituit Sfânta Euharistie, 

atunci când Mântuitorul a zis: „Luaţi, mâncaţi... beţi din- 
tru acesta toți...” 

3. În al treilea rând, pentru a se diferenţia de jertfele 
legii vechi care erau din cărnuri (jertfe sângeroase) sau din 
roadele pământului din care se hrăneau nu numai oame- 
nii, ci și animalele. 

Pâinea și vinul sunt specifice numai persoanelor 
umane. Înainte de a fi sfințite la Liturghie, darurile de 
pâine și vin sunt sfinţite prin truda, priceperea și cheltuiala 
omului, față de alte alimente care se consumă așa cum 
sunt și care se găsesc în starea lor naturală. 

Din alt punct de vedere, atât pâinea, cât și vinul sim- 
bolizează comuniunea în cadrul Bisericii, făcându-ne 
pe toți un singur trup: Biserica. Darurile de pâine și vin 
aduse de credincioși la Proscomidie ne încredințează 
de realitatea vizibilă a participării noastre la Jertfa 
Euharistică ce se aduce prin preot, căci nimic nu arată 
mai clar trupul omului, sub formă de simbol, decât pâi- 
nea și grâul din care este făcută ea. De aceea folosim la 
colivă grâu, și nu altceva. 

În atmosfera duhovnicească din biserică, omul, atunci 
când aduce darul său, defilează către Altar, căci știe că 
acolo este Răsăritul cel de Sus, și aduce cu sine jertfa mâi- 
nilor, sub formă de dar (pâine și vin) și lumânarea sa (tot 
ca o jertfă care se arde pe sine ca să lumineze) și pe cei 


dragi (așezați, după numele lor, în pomelnic). 

Prescura, care vine din grecescul „prosfora” și care 
înseamnă jertfă, ofrandă sau punere înainte, este o pâine 
mai mică, făcută din aluat dospit și se folosește în mod 
expres la săvârșirea Sfintei Liturghii. Prescura care este 
făcută din pâine dospită, amestecată cu sare și apă, are 
diferite forme, dar fiecare în parte poartă pecetea dum- 
nezeirii: IS, HR, NI, KA (lisus Hristos învinge). Forma 
rotundă simbolizează pământul și lumea care locuiește 
pe el și pentru care S-a jertfit Hristos Domnul - | se aduce 
înapoi ca jertfă sau ofrandă, iar prescura sub formă de 
cruce (cu patru capete) simbolizează cele patru laturi ale 
lumii (N, S, E, V). Mai sunt și prescuri cu trei cornuri care 
simbolizează Sfânta Treime, sau cinci - amintindu-ne de 
înmulțirea pâinilor. Prescura poate fi făcută de orice per- 
soană care are o viață curată, care merge la biserică și care 
cunoaște și împlinește rânduielile bisericești (se roagă, 
postește, face fapte bune). Nu trebuie să fie, în mod obli- 
gatoriu, o femeie necăsătorită sau văduvă, în felul acesta 
nu există nici o opreliște canonică și nici indicaţia de a 
fi făcută de o persoană de parte femeiască! Prescura o 
poate face și preotul sau preoteasa care trăiesc viaţă de 
familie, trebuie doar să fie pricepuți în a plămădi aluatul, 
să fie cu dragoste de Dumnezeu și de oameni. Aducem 
pâine dospită lui Dumnezeu pentru că așa s-a folosit la 
Cina cea de Taină și pentru că ne arată în mod clar întru- 


parea desăvârșită a Domnului și sufletul desăvârșit. 

Despre pregătirea materiei, desigur că preoții se îngri- 
jesc și cunosc aceste rânduieli și de aceea aleg persoana 
cea mai potrivită pentru a pregăti prescura la Liturghiile 
din timpul anului bisericesc. 

Despre materia Sângelui Mântuitorului Hristos ne 
vorbește Sfântul Simeon al Tesalonicului: „Vinul din 
roada viței trebuie să fie bun, bine mirositor, curat și 
acceptabil la băut, să nu fie amestecat cu alte băuturi 
în afară de struguri... să nu îndrăznească cineva să folo- 
sească vin de fructe, vin înăcrit sau must sau amestecat 
cu altă băutură, căci păcătuiește de rnoarte și se cateri- 
sește”. În Răsăritul Ortodox, chiar dacă nu există o dis- 
poziție clară cu privire la culoarea vinului, se folosește 
vinul de culoare roșie, ca să semene cât mai mult cu sân- 
gele curs din coasta Mântuitorului. „Excepţii pot exista, 
la nevoie, preotul poate aplica regula iconomiei, păs- 
trând totdeauna ca o precauţie indispensabilă «vinul» 
evanghelic și rodul viței. Altfel cade în păcatul grav al 
nepăsării și al lipsei de evlavie față de Taina săvârșită” 
(loannis Foundoulis, Dialoguri liturgice, vol. 1, p. 220). 

Apa este o altă materie folosită la Sfânta Jertfă și 
reprezintă elementul natural fără de care nu există viață 
pe pământ: potolește setea, se întrebuințează la curăţi- 
rea trupului, este necesară pentru plante și animale. Prin 
caracterul său simbolic, apa devine element de curăţire 


sufletească, iar prin gustul și efectul de saţietate ne 

amintește de rolul purificator al harului dumnezeiesc. În 
cadrul Sfintei Liturghii, când este amestecată în Sfântul 
Potir cu vin, simbolizează apa care a curs împreună cu 
sângele din coasta cea dătătoare de viață a Domnului 
(loan 19, 34). 

Având în vedere faptul că cele materiale aduse ca dar 
de jertfă constituie elementele constitutive nu numai 
pentru viața aceasta pământească, ci și pentru viața 
cea veșnică, atunci atenţia noastră față de ce punem 
pe Sfântul Disc și în Sfântul Potir trebuie să fie îndoită. 
Teologia scolastică spune că elementul constitutiv e acel 
lucru în afara căruia e cu neputinţă ca el să devină ceea ce 
devine. Hrana e necesară pentru constituirea firii trupu- 
lui, hrana cu Trupul și Sângele Domnului Hristos e nece- 
sară, potrivit învățăturii drepte a Bisericii, vieţii celei de 
veci, căci spune Marele Vasile: „Cuminecarea cu Trupul 
și Sângele lui Hristos e necesară pentru viața veșnică” 
(Regula morală) și că „cel născut prin botez trebuie să fie 
hrănit prin împărtășirea dumnezeieștilor Taine” (Despre 
Botez). Așadar, „să stăm bine, să stăm cu frică și să luăm 
aminte!” 


CARE ESTE LEGĂTURA DINTRE 
TAINA ÎMPĂRTĂŞANIEI ȘI CELELALTE 
TAINE ALE BISERICII 


Pr. lect. dr. Vasile Gavrilă 


p” baia Botezului ne curăţim de orice păcat și ne 
naștem la viaţa în Hristos; prin Taina Mirului ne 
facem părtași la darurile cele dumnezeiești; prin Taina 
Pocăinţei ne reînnoim haina Botezului; prin Taina Nunții 
pregustăm fericirea celor chemaţi la Cina Nunții Mielului 
(Apocalipsa 19, 9); prin Taina Maslului primim Harul vin- 
decării; prin Taina Preoției, cei aleși primesc Harul împli- 
nirii Sfintelor Taine; însă, prin Sfânta Cuminecătură, 


dobândim părtășie la însăși viața Domnului Hristos. 


Unanim, în Răsăritul Ortodox, este recunoscut locul 


central pe care îl ocupă Dumnezeiasca Euharistie; din 

nefericire, însă, din cauza slăbirii conștiinței euharistice 
și a teologiei scolastice, Euharistia nu mai este abordată 
ca Taină a Tainelor, ci ca una dintre cele șapte Taine ale 
Bisericii. Însă Sfânta și Dumnezeiasca Euharistie, sau Taina 
Împărtășirii, este, indiscutabil, inima trupului eclesial, spa- 
țiul de manifestare a Preoţiei lui Hristos. Liturghia poate 
fi definită, în mod esenţial, ca: locul și modalitatea proprii 
Duhului Sfânt, de aceea ea devine lucrare a Duhului, iar 
Duhul este dar al Liturghiei (Andrei Scrima); este necesar 
să definim Liturghia pentru a-i înțelege locul în teologie 
și-n viaţa Bisericii și pentru a-i intui profunda legătură 
cu toate Tainele Bisericii. Părinţii Bisericii, începând cu 
Dionisie Areopagitul, continuând cu Sfântul Maxim 
Mărturisitorul și Nicolae Cabasila, au definit Liturghia ca 
Taină a Tainelor, fără a se teme că prin asta ar leza princi- 
piul hristocentric, fiindcă, dimpotrivă, îl întăresc și liturgic 
deoarece Liturghia ni-L oferă direct și nemijlocit pe Însuși 
Hristos, Mântuitorul lumii. 

Dacă acceptăm că întreaga viață liturgică a Bisericii a 
început cu Cina cea de Taină și își are izvorul în moartea 
și Învierea Domnului, recunoscând că Cina și Liturghia 
sunt identice, pentru că „pe Sfânta Masă nu e ceva mai 
puţin. Căci nu a făcut-o pe aceea Dumnezeu și pe aceasta 
omul, ci și pe aceasta tot Dumnezeu” (Sfântul loan Gură 
de Aur), că „Liturghia nu e lucru nou, ci e Liturghia care 


are loc în cer și noi suntem cu Cel ce este în cer” și „că 

toate Sfintele Cine ale Bisericii nu sunt decât una și ace- 
eași Cină eternă și unică, aceea a lui Hristos în cămara 
de sus” (Paul Evdokimov), atunci înțelegem motivul 
pentru care jertfa nesângeroasă de pe Sfintele Altare 
(Dumnezeiasca Liturghie) și chiar întreaga rugăciune a 
Bisericii poartă numele de Mulţumire (Euharistie): pen- 
tru că ea reprezintă cel mai mare dar al lui Dumnezeu 
pentru lume. 

Nicolae Cabasila afirmă că Sfânta Împărtășanie este 
culmea vieţii în Hristos, pentru că prin împărtășire are loc 
o încorporare a noastră în Hristos, și a Lui în noi, cvasifi- 
zică, devenind, astfel, actul central al cultului creștin. În 
fiecare Taină a Bisericii, creștinii participă la toate actele 
mântuitoare ale Domnului și, întrucât inima acestor acte 
este moartea și Învierea, prin toate Tainele participăm la 
moartea și Învierea Lui, dar în diferite grade. 

De aceea, în raport cu problema noastră, putem stabili 
două principii: 

1. Unitatea indiscutabilă a tuturor Tainelor Bisericii, 
în Hristos lisus, a Cărui moarte și Înviere reprezintă 
energia tuturor. 

2. Dumnezeiasca Liturghie și, deci, Sfânta Împărtășanie 
reprezintă încununarea tuturor, deplinătatea Harului, 
pentru că, după Nicolae Cabasila, scopul Liturghiei este 
„iertarea păcatelor, moștenirea Împărăției cerurilor și 


altele asemenea”. 

Așadar, pentru că Euharistia are în centrul ei jertfa, 
moartea și Învierea Domnului, devine centru al vie- 
ţii liturgice a Bisericii și încununarea acesteia, încât 
„aproape nu se poate săvârși vreo slujbă ierarhică - 
afirmă Sfântul Dionisie Areopagitul - fără ca atotdumne- 
zeiasca Euharistie să nu încununeze, în mod concentrat, 
prin sfânta ei săvârșire, cele ce s-au săvârșit prin fiecare 
în parte, adunând în unitate cele ce s-au săvârșit și prin 
darul venit de la Dumnezeu al Tainei desăvârșitoare, 
desăvârșind comuniunea cu Dumnezeu, a celui ce le-a 
primit pe toate”. 

În toate Tainele, primim Harul ce izvorăște din Harul 
de pe Golgota; Liturghia însă, nefiind simbol al jertfei, ci 
o jertfă adevărată, ca aceea de pe Golgota, ni-L dăruiește 
chiar pe Cel Înviat; deci, nu mai devenim părtași morții, 
îngropării, învierii și unei vieţi mai bune, ci-L primim chiar 
pe Dătătorul acestora. 

Prin baia Botezului ne curățim de orice păcat și ne 
naștem la viața în Hristos; prin Taina Mirului ne facem 
părtași la darurile cele dumnezeiești; prin Taina Pocăinţei 
ne reînnoim haina Botezului; prin Taina Nunții pregustăm 
fericirea celor chemaţi la Cina Nunții Mielului (Apocalipsa 
19, 9); prin Taina Maslului primim Harul vindecării; prin 
Taina Preoţiei, cei aleși primesc Harul împlinirii Sfintelor 
Taine; însă, prin Sfânta Cuminecătură, dobândim părtă- 


șie la însăși viața Domnului Hristos. De aceea, „Euharistia 


Răspunsuri liturgice 


este Taina care încoronează Botezul și Mirungerea, nu 
numai ca plenitudine a puterii și a vieţii celei noi, începută 
virtual prin Botez și având în ea puterea virtuală, dez- 
voltată prin Mirungere. Euharistia implică în ea puterea 
morții depline față de existența separată de Dumnezeu, 
începută prin Botez și dezvoltată prin Mirungere” 
(pr. Dumitru Stăniloae). 

De aceea, din perspectiva teologiei liturgice, abor- 
darea teologică ar trebui să înceapă nu cu Botezul, ci cu 
Euharistia, pentru că tocmai Euharistia dă sensul și dimen- 
siunea cosmică vieţii creștine dăruite prin Botez. De ase- 
menea, perspectiva finală tot Euharistia o dă, nu ca într-un 
cerc închis, ci ca într-o spirală (scară) a desăvârșirii, pentru 
că ea, Euharistia, se raportează direct la Împărăţia ceruri- 
lor, încorporând toate Tainele Bisericii, cărora le dă pute- 
rea ce vine din Trupul și Sângele lui Hristos, toate împlinite 
în Taina Bisericii. 

Din perspectiva vieţii bisericești și a misiunii Bisericii în 
lume, Liturghia este mediul în care Hristos este prezent 
între oameni, în modul cel mai accentuat, cu învăţătura, 
jertfa și Învierea Lui; prin Liturghie, Mântuitorul își conti- 
nuă viaţa și faptele Lui mântuitoare pe pământ. Liturghia 
menţine unitatea de credință și spiritualitate a unui neam. 

Din perspectivă liturgică, trebuie să afirmăm că, așa 
cum Taina Hirotoniei a rămas până astăzi, proniator și 


paradigmatic, încorporată ca rânduială, în rânduiala 

Liturghiei, așa au fost toate Tainele, iniţial: încorporate 
în Liturghie. Ne vom referi, în continuare, doar la Tainele 
pe care le-am cercetat în acest sens și despre care avem 
informaţii bazate pe documente. 

Referitor la Taina Botezului, știm cu toţii că Botezul, 
în „perioada de aur” a Bisericii și Liturghiei, se săvârșea 
în noaptea pascală, Liturghia fiind baptismală, iar Botezul 
devenind pascal (Alexander Schmemann). Bucuria Învierii 
era bucuria celor care „în Hristos s-au botezat, în Hristos 
s-au și-mbrăcat”, ca să umble „întru înnoirea vieţii”. 
Există documente, insuficient cercetate și lămurite, care 
atestă o rânduială a Botezului încorporată în rânduiala 
Dumnezeieștii Liturghii, care așteaptă să fie scoasă la 
lumină și pusă în valoare. 

Taina Cununiei are o perspectivă mai fericită, deoa- 
rece, în urma publicării, de către Sfântul Nicodim 
Aghioritul, a unui Arhieratikon care cuprinde „Slujba 
Cununiei alăturată Dumnezeieștii Liturghii”, susținută și 
de cercetarea unor codici mai vechi de către subsemna- 
tul (cel mai vechi, din a doua jumătate a secolului al VIII- 
lea, Codex Barberinus Graecus 336), ar putea fi săvârșită 
în cadrul Liturghiei ca și Taina Hirotoniei. 

Taina Hirotoniei se păstrează integrată în Liturghie; 
credem că aceasta a fost purtarea de grijă a Duhului Sfânt, 
pentru a nu îngădui ca și această Taină, care este Taina 


Preoţiei lui Hristos, să fie eliminată din Liturghie. 


Răspur 


'suri liturgice 


Separarea Tainelor și abordarea lor teologică și rupe- 
rea Tainelor de Dumnezeiasca Liturghie considerăm 
că reprezintă cauza majoră a crizei teologice și a crizei 
duhovnicești care se simte astăzi în Biserică. Pentru înțe- 
legerea corectă a teologiei sacramentale ar fi necesar să 
se plece de la trăirea vie a Bisericii și de la tradiția concretă 
liturgică, și nu de la definiţii proprii, apriorice și abstracte, 
susținute adesea de tradiţii noi, intrate în viața Bisericii în 


perioadele mai dificile ale acesteia. 

